مێشی سەر دیوار\nتاریخ ایجاد در دوشنبه, 23 ارديبهشت 1398 19:39\nئێمە زۆر ئاسانتر مل دەدەینە مەرگ. لە سەرتاسەری ژیانمان بیری لێناکەینەوە، کە مەرگ هات ئیتر دێت و تەواو. نە شیعری لەسەر دەنووسین، نە چیرۆک و رۆمان و نە مۆسیقا. ناشگرین. دەزانین وەک چۆن ئێمە مافی ئەوەمان هەیە ئەوانی تر بخۆین، ئەوانی تریش مافی ئەوەیان هەیە ئێمە بخۆن، مل دەدەین.\nمن مێشێکی سەر دیوارم. مێشێکی باڵ روونی کەلە زلی لۆق درێژ کە حەزی لێیە سەر بە هەموو کونێکدا بکا. هەر لە کونی لووت و کونی گوێی مرۆڤەکانەوە بگرە هەتا کونی ئاودەست. من لە خانوویەکی قەرەباڵغدا دەژیم. خانوویەک بریتی لە ژن و پیاوێک و چەندین و چەندین منداڵی گەورە و بچوک، هەروەها لەگەڵ دەیان و دەیان مێشی تر. کە هەموومان پێکەوە دەبین بە بنەماڵەیەکی گەورە. لانیکەم لای من.\nئەگەرچی خانووەکە زۆر گەورە نیە، بەڵام بەخۆشییەوە بۆ منیش شوێن هەیە. منیش دەتوانم لێرە بژیم. جێگام دەبێتەوە. هەڵبەت بە سەر دیوارەکانەوە. راستییەکەی ئەوەیە ئێمەی مێش لە کاتی حەسانەوە، روودەکەینە دیوارەکان. پان و بەرینیی دیوارەکان هەمیشە بۆ ئێمە سەرنجڕاکیش بووە.\nئەگەرچی عومری من تەنیا دوو سێ هەفتەیە و عومری ئەوان بە دەیان و دەیان ساڵ، بەڵام دەبێ دیان بەوەدا بنێم ئەو دوو سێ هەفتەیەیش بۆ من وەک ئەو دەیان ساڵەیە. بۆیە من لە ماوەی تەمەنی خۆمدا دەتوانم زۆر شت لە سەر ژیانی مرۆڤەکان فێربم. دیارە ئەگەر دەرم نەکەن، یان بە مێشکوژێک پانم نەکەنەوە و، یاخود دەرمانم بەسەردا نەڕێژن. ئەوەی وا لە زمانی ئەواندا لە گۆڕانێکی غەریبدا دەبن بە: تاراوگە، قەتڵ و شیمیایی کردن.\nبا هەندێ لە زانیارییەکانم بۆ ئێوە لە سەر ئەوان بدرکێنم:\nیەکەم شت کە لەسەریان دەزانم ئەوەیە ئەوان زۆر رقیان لە ئێمەیە،... لە ئێمەی مێش. ئەوەندەیش لە هۆکارەکەی گەیشتبم دەڵێن پیسین، میکرۆب لەگەڵ خۆمان هەڵدەگرین و بڵاوی دەکەینەوە. مەبەستیشیان لە پیسی ئەوەیە ئێمە لەسەر هەموو شتێ بەتایبەت گووی ئەوان و پاشماوەی خواردنیان دەنیشین. هەروەها پیسین لەبەرئەوەی گوایا ئێمە خۆمان ناشۆین، غافڵ لەوەی ئەوان نازانن ئێمە هەموو کات و هەموو دەمێک بە قاچ و دەستەکانمان خەریکی خۆشۆردن و خۆپاکژکردنەوەین. مرۆڤە گەمژەکان!\nهۆکارێکی تر ئەوەیە دەڵێن ئێمە زۆرین و رەزامان گرانە. ئەمە ئیتر زۆر نامەردانەیە! وەرن با ژمارەی ئێمە و ئەوان لەگەڵ قەوارەمان بەراوردبکەین و ئەوسا بیر لە ژمارە و زۆر و بۆری بکەینەوە. بەڕای ئێوە چەند مێش پێکەوە دەبنە قەوارەی مرۆڤێکی ئاسایی؟... ها چەند دانە؟ بێگومان بە دەیان هەزار، رەنگە سەدان و میلیۆنانیش. جا بەم حسێبە کێ جێگای زۆرتر لەسەر ئەم زەوییە نەگبەت و سنووردارە داگیردەکا؟... ها،... کێ؟\nباشە با وای دابنێین ئێمە رەزامان گرانە. بەڵام تو خۆت و ئیمانتان ئەمە راستە؟! جوان سەرنجمان بدەن، ئێمەی مێش هەر هەموومان سەرەڕای گەورە و بچووکیمان و رەنگی جیاوازمان، زۆر لەیەکتر دەکەین. کوت و مت. بەڵام سەیری ئەوان، سەیری مرۆڤەکان بکە، چەند دەتوانن لەیەکتر نەچن. بۆیە ئەمە بووەتە هۆی ئەوەی لە ناویاندا لەهەرە جوانەوە تا هەرە ناشیرین دەستکەوێ، بەڵام ئێمە هەر ئەوەین کە هەین. کە وایش بوو، ئیتر جوانی و ناشیرینی لە ناو ئێمەدا مانای نامێنێ. ئاخر نەک ئەوەیە جوانی و ناشیرینی هی ئەو کاتەیە وا جۆراوجۆری هەیە؟ جا بزانن ئەوان، مرۆڤەکان، چەندە گێل و نەزانانە جوانی و ناشیرینیش لێکدەدەنەوە!.. چەند نەزانانە دونیای خۆیان بۆ ناو دونیای ئێمە رادەگوێزن.\nهەموو مێشێک دەزانێ، ئێمە لە هەوانتە و هەر لەخۆوە شتێکی وەک مێشکوژ بە دەستەوە ناگرین تا زیندەوەرەکانی تری دەورووبەرمانی پێ پان و پلیش بکەینەوە و بیانکوژین. یان پەڕۆیکی زل بە دەوری سەرماندا هەڵسوڕێنین و دەریان کەین، یاخود بە گاز، شیمیاییان بکەین و بیانخنکێنین. ئێمە وەک مێش خاوەنی مرۆڤکوژ نین. بەڵام هەر ئەوەندە بەسە ئەوان لە دووانیوەڕۆیەکی گەرمی هاویندا گوێیان لە دەنگت و لە ویزەویزی تۆ بێت!... وەی وەی،... جا وەرەو بیبینە!... وەهات لێ راست دەبنەوە، نەبێتەوە. ئەوسا تەنیا تۆ پان و پلیش ناکەنەوە، بگرە جاری وایە لە رقا لە ناو خۆشیانا لێیان دەبێ بە شەڕ و جگە لە هێنان و بردنی چەندین جوێن و قسەی ناشیرین لە ناو خۆیاندا، کار جاری وایە دەگاتە لێدان و دەنگ دابڕین لە یەکتر بۆ چەندین و چەندین رۆژ.\nباسی زمانمان کرد. وەی وەی لە زمانیشیان! خۆ ئێوە گوێتان لە زمانی ئێمەی مێش هەبووە، ئێمە بە یەک شێوە و بە یەک ریتم و بە چەند وشە و رستەی تایبەت لەگەڵ یەکتردەدوێین و تەواو (ئەم زمانەی من ئەم چیرۆکەی بۆ ئێوەی پێ دەگێڕمەوە، لە مرۆڤەکانەوە فێری بووم و هی ئەوانە)، بەڵام ئۆف لە زمانی ئەوان! من قەت لەوە نەگەیشتووم و ناتوانم لێکی بدەمەوە چۆن چۆنی زمانێک کە ئەو هەموو داهێنانەیان تیاکردووەو ئەو هەموو شتە سەیروسەمەرەی پێدەکەن کە ئێمەی زیندەوەرانی تر پێی سەرسامین و بۆیە هەمیشە روو لە ماڵیان دەکەین، ئاوا دەتوانێ هەڵبداتە قسەی پیس و جوێنی ناشیرین و رستەی پڕ لە هەڕەشە و یەکترکوشتنی بە کۆمەڵ؟!... بەڕاستی سەیرە!\nبا ئەوەیش بڵێم من بە نیوەشەوان لە بێدەنگی شەو و تاریکیی نووتەکدا گوێم لێبووە ئەو پیاوەی کە بە رۆژ چەند نەگبەت و پیس بووە، یاخود ئەو ژنەی وا لە تەنیایی خۆیدا چی بە پیاوەکەی وتووە، زمانیان دەگۆڕدرێ و وەها بە قوربان و بەسایەقەی یەکتر دەبن نەبێتەوە! جا خۆزگە هەر ئەمەیش بێت، جەدد و ئابای یەکتریش بە قوربانی یەکتر دەکەن! پەککوو لەم زیندەوەرە دوو قاچە! هەڵبەت من نازانم بەو نیوەشەوە خەریکی چین، ناتوانم بیانبینم، بەڵام لەو گۆشەیەی سەر دیوارەکە وا بە بێدەنگی هەڵتووتاوم ئاگام لە سووڕی خێراتری خوێنی جەستەیانە. لەم کاتانەدا بۆنی ئارەقی جەستەیان جوانتر دەگاتە من. ئەو ئارەقەی شێتم دەکا و حەزدەکەم هەڵفڕم و بیگەمێ و لرفێکی شێتانەی لێبدەم. بەڵام بەو نیوە شەوە نووتەکە چ حەزێکی بێ فایدەیە. کە سبەیش دەبێتەوە ئیتر ئەو ئارەقە وشک بووەتەوە و من بۆ هەمیشە لە تام و چێژی بێ بەری بوومە.\nتوخوا لێم گەڕێن با شتێکی تریشتان بۆ بگێڕمەوە. جاری وایە ئەو نەگبەتانە ئاگام لێیە هاوڕێکانم دەگرن، ئەوسا باڵ یان هەر دوو باڵیان لێدەکەنەوە و بەرەڵڵایان دەکەن. بەستەزمان هاوڕێکانم. بەڕەڵلایان دەکەن و پاش ماوەیەکی کورت لە بیریان دەکەن و ئیتر لێدەگەڕێن ئەو داماوانە لە ژوورەکەدا بۆخۆیان بێن و بچن تا بە ژێر لاقەوە دەبن، یاخود تا ژان و نەفڕین بیانکوژێ و بۆ هەمیشە ببڕێنەوە و نەتوانن ئەو دوو سێ هەفتەیە کە لە ئەزەلەوە بۆ ئێمە دابینکراوە بژین. من یاخود ئێمە وەک مێش قەت ئەمە ناکەین، نە لەگەڵ خۆمان و نە لەگەڵ زیندەوەرانی تر. من وای بۆ دەچم کە ئەوان، واتە مرۆڤەکان، حەزدەکەن تەنیا و تەنیا خۆیان بن و بەس، نەک تەنیا لە ژوورەکانیان و لە ناو خانووەکانیان، بەڵکو لەم دونیا پان و بەرینەی دەرەوەشیاندا. ئەوان چاویان بە زیندەوەری تر و بگرە تەنانەت بە کەسی تری وەک خۆشیان هەڵنایە.\nبەڵام با بۆ خوایش بێت قسەیەک بکەم و لە حەق لانەدەم، کە لادان، لە عومر کەمدەکاتەوە. ئەششەموبیللا شتێکیان دروستکردووە کە بۆ خۆشیی مێش و رەگەزی مێش موو لێ نادات! حەتمەن دەزانن باسی چی دەکەم؟... ها؟ گەر نازانن دەبێ بڵێم مەبەستم ئەو شتە ساف و لووس و روونەیە کە بۆخۆیان ناویان ناوە شووشە. ئەوەی وا بە پەنجەرەکانەوەیە. ئەی کە خۆشە دەچیتە سەری و هەڵدەخزی،... خززززز... خزززز،... لێرەوە بۆ ئەوێ و لەوێوە بۆ ئێرە، لە سەرەوە بۆ خوارەوە و لە خوارەوە بۆ سەرەوە، گۆشە بۆ گۆشە، لە ناوەڕاستیشیدا و... گڤڤڤ گڤڤڤ،... حەک کە خۆشە،... ماڵیان ئاوا! لای ئێمەی مێش لەمە خۆشتر دەستناکەوێ. رەنگە بپرسن بۆ ئێمە ئەوەندە کەیفمان بە شووشە دێت؟ دەبێ بڵێم بۆخۆیشمان بە تەواوی نازانین بۆ. هەر ئەوەندە دەزانین زۆر زۆر خۆشە. رەنگە هۆکارەکەی ئەوە بێت کە پێمان وایە ئیستا نا ئیستا دەگەینە دەرەوە و دەگەینە ئەو دیوی، بەڵام هاوکات ناشیگەینێ! رێک وەک خەون و خولیاکانی خودی مرۆڤەکان. ئیتر شێتانە دەکەوینە ویزەویز. یان رەنگە هۆکارەکەی ئەوەیە چاوی ئێمە کە هاوکات هەزاران چاوە لە دوو چاودا، بە هۆی تیشک و رووناکیی دەرەوە وەها دەکەوێتە باق و بریق کە چاومان لە هیچ شوێنێک نامێنێ و ئیتر بە تەواوی خۆمان تەسلیمی جووڵەیەکی ئەبەدی دەکەین. بەڵام با ئەوەیش بڵێم بەدبەخت نەوەکانی کۆن کە قەت شتی وایان بە خۆیانەوە نەبینی و هەروا نامورادانە سەریان نایەوە. با دیان بەوەدا بنێم کە من بۆخۆم یەکێک لەو مێشانەم یەکجار حەزم بە خلیسکێنی سەر شووشەیە. بەختیشم هەیە کە تا ئیستاکە پێوە نەبووم و پانیان نەکردوومەتەوە.\nدەبێ بڵێم کە رێک لەوێ، لەسەر ئەو شووشانەیشە ئێمە زۆرتر پێوە دەبین و، پانمان دەکەنەوە. خۆشیی خلیسکێن مەترسیی دەرەوەمان پێ لەبیردەکا. لەبیرمان دەچێتەوە مرۆڤێک بە مێشکوژێکەوە چاوی لێتە و دەستی لەگەڵتا بە ئاستەم دەگەرێ تا دەرفەتێک بەگیربێنێ و زرم ئاودیوت بکا! ئەوێ هاوکات قەتڵگا و گۆڕستانی ئێمەیە. گەر سەردانی ماڵانتان کردبێ کەمێک سەرنجی بەر شووشەکان بدەن، بە دەیان تەرمی ئێمە دەبینن، لە سەر شان، لەسەر پشت، لنگەوقووچ و دەمەوڕوو. مێشە نامورادەکانی دەستی بەشەر. لە هەموویان زیاتر من تەرمە دەمەوڕووەکانن ئازارم دەدەن. دەڵێی زیندوون و هەر لە ژیاندا ماون، کە نەماون. دەبێ بڵێم لای من لە مرۆڤ بێڕەحمتر لە دونیادا دەست ناکەوێ.\nرەنگە بپرسن بۆچی سەرەڕای ئەم هەموو زوڵم و زۆرەی مرۆڤەکان، ئێمەی مێش ئەوەندە حەزمان بە ماڵەکانیانە و بەردەوام خومانیان تێدەهاوین. دەبێ بڵێم جگە لە وردە نان و وردەخواردن و خودی جەستەی مرۆڤ کە هەمیشە شتێکی بۆ خواردن لەسەر دەستدەکەوێ، شتێکی تر کە دەبێتە هۆی راکێشانی سەرنجی ئێمەی مێش ئەوەیە خانووەکانی ئەوان ئەمینە، خەتەری کەمتر تیایە. لە باڵندەی جۆراوجۆر و جاڵجاڵۆکە و قرپۆق و مارمێلک و شتی لەم بابەتە خەبەرێک نیە. راستە جاروبار لێرە و لەوێ بە هەڵکەوت، ئەویش ئەگەر کەدبانووی ماڵەکە تەمبەڵ بێت و ژوورەکان خاوێن نەکاتەوە، هێلانە جاڵجاڵۆکە دەبینرێ، بەڵام لە چاو دەرەوە هەر ناتوانی لەگەڵ یەک هەڵیانسەنگێنی. خانووی مرۆڤەکان بۆ ئێمەی مێش سەرەڕای هەبوونی قەتڵ و شیمیایی کردن و بۆ تاراوگە ناردنمان، هێشتا خۆشترین شوێنی دونیایە. هەڵبەت لانیکەم لای من.\nرەنگە حەز کەن بپرسن ئێمەی مێش کاتێک لەسەر جەستەی مرۆڤەکان دەنیشینەوە، زیاتر حەزمان بە چ بەشێکیەتی. دەبێ بڵێم خراپییەکی ئەوان ئەوەیە کە شتێک بە ناوی جل و بەرگ دەپۆشن و بۆیە دەرفەتێکی زۆر بۆ ئێمەی میش نامێنێتەوە، بەڵام من وەک خۆم حەزم بە قولاپەی قاچیانە، لەبەر ئەوەی تا دەیانەوێ دامووکێنەوە و خوانەخواستە بەڵایەکت بەسەردا بێنن، دەرفەت هەیە بۆی دەرچی. بەڵام وەک لە نەوەکانی پێشتر من و مێشەکانی تر بیستوومانە (ئەو چیرۆکانەی وا دەم بە دەم هاتووە و گێڕاویانەتەوە)، خۆشترین کات ئەو کاتەیە وا بە سەر تەرمەکەیانەوە دەنیشی. کە دەبن بە تەرم هەموو جەستەیان وەک تام دەبێ بە یەک شت و ئیتر فەرق ناکا بە کوێوە دەنیشی. وەک گێڕاویانەتەوە لە کاتی شەڕەکاندا ئەم تەرمانە وەها زۆر دەبن کە سەرت سووڕدەمێنێ. من کە نازانم ئەوان بە چی یەکتر دەکوژن کە ئاوەها لە یەک چرکەدا بە سەدان و هەزارانیان لێدەکەوێ، کارم بەسەر هۆکاری شەرەکەیانەوە نیە، هەر ئەوەندە دەزانم لەم کاتانەدا ئێمە دەگۆڕدرێین و دەبین بەو مێشە زل و سەوزانەی وا مێشەکانی تر و بگرە خۆێشمان لە خۆێشمان دەترسین. ئەیچۆن، تەرمی ئەوان ئاوایە.\nهەڵبەت با ئەوەیش بڵێم من پێم وایە هۆکاری ئەوەی ئەوان ئەوەندە رقیان لە ئێمەیە، هەر ئەمەیە، ئەوان دەزانن کاتێک دەمرن، بە تایبەت لە کاتی شەڕەکانیاندا، ئەوا ئێمەین کە لە پێش هەر کەس و هەر زیندەوەرێکی تردا لێیان دەنیشین، بە دەوریاندا دەئاڵێین و ورد ورد بە بێ پەلە دەیانتوێنینەوە.\nشتێکی تر کە من سەرم لێی سووڕدەمێنێ ئەوەیە کە بە گوێرەی ئەزموونەکانی ژیانی خۆم دەبینم هیچ زیندەوەریک بە قەدەر ئەوان لە مردن ناترسێ. ئێمە زۆر ئاسانتر مل دەدەینە مەرگ. لە سەرتاسەری ژیانمان بیری لێناکەینەوە، کە مەرگ هات ئیتر دێت و تەواو. نە شیعری لەسەر دەنووسین، نە چیرۆک و رۆمان و نە مۆسیقا. ناشگرین. دەزانین وەک چۆن ئێمە مافی ئەوەمان هەیە ئەوانی تر بخۆین، ئەوانی تریش مافی ئەوەیان هەیە ئێمە بخۆن، مل دەدەین، ملدان واتای مەرگە و لای ئێمە قبوڵکردنی ئەمە بەشێکە لە حەقیقەتی شتێک بە ناوی ژیان. بەڵام لەم مرۆڤە هیچ و پووچتر دەستناکەوێ. نەک تەنیا ئەوانی تر دەخۆن، بەڵکو پیش خواردن دەیانکوژن و بە دەیان رۆژ و بگرە بە ساڵیش لە یەخچاڵ و لە قوتوویان دەهاون تا نۆرەی خواردنیان دێت.\nئا،... مرۆڤە نەگبەتەکان دەڵێم،... ئەرێ ئەوان! ئەوانەی وا نازانن من مێشێکی سەر دیوارم و زۆر شت لە سەر ژیان و لە سەر رابردووی ئەوان دەزانم. منێک کە زۆر شتیش، سەرەڕای قەتڵ و تاراوگە نشینی و بە شیمیایی کردنم،... دەتوانم!


ئەمڕۆ چوارشەممە ٨ی ڕێبەندان، "ئیبراهیم عیساپوور"، زیندانیی سیاسیی کورد، خەڵکی سەردەشت، لە زیندانی ناوەندیی ورمێ ئازاد کرا.\nئەو زیندانییە سیاسیە، پاش تێپەڕاندنی ٩ ساڵ و ٨ مانگ لە ماوەی زیندانیبوونەکەی، لە زیندانی ورمێ ئازاد کراوە.\nئیبراهیم عیساپوور، ١٦ی پووشپەڕی ١٣٩٠، لەلایەن هێزە ئەمنییەتییەکانەوە دەسبەسەر کرا و پاش تەواوبوونی لێپرسینەوەکەی، بۆ زیندانی مەهاباد ڕاگوێزرابوو.\nئەو زیندانییە سیاسییە کوردە، ٢٣ی خاکەلێوەی ١٣٩١، لە دۆسیەیەکی هاوبەش لەگەڵ "سیروان نژاویـ"ـدا، زیندانیی سیاسیی ئێعدامکراو، لە لقی ١ی دادگای ئینقلابی مەهاباد، بە سەرۆکایەتی دادوەر "جەوادی‌کیا"، بە تۆمەتی "محاربە لە ڕێگەی ئەندامبوون لە یەکێک لە حیزبە کوردییەکانی ئۆپۆزیسیۆنی حکوومەتی ئێران"، حوکمی ئێعدامی بەسەردا سەپابوو.\nئیبراهیم عیساپوور، ١٢ی بانەمەڕی ١٣٩٢، ڕەوانەی زیندانی ورمێ کرا و حوکمی ئێعدامەکەی ساڵی ١٣٩٤، لە دیوانی باڵای وڵات هەڵوەشێندرایەوە و پاش دادگاییکردنی دووبارەی لە لقی ١ی دادگای ئینقلابی ورمێ، بۆ ١١ ساڵ زیندانیی تەعزیری کەم کرابووەوە و بە پشتبەستن بە مادەی ١٣٤ی یاسای سزای ئیسلامی، سەپاندنی توندترین سزا، واتا ١٠ ساڵ زیندانیی تەعزیری بۆ ناوبراو لە ئارادا بوو.\nئەو زیندانییە سیاسییە، ١٦ی خاکەلێوەی ئەمساڵ لەگەڵ سێ زیندانیی سیاسیی دیکە، ڕەوانەی گرتنگەی ئیدارەی ئیتلاعاتی ورمێ کرا و پاش ١ مانگ، بۆ زیندانی ئەو شارە گەڕێندرایەوە.


كەركوك لە نێوان بڕیارە شۆڤێنییەكانی بەغداو لێدوانە ناڕوونەكانی هەولێردا\nچوارشەممەی رابردوو ئەنجومەنی نوێنەرانی عێراق بڕیاری ژمارە (55)ـی تایبەت بە راپرسییەكەی هەرێمی كوردستان دەركرد كە خۆی لە 13 خاڵی هەڕەشەو سزا ئامێز دەبینێتەوە، وەكو هەمیشە ئەمجارەش ناوچە دابڕاوەكانی كوردستان بە گشتی و شاری كەركوك بەتایبەتی لەو گەلەكۆمەو پیلانگێڕییەدا پشكی شێریان بەركەوت، بەڵام شێرێكی بەدبەخت كە هەمیشە دەبێت بە تەنیا بمێنێـتەوە و بە برینداری شەڕی هەمووان بكات و باجەكەشی بدات.\nئەوەی سەیرە لەم بڕیارە شۆڤێنییانەدا ئەوەیە دەهۆڵی شەڕ و سزادانی هاوڵاتیان لە دەزگایەكی بەناو دیموكراسیەوە لێدەدرێت و پێشێلكردنی دەستوری عێراق و مافەكانی مرۆڤیش لە پەرلەمانێكەوە دەردەچێت كە سەرجەم ئەندامەكانی لە رێگەی پرۆسەیەكی دەنگدانەوە چوونەتە هۆڵەكەوەو كورسییەكیان داگیركردووە.. نامۆتر ئەوەیە ئەنجومەنی نوێنەرانی گەل لە حكومەت توندتربێت كە ئەمەش پێشهاتێكی زۆر مەترسیدارە، چونكە لەم رۆژهەڵاتی ناوەڕاستەدا ئاساییە بەلای حكومەتە دواكەوتووەكانەوە بۆ یەكلاییكردنەوەی كێشە سیاسییەكان پەنا ببنە بەر هێزو چەك، بەڵام لە عێراق پێچەوانەكەی دەبینین و هێشتا هەڵوێست و گوتاری حكومەت نەرمترە لە پەرلەمانە شەڕانگێزەكەی.\nمن بە تەنها ئەو بڕیارانە بە مەترسی نازانم بۆ سەر كەركوك، بەڵكو ئەوەی ئومێد بڕی كردووم ئەو دۆخەیە كە لە هەرێمی كوردستان دەگوزەرێت، ئێستا گوتارو سیاسەتێكی زۆر ناڕوون لە هەرێم پەیڕەودەكرێت، لە رۆژی ئەنجامدانی ریفراندۆمەكەوە لەسەر زاری هەردوو بارزانیەوە ئەوە بە بای گوێماندا دەدرێت كە ئەنجامدانی ریفراندۆم بۆ سەربەخۆیی نییەو تەنها بۆ ئەوەیە جیهان لە خواستی گەلی كورد تێبگات و ئەگەر نا ئەمڕۆ و سبەی و دوو سبەی ئاڵای عێراق شان بە شانی ئاڵای كوردستان لە پشتی سەرۆكی حكومەتی هەرێمەوە هەر دەمێنێت، هەرچەندە برادەران ئەو لێدوانانە بە هونەری سیاسەت كردن و هەڵخەڵەتاندنی دوژمنان و هەموو جیهان دادەنێن، بەڵام هیوادارم ئەو نەرمییەی هەرێمیش كە سەبارەت بە پرسی دەروازە سنوورییەكان و فڕۆكەخانەكان لە بەرانبەر بڕیارەكانی حەیدەر عەبادی سەرۆك وەزیرانی عێراق نواندوویەتی، بە هەمانشێوە گەمەی سیاسی بێت نەك سیاسەتی پاشگەزبوونەوە، چونكە ئەو سازشانە ئەگەر راست بن ئاماژەگەلێكی ترسناكن بۆ زنجیرەیەك سازشكردنی زیاتر سەبارەت بە خاڵەكانی دیكەی بڕیارەكەن ئەمە لە كاتێكدا لۆژیك وایە دوای ریفراندۆم سەقفی داواكارییەكانی هەرێم بەرزتر بكرایەوە نەك دەستبەرداری هەندێ دەسەڵاتی دیكە بێت كە پێشتر وەكو دیفاكتۆیەك بەدەستی هێنابوو.\nلەناو ئەم هەموو مەترسیانەشدا هێشتا رۆڵی یەكێتی وەكو حیزبی دەسەڵاتدارو زۆرینە لە كەركوك بە تەواوی نادیدەیە، كە ئەگەر لەگەڵ ئەم پرسەش بە هەمانشێوەی پرسی ریفراندۆم مامەڵە بكات و تا دوا ساتەكان نەتوانێت بڕیاربدات و خەڵكی خۆی سەرلێشواوتر بكات، ئەوە رەنگە بەیانییەك لەخەو هەڵسێت و بەڕەكەی كەركوك لە ژێری دەرهێنرا بێت، ئەوجا تێبگات كە ئەم هەموو مانۆڕو سیناریۆیانە بۆ مەقەست كردنی باڵەكانی ئەو بووە، تاكو جارێكی دیكە نەتوانێت بەسەر قەڵاكەی كەركوكدا جارێكی دیكە بفڕێت.\n 4636 جار بینراوه\n9/30/2017 9:58:18 AM


گیان لە دەستدانی یەکێک لە دەستبەسەرکراوانی پیرانشار لە گرتووخانەکانی دامەزراوە ئەمنییەکان - كۆمه‌ڵه‌ی مافی مرۆڤی کوردستان\nگیان لە دەستدانی یەکێک لە دەستبەسەرکراوانی پیرانشار لە گرتووخانەکانی دامەزراوە ئەمنییەکان\nپێنجشەممە18ی خەرمانانی 2721ی کوردی، لە پێوەندییەکی تلەفوونیدا لە گەڵ بنەماڵەی یاسر مەنگوڕی هاوڵاتی دەستبەسەرکراوی خەڵکی پیرانشار، مردنی کوڕەکەیان لە گرتووخانەی ئیدارەی ئیتلاعاتی حکوومەتی کۆماری ئیسلامی ئێران پێ ڕاگەیاندوون.\nبە پێی گوتەی یەکێک لە خزمەکانی بنەماڵەی گیان بەختەکردوو، له لایەن ئیدارەی ئیتلاعاتی حکوومەتی ئێرانەوە لە گەڵ بنەماڵەی یاسر مەنگوڕی پێوەندیان گرتووە و ڕایان گەیاندووە کە کوڕەکەیان لە گرتووخانەی ئەمنییەتی گیانی خۆی لە دەست داوە بەڵام لە شێوازی گیان لە دەستدان و ڕادەست کردنەوەی تەرمی ئەم هاوڵاتییە بە بنەماڵەکەی ڕێگری کراوە.\nسەرچاوەی ناوبراو لە درێژەدا کوتی: لە ڕێکەوتی 26ی پووشپەڕ کەسێک ــ لە لایەن ناوەندە ئەمنییەکانەوە ــ پێوەندی بە یاسر مەنگوڕییەوە دەگرێ و پێی دەڵێ کە دەبێت بچێتە گۆڕستانی شار و ئەگەری هەیە یاسر هەمان ڕۆژ کوژرابێت، بەڵام تا ئەم کاتە شێواز و کاتی گیان لە دەستدانی ئەم هاوڵاتییە گوماناوییە و تەرمەکەیشی ڕادەستی بنەماڵەکەی نەکراوەتەوە.\nناوبراو پێشتر بە تۆمەتی هاریکاری حیزبێکی کوردی دژبەری حکوومەتی ئێران دەستبەسەر و لێپرسینەوەی لەسەر کرابوو.\nیاسر مەنگوڕی کوڕی مستەفا مەنگوڕی و ئایێ گوڵ خەیدە، خێزاندار و خاوەنی سێ منداڵە.\n← Previous حکومەتی تورکیا 8 پەنابەری پاوەیی ڕادەستی گروپی «ئەل نوسرە»لە سوریا کردووە\nدەستبەسەری و گواستنەوەی مامۆستایەکی قوتابخانە بۆ زیندانی بجنوورد Next →\nکێشەو ئاژاوەی بنەماڵەیی کوشتنی لێکەوتەوە\nپیرانشار: بەتاڵان بردنی ماڵی چێوارەکان\nتەپووتۆز لە چەند شارێکیپارێزگای ئیلام پێوەری ستانداری تێپەڕ کردوە


شاندێكی وه‌زاره‌تی پێشمه‌رگه سه‌ردانی به‌غدا ده‌كات\n2019-08-18 [05:34 AM]\nبەڕێوەبەرى گشتى رۆشنبیرى و هۆشیاریى وەزارەتى پێشمەرگە رایگەیاند بەمەبەستى تاوتوێکردنى چەند پرسێکى گرنگ بڕیارە بەمنزیکانە شاندێکى باڵاى وەزارەتى پێشمەرگە سەردانى وەزارەتى بەرگرى عێراق بکات.\nلیوا بابەکر فەقێ بەڕێوەبەرى گشتى رۆشنبیرى و هۆشیاریى وەزارەتى پێشمەرگە رایگەیاند: " بەمەبەستى تاوتوێکردنى چەند پرسێکى گرنگ لەوانەش بابەتى بودجە و مووچەى هێزەکانى پێشمەرگە و دۆخى ئەمنى ناوچە دابڕێنراوەکانى هەرێمى کوردستان و جمووجۆڵى چەکدارانى رێکخراوى تیرۆریستى داعش لەوناوچانە کەبە هێڵى تەماس دادەنرێت، بڕیارە شاندێکى باڵاى وەزارەتى پێشمەرگە داوى کۆتایى هاتنى پشووەکانى جەژن سەردانى وەزارەتى بەرگرى عێراق بکەن".\nناوبراو راشیگەیاند: " شاندە باڵاکەى وەزارەتى پێشمەرگە لەگەڵ بەرپرسانى باڵا لەوەزارەتى بەرگرى عێراق بابەتى هەماهەنگى و ئاڵوگۆڕى زانیارى سەربازى نێوان هەردوولا تاوتوێ دەکەن بۆ پڕکردنەوەى ئەو بۆشاییە ئەمنیەى کە لە ناوچە کوردستانییەکاندا دروستبووە".\nبەڕێوەبەرى گشتى رۆشنبیرى و هۆشیاریى وەزارەتى پێشمەرگە ئاماژەى بە ئەوەش کرد" لەماوەى ڕابردوودا چەندین کۆبوونەوە لەنێوان وەزارەتى پێشمەرگە و بەرگرى عێراق ئەنجامدراوە بەڵام تا ئێستا چەند بابەتێک بە هەڵپەسێردراوى ماونەتەوە بۆیە دەمانەوێت لەگەڵ حکوومەتى ناوەند بگەینە رێگە چارەیەک بۆ تەواوى کێشەکان، یەکێک لەوکێشانەش پێشمەرگە بریندارەکانى شەڕى داعشن کە ئێمە داوامان کردووە هەمان مافى بریندارانى هێزەکانى سوپاى عێراقیان پێبدرێت".\nئەم هەواڵە 3061جار خوێندراوەتەوە


یەکێتی پەرلەمانتارانی کوردستان دەستپێشخەرییەکی ڕاگەیاند – کوردی – RojNews.News\nیەکێتی پەرلەمانتارانی کوردستان دەستپێشخەرییەکی ڕاگەیاند\n04/11/2020 - 2:42:54 pm\nکۆنگرەی ڕۆژنامەوانی یەکێتی پەرلەمانتاران- ئەرشیف\nیەکێتی پەرلەمانتارانی کوردستان هۆشداری لەسەر ئەگەرەکانی سەرهەڵدانی شەڕی براکوژی دەداو داوای دەستپێشخەریی بۆ گفتوگۆی ئاشتیانەش دەکات.\nیەکێتی پەرلەمانتاران لە بەیاننامەیەکەیدا دەڵێت، دەیانەوێت دەستپێشخەری بۆ گفتوگۆیەکی ئاشتیانە بکەن بە بنەما بە ئاقاری چارەسەری کێشەو قەیرانەکان و بەرپرسانە ئاستەنگ لەبەردەم توندوتیژی و شەڕ دروست بکەن و پێکەوە لەژێر چەتری ئاشتیدا هەموو ناکۆکییەکان لە بەرژەوەندی نیشتمان و چارەنوسی گەل وەلابنێن.\nبارەگای یەکێتی پەرلەمانتاران لە هەولێر\nهەروەها دەڵێت، “چارەسەری بنەڕەتی دابنێین و تایبەتمەندی یەکتر و دەستێوەرنەدان بکەینە بنەمای کارکردن بۆ گەیشتن بە ئاشتی ڕاستەقینەو مافی چارەنوس بۆ گەلێک کە مێژوویەکی دووروودرێژە ڕۆڵەکانی لەم پێناوەدا دەجەنگن و خوێن دەڕێژن”.\nلە کۆتاییشدا دەڵێن، بە ئومێدەوە هەنگاو بۆ دەستپێشخەرییەکەیان دەنێن، چونکە لە بەرژەوەندی نەتەوەو نیشتیمانی دەبینن و نایانەوێت خوێنی لاوی کورد بە دەستی یەکتر بڕێژرێ و زامە کۆنەکان پێشتر بکولێنرێنەوە و دوژمنی پێ دڵخۆش بێت.\nئەم ڕاگەیەنراوە لەکاتێکدایە لە چەند ڕۆژی ڕبردوودا مەسعود بارزانی سەرۆکی پەدەکە لە پەیامێكدا داوای لە پەدەکە کرد لە خاکی باشوور بکشێتەوە، ئەمەش وەک زەنگێکی مەترسیدار لێکدرایەوە بۆ هەڵگیرسانی شەڕێک کە تەنها دوژمنان لەم کاتەدا سوودی لێ دەبینن.\nبەیاننامەی یەکێتی پەرلەمانتاران\nعەبدوڵای مەلا نوری بۆ بارزانی: ئەوەی فریای هەرێم کەوت پەکەکە بوو


هەڕەشە - Mehr News Agency\nمیدیاکانی هەرێمی کوردستان ڕایانگەیاند:\nهەڕەشە لە هێزەکانی پێشمەرگە دەکرێت ئەگەر بێتو خۆپیشاندان بکەن\nهەڕەشەى سزادان لەو پێشمەرگانە دەکرێت کە دەیانەوێ خۆپیشاندان بکەن کە هەر پێشمەرگەیەک خۆپیشاندان بکات لێپرسینەوەی لەگەڵ دەکرێت.\nبە پێی وتەی دوو بەرپرسی باڵای هەواڵگریی ئەمریکا؛\nدەنگۆی هەڕەشەی ئێران دژی بنکەیەکی ئەرتەشی ئەمریکا بڵاو دەبێتەوە\nهەواڵدەریی ئەسۆشیەیتێدپرێس بە پێی وتەی دوو بەرپرسی باڵای ئەمریکا ڕایگەیاندووە کە ئێران هەڕەشەی لە بنکەیەکی سەربازی لە واشنتۆن دی سی و ژەنەڕاڵێکی ئەرتەشی ئەمریکا کردووە.\nکاردانەوەی تاران بە قسەکانی ترامپ:\nخەڵکی ئێران لە هەڕەشەی زۆربێژەکان ناترسن\nوتەبێژی وەزارەتی دەرەوە بە وتنی ئەوەی کە خەڵکی ئێران ناترسن لە هەڕەشەی زلهێزەکان، وتی: ئەوە ئێمەین کە وەڵامی جەنایەتەکانی ئەمریکا هەڵدەبژێرین.\nئێران وەڵامی هەر جۆرە هەڕەشەیەکی ئەمریکا دەداتەوە\nوتەبێژی دەوڵەتی ئێران وتی: هەر جۆرە بڕیارنامەیەک کە بڕیارنامەی ٢٢٣١ ی ئەنجومەنی ئاسایشی نەتەوەیەکگرتووەکان پێشێل بکات نایاساییە.\nئەردۆغان هەڕەشەی توند لە ئەمریکا دەکات\nسەرۆك كۆماری توركیا سەبارەت بە دەستی دەستی کردن لە ڕاگەیاندنی ناوچەی ئارام لە سنووری سووریا و تورکیا هەڕەشەی لە ئەمریکا کرد.\nسیناریۆی زۆرمان بۆ بەربەرەکانێ لە گەڵ هەڕەشەکانی دوژمنان لەبەردەستە\nجێگری هەماهەنگ کاری ئەرتەش بە وتنی ئەوەی کە هەڕەشەی زۆر لە بەردەممانە، وتی: سیناریۆی زۆرمان ئامادە کردووە بۆ بەربەرەکانێ لە گەڵ هەڕەشەکانی دوژمن.\nسەردار عێراقی زادە بۆ مێهر:\nئامادەیی هێزی سەربازی ئێران بۆ بەرەنگاربوونەوەی هەڕەشەی بایۆلۆژیکی دوژمن\nسەرۆکی ئیدارەی توندروستی و دەرمانی ئەرکانی گشتیی هێزی چەکداری وتی: هێزی چەکداری ئەو ئیمکاناتەی لە بەردەستدایە کە لە کاتی خۆیدا بە هەڕەشەگەلی بایۆلۆژیک بزانێت و هەنگاوی دەرمانی گونجاوی بۆ هەڵگرێت.\nمەسروور بارزانی لەدیدار لەگەڵ کۆنسوڵی ئێران لە هەولێر:\nهەرێمی کوردستان ڕێگە نادات لەم خاکەوە هەڕەشە لە دراوسێیەکان بکرێت\nسه‌رۆکی حکوومه‌تی هه‌رێمی کوردستان لە دیدار لەگەڵ کۆنسوڵی ئێران لە هەولێر جەختی کرد کە بە هیچ لەونێک ڕێگە نادرێت خاکی هەرێمی کوردستان ببێتە شوێنی هەڕەشە لە ئاسایشی دروسێیەکان.\nباڵوێزی ئێران لە نەتەوە یەکگرتووەکان:\nئێران تا کاتێک کە ئەمریکا زمانی هەڕەشە بەکار دێنێت گفتوگۆ ناکات\nباڵوێز و نوێنەری هەمیشەیی ئێران لە نەتەوەیەکگرتووەکان ڕایگەیاند: گفتوگۆ و هەڕەشە دوو بابەتی جیانو ئێمە لەگەڵ کەسێک کە هەوڵ دەدات بترسێنێ و گەمارۆ بدات هیچ گفتوگۆیەک ناکەین.\nترامپ دووبارە هەڕەشەی کردەوە\nسەرۆک کۆماری ئەمریکا لە پەیامێکی تویتریدا هەڕەشەی لە ئێران کردەوە.\nسەرلەشکەر باقری ڕایگەیاند:\nپلانی نوێی ئێران و عێراق بۆ پاراستنی سنووری هاوبەشی ئاسمانی\nسەرۆکی ئەرکانی گشتیی هێزی چەکداری وتی: ڕەنگە ئێمە لە لایەن سنوورەکانی رۆژئاواییەوە هەست بە هەڕەشەی ئاسمانی بکەین و بەو هۆیە بڕیارە بەرگریی ئاسمانی ئێران و عێراق پێکەوە هاوکاری و هاوئاهەنگی زیاتریان ببێت.


یەكەم دانیشتنی خولی نوێی پەڕلەمانی عیراق بەڕێوە دەچێت - تۆڕی میدیایی خەڵک\nیەكەم دانیشتنی خولی نوێی پەڕلەمانی عیراق بەڕێوە دەچێت\nبڕیارە ئەمڕۆ یەكەم دانیشتنی خولی پێنجەمی پەڕلەمانی عیراق بەڕێوەبچێت.\nئەمڕۆ یەكشەممە یەكەم دانیشتنی خولی پێنجەمی پەڕلەمانی عیراق بەڕێوە دەچێت، بەتەمەنترین ئەندامی ئەنجومەنەكە مەحمود مەشهەدانی، سەرۆكی پێشووتری ئەنجومەنی نوێنەران و كاندیدی براوەی ئەم خوولەیە، وەك سەرۆكی كاتیی ئەنجومەنی نوێنەران سەرۆكایەتیی كۆبوونەوەكە دەكات كە كەسایەتییەكی سوننیە.\nهاوكات شاندی باڵای یەكێتی و پارتی لە بەغدان، بۆ یەكلاكردنەوەی كاندیدی پۆستی سەرۆك كۆمار و جێگری سەرۆكی پەڕلەمان.\nهەرچەندە یەكێتی و پارتی بەشاندی هاوبەش چوونە بەغدا، بەڵام بەپێی زانیارییەكان ئەو دوو لایەنە لەسەر پۆستی سەرۆك كۆمار نەگەیشتوونەتە ڕێككەوتن، یەكێتی سوورە لەسەر كاندیدكردنەوەی بەرهەم ساڵح و پارتیش ڕەتیدەكاتەوە.\nبەپێی چەند سەرچاوەیەك لە حاڵێكدا كە سیناریۆی ساڵی 2018 دووبارە دەبێتەوە بەوەی یەكێتی و پارتی هەردوولایان كانیدیان هەبێت بۆ پۆستی سەرۆك كۆمار، لەو كاتەدا یەكێتی پشتیوانی موسەننا ئەمین كاندیدی یەكگرتوو بۆ پۆستی جێگری سەرۆكی پەرلەمان دەكات.\nئەمڕۆ وەزارەتێك مووچە وەردەگرێت\n4 ملیۆن گەشتیار روویان لە هەرێم كردووە


خۆپیشاندانی سونەكان لەبەردەم بارەگای (پ د ك) – ستراتیجیە چەوتەكان – Standard Kurd\nخۆپیشاندانی سونەكان لەبەردەم بارەگای (پ د ك) – ستراتیجیە چەوتەكان\nلەلایەن ستاندار Posted on تشرینی یه‌كه‌م 16, 2019 1134 جار بینراوە 0 سەرنج\nكۆمەلیك عەرەبی سونەی شۆڤینیست لەبەر دەرگای بارەگای (پ د ك) گردبووینەوە لەشاری كركوك ، داوا دەكەن هیزە ئەمنیەكانی عیراقی ئەو بارەگایە چۆل نەكەن بۆ (پ د ك) ، هەندی وینەو ئالای بەرەی توركمانی و ئالای توركیشی لەگەلە ، زۆربەی لایەنە سونیەكان لایەنگیری جینۆسایدی كورد دەكەنپیشووترو ئیستاش بەبەیانی فەرمی ، لەدوای تاریق هاشمی هەریەكە لە ئوسامە تكریتی و سەركردەكانی تر پشتگیری كوردكوژیەكەی توركیا دەكەن ،لەتازەترین پۆستی ئوسامەی سەرۆكی حزبی ئیسلامی عیراقی كوردی بێكەسی بەمولحیدو كافر وەسف دەكا ، بە پێی ڕای چاودیران سەركردایەتی كوردی باشور زۆر خراپ بەهەلەداچووبوو كە نێوانی هەریم وبەغدای لەسەر (دالدەدانی ئەوانە ) تێكدا ، ئەوانە بەناوی مەزهەبی بۆ كورد هاتن و زۆریك لەمەزهەبیەكانی كوردستان پێیان هەلخەلەتان، ویستیان لە كوردستانیش شەڕە مەزهەب دروست بكەن بەتایبەتی لەنێوان (شیعەو سونە) ،كەچی ئەوەتا خۆیان لەگەل شیعە ڕیك دەكەون دژ بەكورد، ئەوەتا سونەی عەرەب داوا لە شیعە دەكا بارەگای (پ د ك)لەكركوك چۆل نەكات ،ئەوەتا توركیا پیخۆشحالە حكومەتی شیعەی سوریا جێی كور د بگرێتەوە ،بەهەمان شێوە چەندین جار توركیاو بەرەی توركمانی وعەرەبی سونە داوایان لەعیراقی شیعە كردوە هیزەكانی بێنەوە هەریمی كوردستان .\nهەر ئەو چاودیرە پێی وایە بەو ئەندازەیەی سەركردایەتی كورد بەهەلە داچوە لەو تەسنیفانە بەو ئەندازەش بەشێك لە ڕەوشەنبیران كە هیرش دەكەنە سەر ئایین تا وا پیشان بدریت كورد دژ بەئاینن و ئەوەش لەخزمەتی ڕاستەوخۆی داگیركەرانە.\nئەوەش دەقی پۆستەكەی ئوسامەیە:\nOsama Tawfiq Altikriti\nالجيش التركي يحرر المئات من السجناء العرب الذين كانت تحتجزهم المليشيات الكردية، وفيهم النساء والأطفال الرضع، مع دعواتهم للجيش التركي وبكاؤهم من الفرح للحرية.\nهديتي لمن هاجمني من الإسلاميين\nولا عزاء لمن آثر العرق على الإنسانية والدين\nوتعسا لمن وقف ينتصر للكفر والإلحاد والفساد بكل صوره والمتمثل في عصابات الإجرام والارهاب ممن وقف على منارة المسجد يقول اين كلاب محمد!!\nبڵاوکراوەی پێشووکەندا فرۆشتنی چەک بەتورکیا رادەگرێت\nبڵاوکراوەی نوێتر13 لایەنی فەلەستینی دژی داگیركاری ئەردۆغان هەڵوێست وەردەگرن


پیاوان لەم هەڵانە دوور بكەونەوە\nكاتێك پیاوێك و خانمێك هاوسەرگیری دەكەن بۆ ئەوەی ژیانێكی بەختەوەر پێكبهێنن ، بەڵام ئەم هەشت هەڵەیەی پیاوان وادەكات خانمان لە هاوسەرەكەیان بێزار بن ئارەزووی ئەو ژیانەیان نەمێنێت .\n1-كاتێك تۆی پیاو تەنها خەریكی بەدەست هێنانی خەونەكانی خۆتی و هەوڵ بۆ ئەو شتانە دەدەیت كە خۆت ئارەزووی دەكەیت خانمەكەت پشت گوێ خستوە ئەوە دڵنیابە لەوەی كە هاوسەرەكەت لێت بێزار دەبێت و كێشە لەنێوانتاندا دروست دەبێت .\n2-دوور بكەوەرەوە لە بەردەوام گەڕان بە دوای پێگە سێكسیەكان چونكە ئەمە لەبەهای مرۆڤایەتی تۆ كەمدەكاتەوە لەپێش چاوی هاوسەرەكەت .\n3-لەدەست نەكردنی ئەڵقەی هاوسەرگیری یەكێكی دیكەیە لەو شتانەی كە بەشێك لە خانمان پێی توڕە دەبن و ئارەزوو دەكەن ئەو پیاوەی هاوسەرگیری لەگەڵ دەكەن وەك نیشانەیەك بۆ ئەوەی كە هاوسەرگیریان كردوە ئەڵقەی لەپەنجەدا بێت .\n4-پێویستە تۆی پیاو ئەوە بزانیت كە تەواوی كاتەكانت لە كاركردندا بەسەر نەبەیت و خێزانەكەت و هاوسەر و منداڵەكانت پێویستیان بەوەیە كە تۆ كاتیان لەگەڵ بەسەر ببەیت بۆ ئەوەی خۆشەویستی نێوانتان بەردەوام ڕوو لە زیاد بوون بێت .\n5-كاتێك هاوسەرەكەت قسەت بۆ دەكات گوێی بۆ بگرەبە بێ نرخ لە قسەكانی مەڕوانە و كاتێك لەگەڵی دادەنیشی گاڵتەی پێ مەكە.\n6-پشوەكان بەیەكەوە بەسەر ببەن و دووربكەوەرەوە لەوەی كە پشوەكانت بەتەنها بەسەر ببەیت چونكە خێزان و هاوسەرەكەت پێویستیان بەوە هەیە پشوەكان لەگەڵ تۆ بەسەر ببەن .\n7-ئافرەت بەوە توڕە دەبێت بەردەوام هاوسەرەكەیی سەرقاڵی قسەكردن بێت بە مۆیایل بەتایبەت ئەو كاتانەی لە ماڵەوەیە .\n8-ئافرەت ئارەزوو دەكات هاوسەرەكەی یارمەتی بدات لە بەجێهێنانی ئەركی ماڵدا و بەمە دڵخۆش دەبێت ،بەڵام كاتێك تۆی پیاو خۆت دوورە پەرێز دەگریت لە هەموو كارێك ئەوە دڵنیابە خانمەكەت ئەمەی پێ خۆش نیە .\nژماره‌ی بینین : 4039\nژماره‌ی بینین : 7499\nژماره‌ی بینین : 6824\nژماره‌ی بینین : 7820\nژماره‌ی بینین : 4677\n5 که‌ی ئێن ئێن\nلە سەر هێڵە ئێستا : 21501


دیمانە لەگەڵ م. رزگار خدر - قەڵەم\nدیمانە لەگەڵ م. رزگار خدر\nتاریخ ایجاد در سه شنبه, 16 ارديبهشت 1399 17:24\nنووسین بۆ منداڵان ئاسان نییە، کە ڕەنگە هەندێ کەس وابیربکەنەوە، تۆ کە بۆ منداڵان دەنووسیت دەبێت تەواو ئاوێتەی دنیای منداڵان بی و بچیتە دنیای پڕ لە خەیاڵی جوان و ڕازاوەی ئەوانەوە، بەزمانێکی سادە بنووسی، دووربیت لە وشەی قەبەو ئاڵۆز.\nم. ڕزگار خدر:\nدنیای منداڵ، دنیایەکی ڕازاوەو تایبەتە\nبۆ گرنگیدان به ئه‌ده‌بیاتی منداڵان و ئاوڕدانه‌وه له كه‌سایه‌تییه‌كانی ئه‌و بواره، به پێویستمان زانی ئه‌م دیمانه‌یه له‌گه‌ڵ به‌ڕێز "م. ڕزگار خدر"ی شاعیر و نووسه‌ری بواری ئه‌ده‌بیاتی منداڵان و سه‌رپه‌رشتیاری په‌روه‌رده‌یی ساز بده‌ین.\n- خاوەنی سێ منداڵه بەناوەکانی: (فرۆ، دینۆ، باکۆ ).\nوەڵام: دنیای منداڵ دنیایەکی ڕازاوەو تایبەتە، تاکو بەتەواوەتی ئاوێتەی نەبیت ناتوانی دەربڕی خواست و ئارەزووەکانی منداڵان بی، سەرەتا دەمەوێت بڵێم وەک پەروەردەکارێ هەمیشە ئارەزووم بووە بەهەموو شێوەیەک خزمەت بەبواری پەروەردەبکەم، خۆم بەتەواوی تەرخان بکەم بۆ خزمەت لەو بوارەدا و کاتێکیش بووم بەسەرشتیاری پەروەردەیی لەپۆلدا و لە ڤیستيڤاڵ و چالاکیەکاندا ئامادە دەبووم، منداڵان بە خوێندنەوەی شیعر و بەچالاکيی جوان پێشوازیان لێ دەکردین، ئارەزوم بوو ڕۆژێک منیش هۆنراوەیان بۆ بنووسم و پاداشتی ئەو پێشوازیە جوانەیان بدەمەوە و لەو ڕێیەشەوە خزمەتێک بەبواری پەروەردە بکەم، دەتوانم بڵێم ئەوان بوونە ئیلهام بەخشی هۆنراوە نووسینم بۆ منداڵان و تێکەڵ بوون بەو دونیا پڕ لە تەلیسمی جوانییەی ئەدەبی منداڵان.\nوەڵام: لەزۆربەی گۆڤاره‌كانی منداڵاندا هۆنراوەم بڵاوکردۆتەوە و یەک دیوانە شیعرم چاپکردووە بۆ منداڵان بەناوی (هەلوربلور)، وه دیوانێکی ترم ئامادەیه بۆ چاپ.\nوەڵام: نووسین بۆ منداڵان ئاسان نییە, کە ڕەنگە هەندێ کەس وابیربکەنەوە, تۆ کە بۆ منداڵان دەنووسیت دەبێت تەواو ئاوێتەی دنیای منداڵان بی و بچیتە دنیای پڕ لە خەیاڵی جوان و ڕازاوەی ئەوانەوە، بەزمانێکی سادە بنووسی، دووربیت لە وشەی قەبەو ئاڵۆز، دەبێت وەڵامدەرەوەی پرسیارەکانی ئەوان بێ و دووربێ لە ئامۆژگاری ڕاستەوخۆ، کە منداڵ بێزار دەکات، بنەماکانی مرۆڤدۆستی و ژینگە پارێزيی و گیانی هاوکاريی و لێبوردەیی و بەڵێنپارێزيی و ئاژەڵدۆستيی و تەندروستی... لەخۆبگرێت بەپێی ئاست و قۆناغی تێگەیشتنی منداڵ بنووسرێت، دەبێت هەڵگری پەیامی تەواوکاری پەروەردەی دروست بێت.\nوەڵام: لە ئێستادا کۆمەڵێک نووسەر و شاعیری باشمان هەیە له بواری ئه‌ده‌بیاتی منداڵانی كورددا، گەر بەراوردی بکەی بەساڵانی پێشوو، بەڵام پێویستیان بەهاوکاريی هەیە, پێویستمان بە وەرگێڕانە لەبواری ئەدەبی منداڵان, تا زیاتر نووسەرانی خۆشمان ئاشنا بن بە تەکنیکی نوێی نووسین و خەیاڵی فراوانيی دنیای منداڵان، پێویستە دەزگایەک هەبێ بۆ وەرگێڕان لەئەدەبی گەلانەوە بۆ کوردی و بەپێچەوانەشەوە وەرگێڕانی نووسینی نووسەرانی کورد و ناساندنیان بە دنیای دەرەوە.\nوەڵام: بۆ بەکه‌لتووريکردنی خوێندنەوە، ئەوە ئەرکێکە لەسەر شانی هەمووان، گەر بمانەوێ نەوەیەکی هۆشیار و پێگەیشتوومان هەبێ, دەبێت بزانین, کە کتێب باشترین هاوڕێ و مامۆستایە، کە دەتوانێت لە هەموو جێگەیەگ هاوکاربێ، بە خوێندنەوە توانای ژیريی زیاد دەکات و تێگەیشتنی منداڵ و ئاشنابوونی بە دەورووبەر فراوان دەبێ، توانای ئاخاوتنی زیاد دەکات و دووری دەخاتەوە لەشەرم و گۆشەگیريی، خەیاڵی فراوان دەکات, گەشە بەدەمارەکانی مێشک دەدات، ڕەفتاری ئەرێنی لەمنداڵدا بەرجەستە دەکات... لەبەر هەموو ئەم هۆکارانە دەبێت خێزان و قوتابخانەو دایک و باوک و مامۆستا هەمووان هاوکاربن لەهاندانی منداڵان بۆ خوێندنەوە لە باخچەی منداڵانەوە دەبێت دادەکان حەزی خوێندنەوە لای منداڵ بەرجەستە بکەن, حکایەت و چیرۆکی بەچێژیان بۆ بخوێننەوە، گرنگيی بە بوونی کتێبخانە لە ناو ماڵ و لە قوتابخانە بدەن و دایک و باب لەبەرچاوی منداڵ بخوێننەوە, چونكه منداڵ لاسایی گەورەکان دەکاتەوەو حەزدەکات وەک ئەوان ڕەفتاربکات و لە بۆنەکاندا کتێب بکەنە دیاريی بۆیان، سەردانی کتێبخانەیان پێبکەن و بەپێی تێگەیشتن و قۆناغی تەمەنیان کتێبیان بخەنە بەردەست، لەپای پاداشت و کردەوەی جوان گۆڤار و کتێبیان بۆ بکەنە دیاری.\nوەڵام: وەک لەوەڵامی پرسیارێکی پێشووتر ئاماژەم پێکرد ئەوە ئەرکی وەزارەتی ڕۆشنبیرییە, ئەرکی کۆمپانیا و دەزگاو دامەزراوە رۆشنبیريی و پەروەردەییەکانە, كه هاوکاری نووسەران بن لەچاپکردنی بەرهەمەکانیان، لە وڵاتانی دنیا نووسەر لەسەر چاپکردنی بەرهەمەکانی دەژی، کەچی بەداخەوە لەلای ئێمە دەبێ نووسەر بەپارەی خۆی و لە قووتی خۆی و ماڵ و منداڵی بگرێتەوە بۆ چاپکردنی بەرهەمێکی، دواتریش هەمووی لەسەر ڕەفەی کتێبخانەکان بێ خوێنەر و کڕیار دەمێنێتەوە و دەبێتە مایەی زەرەر.\nوەڵام: بەداخەوە هەمووان ئیمڕۆ دەرهاویشتە خراپەکانی تەکنەلۆژیاو تۆڕەکۆمەڵایەتیەکان دەبینین و دەستەوستان و بێچارەین, کە بەدیوێکی تردا ڕەنگە بتوانین بە قازانج بیگێڕینەوە گەر هانی منداڵان و نەوجەوانان بدەین بۆ دروست بەکارهێنان و سوودبینین لێی، واقعی ئەمڕۆ سەپاندویەتی بەسەرماندا و پێشکەوتنی کۆمەڵگه و داهێنانەکان دەتوانن هەموو سوود بەخشن بن و هەم زەرەرمەند، ئەوە خۆمانین، کە بڕیار دەدەین بەچ دیوێکدا بەکاری ببەین، دەبێت دایک و باب، مامۆستایان هاوکاربن بۆ چۆنێتی بەکارهێنان و سوودبینین لە تەکنەلۆژیای سەردەم و نەبینە کۆیلەو هۆگری هەمیشەیی و دابڕان لەدونیای دەرەوە.\nوەڵام: بوونی وێنە و ڕەنگەکان سەرنجی منداڵ ڕادەکێشێ و چێژ و توانای هەستی بینین دەیان جار زیاترە لە بیستن، ئەمەش زیاتر وا دەکات گرنگيی زیاتر بە وێنە بدرێت لە گۆڤار و کتێبی منداڵان.\nچووە ژێرخانی ماڵەکە. سندوقەکەی لە ژێر فەرغۆنەکەدا دەرهێنا. ئەسکەناسەکانی نایە توێی ئەوانی دیکە. ژماردیانی،... جارێکی تریش. بەو پارەیە ئەیتوانی تا یەک ساڵ هەر ڕۆژ بەستەنی بکڕێ.


دەبێ گۆڕان چی بکات\n2017-08-13 [06:20 AM]\nنووسینی : هۆشیار سیوه‌یلی\nلێرەدا، لە خەمخۆریمەوە بۆ بزووتنەوەی گۆڕان وەک هێزێکی کاریگەری گۆڕەپانی سیاسی، هەندێک بۆچوون دەخەمە ڕوو. ئەم بۆچوونانە ئامۆژگاری نین بۆ سەرکردەکانی بزووتنەوەکە، کە هەندێکیان لە نزیکەوە دەناسم، چونکە زۆربەی سەرکردەکان بە تایبەتی خانەی ڕاپەڕاندن کەسانی بە ئەزموونن و لەوە خۆڕاگر ترن کە ڕەشەبای ڕک و کینەی هەندێک کەس و ئەجێندای شاراوەی هەندێک لایەن ڕێگای دروستیان لێبشێوێنێ.\nهەڵوێستی گۆڕان بەرامبەر سەربەخۆیی ڕوون نیە و هەدێکجار بۆنی دژایەتی لێدێ. هەرچەندە ئەوانڕایانگەیاندوە کە پشتگیری سەربەخۆیی دەکەن بەڵام دژایەتی ڕیفراندۆم هیچ واتایەکی تر جگە لە دژایەتی سەربەخۆیی ناگرێتە خۆی. گۆران بۆ داکۆکی لەم هەڵوێستەی دەبێ یان هانی لایەنگرانی خۆی بدات بەشداری دەنگدان نەکەن یان ئامۆژگارییان بکات کاتێک دەچنە سەر سندوقی دەنگدان بە نەخێر دەنگ بدەن. لە هەردوو بارەکەدا و لە کۆتاییدا هەڵوێستی گۆڕان دەبێتە دژایەتی سەربەخۆیی و سەنگەرگرتنێکی نەرمە بەرامبەر خواست و ئاواتەکانی گەلی کوردستان. ئەمەش ئەگەر ئێستا، لە گەرما و گەرمی قەیرانەکان و دڵگرانی خەڵکدا، پاساوێکی لاوازی هەبێ ئەوا لە مەودای دووردا و لە سیاقی میژوویدا قورس لەسەر گۆڕان دەکەوێ. لە مێژووی ئێمەدا زۆر کەس و زۆر لا لە قۆناخە جیاوازەکاندا هەڵوێستی نێگەتیڤیان بەرامبەر خواستەکانی گەل هەبوە و هەریەک لەمانەش پاساوی خۆیان هەبوە، بەڵام سەرەنجام خراونەتە کونجێکی تاریکی ئەتۆی میژوەوە کە هیچ کەسێکی دڵسۆز خۆزگە بە شوێن و نێوبانگیان ناخوازێ.\nلە بری ئەوەی گۆڕان خۆی بخاتە کونج و قۆژبنێکی وەک ئەوەی ئەمڕۆ، دەبوایە بێمەرج پشتگیریی ڕیفراندۆمی بکردایە و ئەو شینەی ئێستا دەیکات هەڵیگرتایە بۆ دوای ڕیفراندۆم و لەسەر کات و چۆنییەتی ڕاگەیاندنی سەربەخۆیی بکەوتایەتە زۆرانبازی سیاسی. ئەوەی ئێستا ئەو بەڕێزانە دەیکەن قسەکردنە لەسەر قۆناخێک کە هێشتا نەهاتوە. ئەگەر گۆڕان بەم شێوە مەنتیقیە مامەڵەی لەگەڵ کۆی پرۆسەکەدا بکردایە و پشتگیریی ڕیفراندۆمی بکردایە، ئەوا لە کاتی گفتوگۆکانی ڕاگەینادنی سەربەخۆیی لە پێگەیەکی بەهێزترەوە داکۆکی لە بۆچوون و هەڵوێستەکانی دەکرد و دەبوە بەشێکی کاریگەر لە هەنگاوەکانی زەمینە سازی بۆ سەربەخۆیی. دەیتوانی قسە لەسەر کات و چۆنیەتی ڕاگەیاندنەکە بکا و گەر ڕای پێچەوانەشی هەبوایە هێندە قورس لەسەری نەدەکەوت. دەبێ گؤڕان هێندە دانابێ کە لەم قۆناخە هەستیارەدا دانەبێ.\nقبوڵ نابێ بە هیچ بابێ کە کوڕ دابێ لە جێی بابێ\nئەگەر سوختە مەلای جێهێشت، مەلا ملکەچ نەکا نابێ\nئەوە مەعلومە لای هەرکەس، چ نادان و چ دانابێ\nکە دابوون کاری نادانە، کەسێ دانابێ دانابێ\nبەجێمان باعیسی بەدنامییە هەتا لە یاریدا\nکەسێ مەقبوڵ و ماقوڵە، کە چاپووک دەست و ئازابێ\nئەم هەواڵە 2320جار خوێندراوەتەوە


ئیسناد جاشایه‌تیی تازه‌یه،ئه‌ی جاشه کۆنه‌کان کێ په‌نایان ئه‌دات ؟….ئه‌میر قادر – Denegkan\nئیسناد جاشایه‌تیی تازه‌یه،ئه‌ی جاشه کۆنه‌کان کێ په‌نایان ئه‌دات ؟….ئه‌میر قادر\nbyئه‌میر\tFebruary 3, 2009\tگشتی\nئیسناد جاشایه‌تیی تازه‌یه،ئه‌ی جاشه کۆنه‌کان کێ په‌نایان ئه‌دات ؟\nسه‌رنجێک له‌سه‌ر لێدوانه‌کانی سه‌رۆکی هه‌رێم.\nپێ به‌پێی توندبوونه‌وه‌ی کێشه‌ی هه‌رێم و به‌غدا و له‌سه‌رپێ وه‌ستانی زیاتری حکومه‌تی مه‌رکه‌زی له‌به‌غدا،هه‌ردوو لا له‌هه‌وڵی پێکهێنانی کێشه‌دان بۆیه‌کتری،حکومه‌تی مه‌رکه‌زی بۆسه‌پاندنی ده‌سه‌ڵاتی خۆی و تریتۆریای ،ڕۆژانه ده‌یه‌وێت ئه‌و ده‌سه‌ڵاته نامه‌رکه‌زیانه‌ی دی له‌وانه هه‌رێمی کوردستان که‌م بکاته‌وه‌و هه‌رێم بێهێزبکات،ئه‌م جموجوڵه قۆناغی جیاجیای به‌خۆوه‌بینی به‌ڵام هه‌موو هه‌وڵه‌کان که به که‌مکردنه‌وه‌ی بودجه‌ی هه‌رێم و کێشه‌ی نه‌وت وکێشه‌ی سه‌ربازی و سنووری هه‌رێم و حکومه‌تی مه‌رکه‌زی له خانه‌قین و که‌رکوک و موسڵدا له‌هاوکێشه‌ی ده‌سه‌ڵاتی هه‌رێم و ده‌سه‌ڵاتی ناوه‌ندا خۆیان ئه‌بینه‌وه،ئێستا که هه‌ڵبژاردنی پارێزگاکانیش هاتۆته پێشه‌وه و حکومه‌تی هه‌رێمیش ئه‌یه‌وێت ده‌سه‌ڵاتی خۆی و سنووری خۆی دیاربێت له‌ماوه‌ی ڕابردوودا سه‌رۆکی هه‌رێم مه‌سعوود بارزانی خۆی سه‌رپه‌رشتی زۆر کۆبوونه‌وه‌ی کرد،له‌ناوچه‌کانی شه‌نگار و عه‌شیره‌ته‌کانی ده‌وروبه‌ری و هه‌ندێک له‌عه‌شیره‌ته عه‌ره‌به‌کانی ئه‌وده‌وروبه‌ره‌ش له‌و چاوپێکه‌وتنانه‌دا به‌شداربوون.\nخاڵیک که جێگه‌ی ئه‌م باسه‌ی منه ئه‌م چه‌ند قسه‌ی سه‌رۆکی هه‌رێم و سه‌رۆکی پارتی دیموکرات مه‌سعود بارزانیه\n– سه‌رۆك بارزانی پێكهێنانى ئه‌نجوومه‌نه‌كانى ئیسنادى له ناو هه‌رێم و ناوچه دابڕاوه‌كانى هه‌رێمى كوردستان به توندى ره‌ت كرده‌وه و به نوێكردنه‌وه‌ى دیارده‌ى جاشایه‌تى له سه‌رده‌می رژێمی به‌عس چواند، له‌یه‌کێک له‌دیداره‌کانی تردا به‌م جۆره باس ده‌کات (ئه‌وانه‌ی ئێستا له ئیسنادان وه‌ک ئه‌وجاشانه وان که به‌شداری ئه‌نفال بوون).\nئیسناد ئه‌و هێزه کاسبکارانه‌ن که له‌ده‌ورانی به‌عسدا شاخه‌کانی کودستان و ناوچه ئازادکراوه‌کانیان به قۆنته‌رات بۆ ڕژێمی به‌عس پاکده‌کرده‌وه،ئه‌و هێزانه‌ن که کێ پاره‌ی زیادیان پیبدات کاری شه‌ڕڤانی بۆئه‌وده‌که‌ن،ڕاستیه‌که‌ی به‌شی زۆریان هه‌رئه‌وانه‌ن که له‌ساڵانی هه‌شتادا مه‌فره‌زه خاسه‌و فه‌وجی خه‌فیفه‌بوون،حکومه‌تی مالکیش بۆ فشارهێنان بۆ حکومه‌تی هه‌رێم ئه‌م هێزانه ئاماده‌ئه‌کاته‌وه،به‌ڵام ڕاستیه‌که‌ی ئه‌وه‌یه که ئه‌م جاشه (کۆن و تازانه) هیچ هێزێکی ده‌ره‌کی داڵده‌ی نه‌دابوون به‌ڵکو ئه‌وه یه‌کێتی و پارتی بوون که ئه‌وانیان ئه‌پاراست و دیوه‌خانه‌کانیان بۆ ئه‌ڕازاندنه‌وه و له ده‌ستی دادگا و خه‌ڵک ئه‌یان پاراستن،\nئێستا سه‌رۆکی هه‌رێم به‌به‌شێک له‌وانه‌ی که‌مه‌یلی حکومه‌تی مالکیان هه‌یه‌و مه‌رکه‌زیان لاگرنگه‌و باش سه‌رله‌م کاسبی شه‌ڕڤانی و بازرگانی خوێنه‌ده‌رئه‌که‌ن و ده‌زانن که حکومه‌تی مه‌رکه‌زی قاسه‌ی پاره‌که‌ی سه‌نگین تره مه‌یلی ئیسنادبوونیان هه‌یه.\nمن قسه‌یه‌کم له‌سه‌ر خراپی و تاوانباری ئه‌مانه نیه له 7ساڵی رابردووشدا ڕه‌نگه که‌س وه‌ک من هه‌م له‌ناو ڕێکخراوی چاکداو له‌کۆبوونه‌وه جه‌ماوه‌ریه‌کاندا هێنده‌ی من ته‌ئکیدی له‌سه ئه‌م داخوازیه نه‌کردبێته‌وه -تاوانبارانی ئه‌نفال و جینۆساید ئه‌بێت له‌دادگادا تۆمه‌ته‌کانیان ساغ بکرێنه‌وه- له‌سۆنگه‌ی ئه‌م داخوازیه‌وه که‌م جاربووه سه‌رانی یه‌کێتی و پارتی یه‌خه‌یان پینه‌گرتبین و باسی ئه‌وه‌یان نه‌کردبێت که یه‌کێتی و پارتی له‌م تاوانبارانه خۆش بوون،هه‌میشه ووتوومه و ئێستاش ته‌ئکیدی بکه‌مه‌وه خراپ نیه،مافی گشتی و مافی تاکی خه‌ڵکی کوردستان ده‌بێت دادگا و تریبۆنێکی قانوونی ساغی بکاته‌وه،نه‌ک دوو حیزب،له‌گه‌ڵ ئه‌وه‌شدا لام گرنگه خاڵێک باسبکرێت ته‌نها دادگایه‌ک که‌باشتروایه به یاسای مۆدێرن کاربکات و سزای سێداره‌و کوشتنی لادابێت له‌به‌نده‌کانیدا ده‌توانێت گرێکوێره‌ی تۆمه‌تبار و قوربانی و خاوه‌ن ماف ساغ بکاته‌وه،ئه‌گه‌رنا ئێمه بۆسه‌دساڵی تیریش له‌م گێژاوه‌دا ئه‌ژین،نازانین (تۆمه‌تبارین یان قوربانین،باشین یان جاشین) و هه‌میشه ده‌ستبردنه‌وه بۆ تاوان وجاشایه‌تی و به‌هه‌ند وه‌رنه‌گرتنی مافی که‌سانی ترمان له‌گه‌ڵدا ئه‌مێنێته‌وه،بۆیه ئه‌گه‌ر سه‌رۆک قسه‌یه‌ک له‌سه‌ربنبڕی تاوانی جاشایه‌تی ئه‌کات،دوو فاقیه‌کی گه‌وره‌یه که‌ئه‌و هه‌موو کۆنه‌جاش و ته‌واری و مه‌فره‌زه‌خاسانه‌ی له حیزب و حکومه‌ته‌که‌یدا راگرتوو‌ه و خه‌ڵکی غه‌درلێکراوو ئه‌نفالکراویش له خراپترین بارودۆخدان.\nسه‌رۆکی هه‌رێم زۆرباش ئاگاداری لیستی تاوانباران هه‌یه نه‌ک هه‌ر ئه‌و جاشانه‌ی که لیسته‌کانیان له‌به‌رده‌ستی خه‌ڵکن به‌ڵکو مه‌له‌فداره‌کانی ناوحیزبه‌کانیش له ساڵی پاره‌وه مه‌له‌فه‌کانیان لای ئێوه‌یه‌و له‌به‌رانبه‌ر ناڕه‌زایه‌تی خه‌ڵکدا جه‌نابتان له‌میدیاکاندا ڕاتان گه‌یاند که‌لیژنه‌ی بۆپێکدیت و لێکۆڵینه‌وه ئه‌کرێت،به‌ڵام وه‌ک سه‌رجه‌م لیژنه‌کانی تر هه‌رقسه‌ی سه‌رشاشه‌کانی میدیاکان بوو و ئه‌وانه ئێستا له‌حیزبی ئێوه‌و یه‌کێتیشدا به گوڵبارانه‌وه له‌به‌رانبه‌ر ده‌نگه ناڕازیه‌کانی ناو حیزبه‌کانی خۆشتاندا پۆستی گه‌وره‌تریان پێدرا،عه‌نتیکه تریش له‌مه حیزبی شویعی کوردستانیش له‌به‌رانبه‌ر مه‌له‌ف داره‌کانی ناوخۆیدا که‌به‌حیزبی شه‌هیدان وفه‌هد ناسرابوو له ئێوه کۆڵه‌وارتربوو فایلداره‌کانی ناوخۆیان کردنه‌وه به‌که‌ڵه‌گای ناو حیزب.\nئیسناده‌کان خراپن به‌ڵام مه‌گه‌ر ئه‌و هه‌موو جاشانه‌ی ڕیزه‌کانی ئێوه و ناو حکومه‌ت فه‌رقیان چیه،ئایا جاشایه‌تی ته‌نها قسه‌ی حه‌ماسیه‌و هیچ مانایه‌کی واقعی نیه،ده‌تانه‌وێت به‌م هێزه‌کرمێ وخیانه‌تکاره‌وه به‌ر به‌ده‌سه‌ڵاتی مه‌رکه‌زی بگرن،یان ئه‌مه‌ش هه‌ر قسه‌یه‌که بۆمیدیاکان وله‌داهاتوودا بڵین هه‌ر ئه‌ونده‌مان بۆکرا،ڕاستیه‌که‌ی من ئه‌و گرێیه‌م بۆناکرێته‌وه بۆ جاشێک و قوه‌ت خاسه‌یه‌ک و مه‌فره‌زه‌ته‌واریه‌ک ڕێزیان زیاتره له‌م حیزبانه‌ی ئێوه‌دا،بۆ هه‌میشه هێزو که‌سایه‌تیه به‌عسیه‌کان له‌ناو ئێوه‌دا ئه‌مێنه‌وه‌و کۆنه پێشمه‌رگه‌و کوڕه‌ئه‌نافالکراوه‌کان سه‌ریان هه‌ڵده‌گرن و ئه‌بن به‌ده‌نگی هیچ؟!\nئێشتا ڕه‌نگه خراپنه‌بێت بپرسین لیژنه‌ی لێکۆڵینه‌وه له‌مه‌له‌فی تاوانبارانی ئه‌نفال و جینۆساید چی لێهات ؟لیژنه‌ی به‌دواداچوون بۆ مافی ئه‌نفالکراوه‌کان چی ڵێهات؟لیژنه‌ی به‌دواداچوونی مه‌له‌فه‌کان چی لێهات؟ سه‌رۆکی فراکسیۆنی زه‌ردی حیزبه‌که‌ی ئێوه که ئیوه‌سه‌رۆکی ئه‌وحیزبه‌ن به‌قسه‌ی په‌رله‌مانتاری حیزبه‌که‌ی خۆتان پاره‌یان کردووه به هه‌دیه بۆقادسیه و بۆئه‌نفال و به‌یعه‌تی سه‌دامیان کردووه؟ بۆله‌سه‌رکارلانه‌برا؟ بۆلێنه‌گه‌ران عه‌باسی بایزی باڵو بچێته دادگاو پشتیوانیتان لێکرد،بۆ ئه‌نوه‌ربگی بێتواته‌و که‌س و کارو هاوکاسه‌کانی ته‌حسین شاوه‌یسی تاوانبار له‌سه‌رسفره‌ی شه‌خسی ئێوه ڕیزیان لیده‌گیرێت ؟!\nحکومه‌تی هه‌ڕیم ده‌بیت بۆخه‌ڵکی پیشان بدات به‌سه‌رۆک وپه‌رله‌مانیه‌وه که ئایا حکومه‌تی خه‌ڵکی کوردستانه یان حکومه‌تی مشتێک سه‌رمایه‌دار و به‌گزاده‌و کۆنه‌جاش وبه‌عسیه؟ئه‌مه ره‌نگه دوا تاقیکردنه‌وه‌بێت که‌حکومه‌ت وحیزباکانی خۆیانی تێدا ساغبکه‌نه‌وه،به‌ده‌رله‌مه پێموایه شه‌ڕی ئێوه له‌گه‌ڵ حکومه‌تی مالکیدا یان حکومه‌تی داهاتووی مه‌رکه‌زدا له‌سه‌ر ده‌ستکه‌وتی زیاتره بۆخۆتان و حیزبه‌که‌کانتان،نه‌ک شه‌ڕی ده‌ستکه‌وته‌کانی خه‌ڵکی کوردستان،خۆتازه ئه‌وکاته‌ش که پایه‌کانی حکومه‌تی عێراقتان دامه‌زرانده‌وه پرستان به‌ڕای خه‌ڵک نه‌کرد،کورسیه‌کانی ده‌سه‌لات و پۆستی مه‌رکه‌ز گرنگتربوو له‌وهه‌موو خوێنه‌ی که‌ڕژاوه،ئێستا چۆن ئه‌تانه‌وێت به قسه‌ی حه‌ماسی میدیاکان خه‌ڵک بۆشه‌ڕی کۆنه‌جاشه‌کانی لای خۆتان و تازه‌جاشه‌کانی حکومه‌تی مه‌رکه‌زی هه‌ڵخڕینن،ده‌زانم خه‌ڵکی کوردستان کورت بینن،به‌ڵام هێنده‌ش کورتبین نین ئه‌گه‌ر هیچ په‌رچه‌کردارێک نه‌بینن خۆیان بۆئه‌م شه‌ڕی ده‌سه‌لات و کورسیه به‌کوشتبده‌ن.\nتاباسی ئه‌وه‌نه‌که‌ن که‌به‌بێ به‌ڵگه قسه‌ئه‌که‌م فه‌رموون ئه‌م سێ لینکه سه‌یربکه‌ن.\n1- سه‌رۆك بارزانی پێكهێنانى ئه‌نجوومه‌نه‌كانى ئیسنادى له ناو هه‌رێم و ناوچه دابڕاوه‌كانى هه‌رێمى كوردستان به توندى ره‌ت كرده‌وه و به نوێكردنه‌وه‌ى دیارده‌ى جاشایه‌تى له سه‌رده‌می رژێمی به‌عسدا چواند سه‌رچاوه کوردستان تیڤی.\n-لیستی مشتێک له جاش و هیزه‌تایبه‌ته‌کانی به‌شداری ئه‌نفال که‌ناوه‌ندی چاک بڵاوی کردۆته‌وه‌به‌سه‌ردێڕی – شاڵاوه‌کانی ئه‌نفال و موسته‌شاره به‌شداربووه‌کان،بۆسه‌رجه‌می لیسته‌که لێره‌کلیک بکه\nسه‌رۆكی حكومه‌تی هه‌رێم، نێچیرڤان بارزانی قه‌ره‌بووی زه‌ره‌ر لێكه‌وتوانی شه‌ڕی ناوخۆ ده‌كاته‌وه‌و داوا ده‌كات زه‌وی بدرێت به‌هه‌ریه‌ك له (ته‌حسین شاوه‌یس‌و خدری ره‌شید به‌حری) كۆنه موسته‌شاری رژێم\nPrevious شێواندنی چەمكی تیرۆریزم…..سالار بابەشێخ\nNext دیمانەی دەزگای هاوپشتی لەگەڵ عەبدولا مەحمود


وەزیری ناوخۆ ڕای دەگەیەنێت، لە رۆژانی جەژندا هێزە ئەمنییەکان لەسەر سەرشەقام دەبن بۆ رێگریی کردن لە هاتوچۆی هاوڵاتیان، و جێبەجێکردنی قەدەغەی هاتوچۆ، بۆ بەرگرتن لە بڵاوبونەوەی ڤایرۆسی کۆرۆنا و پێویستە هاوڵاتیان پابەندی بن.\nئەمڕۆ پێنجشەممه ڕێبەر ئەحمەد وەزیری ناوخۆی حكوومەتی هەرێمی كوردستان لە كۆنگرەیەكی ڕۆژنامەوانیدا ڕای گەیاند، مەترسیی كۆرۆنا هێشتا لە هەرێمی كوردستان ماوە و بەپێی ئەو حاڵەتانەی لە سلێمانی و هەولێر لەو ڕۆژانە تۆمار كراون، دەبێ هەڵوەستەیەكی رژدی لەسەر بكەین.\nبەپێی بڕیارەکەی وەزارەتی ناوخۆ، گشت مارکێت و نانەواخانەکان و ئەو شوێنانەی پێشتر بۆ خزمەتی هاوڵاتیان رێگەپێدراون، بۆ ماوەی (72) سەعات و لەیەکەم رۆژی جەژنی رەمەزانەوە دادەخرێن.


لاڤرۆڤ: دژ به ناتۆ و هیچ وڵاتێكی ئه‌وروپی له جه‌نگدا نین\n09:34 - 30/04/2022\nسێرگی لاڤرۆڤ، وه‌زیری ده‌ره‌وه‌ی روسیا رایگه‌یاند، به‌هیچ شێوه‌یه‌ك وڵاته‌كه‌ی له جه‌نگدا نییه له‌گه‌ڵ ناتۆ و وڵاتانی یه‌كێتی ئه‌وروپا، به‌ڵام به‌كارهێنانی چه‌ند وشه‌یه‌ك له‌لایه‌ن به‌رپرسانی وڵاتانی زلهێزه‌وه ده‌رخه‌ری ئه‌و راستیه‌ن كه خۆیان به به‌شێك له‌م جه‌نگه ده‌زانن.\nبه پێی تۆڕی هه‌واڵی Sky News، سێرگی لاڤرۆڤ ئه‌مڕۆ شه‌ممه رایگه‌یاندوه، هێزه‌كانی وڵاته‌كه‌ی به‌هیچ شێوه‌یه‌ك له به‌ره‌یه‌كی دژ به هاوپه‌یمانێتی باكوری ئه‌تڵه‌سی "ناتۆ" نین.\nئه‌مریكا، بریتانیا، ئه‌ڵمانیا و جه‌وزێپ بورێڵ كۆمیساری یه‌كێتی ئه‌وروپا بۆ ئاسایش و سیاسه‌تی ده‌ره‌وه ده‌ڵێن پێویسته پوتین له‌م جه‌نگه شكستی پێبهێندرێت و روسیا بشكێت\nوتیشی، "به داخه‌وه به‌شی هه‌ره زۆری وڵاتان هاوشێوه‌ی ئه‌ندامانی ناتۆ، ئه‌مریكا، بریتانیا، ئه‌ڵمانیا و جه‌وزێپ بورێڵ كۆمیساری یه‌كێتی ئه‌وروپا بۆ ئاسایش و سیاسه‌تی ده‌ره‌وه ده‌ڵێن پێویسته پوتین له‌م جه‌نگه شكستی پێبهێندرێت و روسیا بشكێت".\nبه‌كارهێنانی وشه‌ی كه‌وتنی پوتین و تێكشكاندنی روسیا، چه‌ند وشه‌گه‌لێكن كاتێك به‌كاردێت كە تۆ كه‌وتنی كه‌س و وڵاتێكت به دیاریكراوی بوێت\nئاماژه‌ی به‌وه‌شكردوه، "به‌كارهێنانی وشه‌ی كه‌وتنی پوتین و تێكشكاندنی روسیا، چه‌ند وشه‌گه‌لێكن كاتێك به‌كاردێت كە تۆ كه‌وتنی كه‌س و وڵاتێكت به دیاریكراوی بوێت، له هه‌مانكاتیشدا له كاتێكدا ئه‌م وشانه به‌كاردێت كه تۆ له‌جه‌نگدابیت له‌گه‌ڵ ئه‌و كه‌س و لایه‌نه‌ی كه ناویان دێنیت".\nبه‌شێوه‌یه‌كی گشتی دانوستانه‌كانی نێوان ئۆكرانیا و وڵاته‌كه‌مان به‌شێوه‌یه‌كی به‌رچاو به‌ره‌و دواوه هه‌نگاویان ناوه\nوه‌زیری ده‌ره‌وه‌ی روسیا باسی له‌وه‌شكردوه، "به‌شێوه‌یه‌كی گشتی دانوستانه‌كانی نێوان ئۆكرانیا و وڵاته‌كه‌مان به‌شێوه‌یه‌كی به‌رچاو به‌ره‌و دواوه هه‌نگاویان ناوه، ئه‌وه‌ش له‌پای ئه‌وه‌ی ئۆكرانیا به خواستی ئه‌مریكا و بریتانیا كارده‌كات و ده‌ستی به گه‌مه‌یه‌كی قێزه‌ونكردوه و نایانه‌وێت ئاشتی به‌رقه‌راربكه‌نه‌وه".\nهێرشی روسیا بۆ سەر ئۆکرانیا ناتۆ روسیا


یەکێتی وەڵامی ڕاگەیەندراوەکەی مەكتەبی سیاسی پارتی دەداتەوە – لڤین پرێس\nوتەبێژی یەكێتیی نیشتمانیی كوردستان، دوو كورسییەكەی یەكێتی بەرێكاری یاسایی گەڕاونەتەوە‌و سەرۆك كۆمار دەستوەردانی نەكردووە، لەسەر هەمان ڕێكار بەردەوام دەبین بۆ بەدەستهێنانەوەی (3) كورسی كاندیدەكانی ترمان.\nپاش ئەوەی ئەمڕۆ ( پێنج شەممە، ٢ی کانوونی یەکەمی ٢٠٢١ ) له راگه‌یه‌ندراوێكدا مه‌كته‌بی سیاسی پارتی دیموكراتی كوردستان رایگه‌یاند، پڕۆسەی ھەڵبژاردنی پێشوەختەی ئەنجوومەنی نوێنەرانی عێراق کە لە رێکەوتی 10ـی 10ـی 2021 ئەنجامدرا، بە پاکی و دیموکراسییانە بەڕێوەچوو تا ئەو کاتەی بە بڕیاری سیاسی و دەستێوەردانی سەرۆک کۆمار و سەرۆکی ئەنجوومەنی باڵای دادوەری ماوەی تانە لێدانەکان بە نایاسایی درێژکرایەوە، بەمەبەستی دەستکاری ئەنجامەکان لەبەرژەوەندی ھەندێک لایەنی دیاریکراو.\nئەمین بابا شێخ وتەبێژی یەكێتیی نیشتمانیی كوردستان لە وەڵامی ڕاگەیەندراوەکەی مه‌كته‌بی سیاسی پارتی دیموكراتی كوردستانی دایەوە و ڕایگەیاند،” وەرگرتنەوەی (2) كورسییەكەی پارێزگاكانی هەولێرو نەینەوا مافی ڕەوای یەكێتی‌و هاوپەیمانی كوردستانە، بەردەوامیش دەبین لەسەر سكاڵاكانمان”.\nئاماژەی بەوەیشداوە،” ئەو (2) كورسییە بە تانەو ڕێكاری یاسایی گەڕاونەتەوە بۆ خاوەنە ڕاستەقینەكەی، واتا ئەو پێشێلكارییە بە ڕێكاری یاسایی ڕاستكراوەتەوە”.\nئاشکرایشیکرد،” لەسەر هەمان ڕێكار بەردەوام دەبین بۆ بەدەستهێنانەوەی مافی (3) كورسی كاندیدەكانی تری هاوپەیمانی كوردستان لە بازنەكانی یەكی هەولێرو بازنەكانی سێ و چواری نەینەوا، بەردەوامیش دەبن لەسەر سكاڵاكانیان”.\nلە کۆتایدا ڕایگەیاندوە،” دڵنیاین سەرۆك كۆمار پارێزەری دەستورەو ئەركەكانی بەپێی یاساو دەستور جێبەجێ دەكات و دەستێوەردانی لە كاروباری كۆمیسیۆنی هەڵبژاردن نەكردووەو نایكات”.\nبافل جەلال تاڵەبانی: بەردەوام دەبین لە هاوکاریکردنی فەرماندە مەزڵوم کۆبانێ\nسەبارەت بە فرۆشتنی کارەبا وەزارەتی کارەبا ڕونکردنەوە دەدات


مستەفا مەولوودی: ئەو بڤە و بەربەستانەی ڕێژیم بۆ خەڵکی دروست کردوون دەبێ نەمێنن – کوردستان و کورد\nمستەفا مەولوودی: ئەو بڤە و بەربەستانەی ڕێژیم بۆ خەڵکی دروست کردوون دەبێ نەمێنن\nشەش ڕۆژە ناڕەزایەتییەکان لە خوزستان سەبارەت بە قەیرانی ئاو بەردەوامە و وەڵامی داوای خەڵک دیسان گوللە و سەرکوت و گرتن بووە. لە کاتێکی لەو چەشنەدا چ ئەرکێک دەکەوێتە سەر شانی خەڵکی ناوچەکانی دی و بۆچی وەک چۆن پێشتر “کوردستان” بە تەنیا دەمایەوە، ئێستاش “خوزستان” بە تەنیایە؟ کاک مستەفا مەولوودی، جێگری سکرتێری گشتیی حیزبی دێموکراتی کوردستان لە لێدوانێک‌دا بۆ “کوردستان” لەپێوەندی لەگەڵ هۆکاری سەرهەڵدانی ئەو ناڕەزایەتییانە گوتی:\nبۆ خەڵکی خوزستانیش وەک بەشەکانی دیکەی ئێران هاتنەسەرکاری کۆماری ئیسلامی بوو بە نەهامەتی و ماڵوێرانی و چارەڕەشی. سیاسەتی ناردنە دەرەوەی شۆڕش و هاندانی خەڵکی وڵاتانی دراوسێ بە تایبەت خەڵکی شیعە مەزهەب لە عێڕاق شەڕی هەشت ساڵەی نێوان ئەو دوو وڵاتەی لێ کەوتەوە کە خەڵکی خوزستان و کوردستان تێیدا زەرەرمەندی سەرەکی بوون. شوێنەواری ئەو شەڕە ماڵوێرانکەرە ئێستاش بە وڵات و خاک و ڕوح و ڕەوانی خەڵکی ئەو ناوچانە دیارە و ڕێژیم هیچ هەوڵێکی نەداوە هەر نەبێ بەشێک لەو زیانە ماددی و مەعنەوییانە ئەو خەڵکە قەرەبوو بکاتەوە. سێ دەیە پاش کۆتایی شەڕیش خەڵکی ئەم ناوچانە کەمترین مافی مرۆیی و نەتەوەییان نەدراوەتێ، ئەوەش لە حاڵێک‌دایە کە کوردستان و خوزستان خاوەنی سەرەکیی گەورەترین سامانی ئەم وڵاتە، واتە نەوت و ئاون. کەچی کەمترین قازانج و سوودیان لەو ژێرخانە سروشتییە دەوڵەمەندە ژێرزەوی و سەرزەوییانە پێ نابڕێ و ئەگەر داوایەکیشیان هەبێ، بە گوللە و ئاسن وەڵامیان دەدرێتەوە.\nجێگری سکرتێری گشتیی حیزبی دێموکرات لەدرێژەدا گوتی: خوزستان و کوردستان لەو ساڵانەی دواییدا غەدرێکی دیکەشیان لێکراوە و ئەویش ڕاگواستنی ئاوی ئەم ناوچانە بۆ شوێنەکانی دیکەی ناوەندی ئێرانە کە بەمە ژیان و بارودۆخی خەڵکی ئەم دوو ناوچەیە ئەوەندەی دیکە تووشی هەڵتەکان و شپرزەیی بووە. بۆ نموونە خوزستان ٥ ڕووباری گەورەی هەیە و سپای پاسداران بۆ ئامانجە ئەمنیەتییەکانی ٧ بەنداویان لەسەر هەڵبەستوون و کار گەیشتووەتە ئەو ڕادەیە کە ئاو بۆ خواردنەوە نەبێ و زەوی شەقار شەقار و مەڕ و ماڵات لە تاڵاوە وشکبووەکاندا قڕ ببن. ئەوەش کە دەنگی حەقخوازیی تۆمەتی دەستی دەرەکیی دەخرێتە پاڵ و داوای خەڵک بە گوللە وەڵام دەدرێتەوە هەر بۆ ڕوانگەی ئەمنیەتیی ڕێژیم بۆ ویستی نەتەوە مافخوازەکانی ئێران دەگەڕێتەوە. لایەنێکی دیکەش ئەوەیە کە ڕێژیم نایهەوێ و لە ئێستاشدا بەهۆی سیاسەتە هەڵەکانی پێشووی ناشتوانێ وەڵامێکی بەحەقی ئەو خەڵکە بداتەوە، بۆیە دەیەوێ بە سەرکوت و کوشتوبڕ بێدەنگ و پاشەکشەیان پێ بکا.\nجێگری سکرتێری گشتیی حیزب لە وەڵامی ئەو پرسیارەدا کە بۆچی ئەو ناڕەزایەتییانە ناکێشرێتە هەموو ناوچەکان، لە حاڵێکدا زۆر هۆ و هۆکاری هاوبەش بۆ یەکخستنی ڕیزەکانی ناڕەزایەتییەکان هەیە، گوتی: بۆ ئەوە هۆکار زۆرن کە هێندێکیان بەرچاو و هێندێکی دیکەشیان نادیارن، بەڵام دیارترینیان ئەو خاڵانەن: یەکەم، مەرج نییە داوای توێژێک یان ناوچەیەک لە خەڵکی ئێران داوای سەرانسەری و ویستی هەموو خەڵکی ئێران بێ. جیا لەوەش پێوەندییەکی بەهێزی فەرهەنگی و کۆمەڵایەتی لە نێو هەموو خەڵکی ئێراندا نییە تا لە حاڵەت و کاتی ئاوادا خەڵکی هەموو ئێران پشیگیری داوای ڕەوای خەڵکی یەکێک لە بەشەکان و ناوچە و پێکهاتەیەکی شوێنە جیاوازەکان بکەن. دووهەم: هێندێک بابەتی زۆر تایبەت و گرینگ هەیە کە لە ڕوانگەی بەشێک لە ئێرانییەکان زۆر بڤە و تایبەتن و هەموویان ناوێرن خۆی لێ بدەن، وەک داوای سیاسیی خەڵکی کوردستان و خوزستان و بەلوچستان و ئەوەش دەتوانێ هۆیەکی گەلێک گرینگ بێ لەو بە هانانەهاتنەی هەموو ئێرانیەکان. سێهەم هۆکاریش ڕێژیمی کۆماری ئیسلامی بە سیاسەتی غەڵەت و دروست‌کردنی قەیرانی زۆر و جۆراوجۆر بە گشتی بۆ هەموو خەڵکی ئێران و بۆ هەر ناوچەیەک ئەوەندەی کێشە و گرفتی چارەسەرنەکراوی بە ملی خەڵک داداوە کە خەڵک بە تاک و بە کۆ لە تاو دەردی خۆیان زۆر ناپڕژینە سەر داواکاری و بابەتە گشتییەکان.\nکاک مستەفا مەولوودی لە درێژەدا گوتی: جیا لەوانە لە هەر ناوچەیەک کە بزوتنەوەیەکی خەڵکی و ناڕەزایەتی لێ دروست دەبێ، لە لایەن ڕێژیمەوە زۆر بە توندی سەرکوت دەکرێ و ناڕەزایەتییەکان لە ناوچەیەکی دیاریکراودا سنووردار دەکرێن. جیا لە وانەی باسمان کردوون لەڕاستیدا بزووتنەوەی کۆمەڵایەتیی خەڵک لە وڵاتێکدا دەتوانێ گەشە بکا و گشتگیر بێ کە زەمینە و بەستێنی خۆنیشاندانی خەڵک هەبێ کە بەداخەوە لە ئێراندا بە هیچ شێوەیەک تا ئێستاش ئەوە بەدی ناکرێ. بێجگە لەوەش گشتگیرکردنی بزوتنەوەی ناڕەزایەتیی خەڵک لە دژی ڕێژیم ئۆپۆزیسیۆنی تۆکمە و کاریگەری پێویستە کە ئەوەش لە وڵاتی ئێراندا زۆر لاوازە.\nجێگری سکرتێری گشتیی حیزب بەمجۆرە کۆبەندی ئەو باسە دەکا کە هەموو ئەو حاڵەتانە و زۆر حاڵەتی دیکە وای کردووە کە بە داخەوە خەڵکی کوردستان و خەلکی خوزستان و بەشەکانی دیکەی ئێرانیش زۆر جار بەتەنیا بمێننەوە و ڕاپەڕین و سەرهەڵدانەکان ئەو ئەنجامەی نەبێ کە خەڵک بۆی تێدەکۆشێ. بەڵام بۆ بەردەوامیی بزووتنەوە ناڕەزایەتییەکان و سەرخستنی جووڵانەوەی ئێعترازیی خەڵک دەبێ هەموو ئەو کۆسپانە لەسەر ڕێ لاچن و ئەوەش ئەرکی تاک بە تاکی کۆمەڵگەی ئێران بەتایبەت ئۆپۆزیسیۆنی وڵاتە.\nتاگی بابەت: ئەهوازخوزستانمستەفا مەولوودیکوردستان


بەشی کوردی ماڵپه‌ڕی ئیسلاح\nناوی عه‌بدوڵڵا کوڕی زوبه‌یری کوڕی عه‌وام، که پێیان ده‌کوت ئه‌بوو خوبه‌یبی قوڕه‌یشی ئه‌سه‌دی، یه‌كه‌م مناڵ له موهاجیران بوو که پاش هیجره‌ت له شاری مه‌دینه‌ی له دایکبوو. باوکی زوبه‌یری کوڕی عه‌وامه که ناسناوی حه‌واری (یارو و یاوه‌ر)ی ڕه‌سووڵی خوا (د.خ) به ده‌ستهێناوه و کوڕه پوری پێغه‌مبه‌ری ئازیزه.\nدایکی ئه‌سماء کچی ئه‌بووبه‌کری سددیق (ر.خ)ه که ناسناوی «ڕات النّطاقین» ی بۆ خۆی وه‌رگرتووه.حه‌زه‌ره‌تی عایشه دایکی بڕوادارن و هاوسه‌ری پێغه‌مبه‌ر (د.خ) پوریه‌تی که عه‌بدوڵڵای زۆر خۆش ده‌ویست؛ وه‌ک ئه‌و جۆره‌ی له حه‌زره‌تی عوره ده‌گێڕێته‌وه که حه‌زه‌تی عایشه (ر.خ) پاش ڕه‌سووڵی خوا (د.خ) و ئه‌بووبه‌کری سددیق (ر.خ) هیچ که‌سی وه‌ک عه‌بدوڵڵای کوڕی زوبه‌یر خۆش نه‌ویستووه؛ چون به که‌سێک که مزگێنی ڕزگار بوونی عه‌بدوڵڵای کوڕی زوبه‌یر له شه‌ڕی جه‌مه‌لی پێ دابوو، ده هه‌زار درهه‌می پێ به‌خشی بوو و سوجده ی شوکری به جێهێنابوو.\nله دایک بوونی\nدایکی له حاڵێک که دوو گیان بوو بۆ مه‌دینه كۆچ ده‌کات و ده‌گاته قه‌باء كه عه‌بدوڵڵا له دایك ده‌بێت، دایکی (ئه‌سماء ) ئه‌و ده‌باته لای پێغه‌مبه‌ری خوا (د.خ) و پێغه‌مبه‌ر ئه‌و ته‌حنیک کرد (زاری به خورما شیرین کرد)و ناوی عه‌بدوڵڵای بۆ دا ده‌نێ و دۆعای بۆ کرد.پاشان باوه‌گه‌وره‌ی حه‌زره‌تی ئه‌بووبه‌کری سددیق (ر.خ) ئه‌وی له باوه‌ش گرت و له گوێیدا بانگی فه‌رموو.موسڵمانان به له‌دایكبوونی عه‌بدوڵڵا دڵخۆش بوون و ئه‌ویان له ڕێگاکانی مه‌دینه ده‌گه‌ڕاند تا یه‌هوودێکان که بیریان ده‌کرده‌وه موهاجیران به خاتری سێحری ئه‌وان نه‌زۆک بوون و له مه‌دینه‌دا هیچ مناڵێک له دایک نابێت ؛ گاڵته‌یان پێ بکه‌ن.\nتایبه‌تمه‌ندییه‌کانی ئه‌ندامی عه‌بدوڵڵا :\nعه‌بدوڵڵای کوڕی زوبه‌یر (ر.خ) سه‌وزه و کز بوو و باڵای زۆر به‌رز نه‌بوو و له ته‌وێڵیدا ئاسه‌واری سوجده ده‌بینرا، ڕیشی ته‌نك و له ڕوخساری مویی پێوه نه‌بوو. موسعه‌بی زوبه‌یری ده‌ڵێ:ڕیشی عه‌بدوڵڵا ته‌نانه‌ت تا ته‌مه‌نی شه‌ست ساڵی که‌م بوو؛ ئه‌و عیباداتێکی زۆری ئه‌نجام ده‌دا، زیره‌ک، ده‌مپاراو، زۆر ڕۆژووگر، شه‌و بێدار و له سه‌ر ئیش و کار سوور بوو، فکرێکی به‌رزی هه‌بوو و نه‌فسێکی شه‌ریف و خاوه‌ن هیممه‌تی به‌رز بوو.\nپێغه‌مبه‌ری به‌ڕێزی ئیسلام (د.خ) زۆری خۆش ده‌ویست و ئه‌مه جێی سه‌یر نیه؛ چون یه‌كه‌م مناڵێک بوو که له مه‌دینه له دایک بوو و باوه‌گه‌وره‌ی ئه‌بووبه‌کری سدیق (ر.خ) هه‌ر له سه‌رده‌می مناڵی ڕه‌فیق و هاوڕێی پێغه‌مبه‌ر (د.خ) بووه و باوکیشی حه‌واری و کوڕه پوری ڕه‌سووڵی خوا (د.خ) بوو .به سای ئه‌و هه‌مووی ناومان هێنا ،عه‌بدوڵڵا مێهره‌بانی و خۆشه‌ویستی پێغه‌مبه‌ری گه‌وره‌ی ئیسلامی به ده‌ستهێنا تا ئه‌و کات که له‌و نیشانه‌کانی به هۆشی و بوێری و پیاوه‌تی بینی فه‌رمووی : «به ڕاستی که کوڕی باوکیه‌تی».\nڕه‌وایه‌ت کراوه که پێغه‌مبه‌ر (د.خ) ڕۆژێکی حیجامه‌تی کرد و خوێنی حیجامه‌ته‌که‌ی به عه‌بدوڵڵای کوڕی زوبه‌یر دا و کوتی :ئه‌م خوێنه له جێگایه‌ک بڕێژه که که‌س نه‌یبینێ؛ عه‌بدوڵڵا خوێنه‌كه‌ی گرت تا جێگایه‌کی باش ببینێته‌وه ؛ به‌ڵام ترسا که ئه‌گه‌ر له‌سه‌ر زه‌وی بیڕژێنێ له‌وانه‌یه پیسی بڵاو بێته‌وه، هه‌ر بۆیه ئه‌و خوێنانه‌ی هه‌موو خوارده‌وه .کاتێک گه‌ڕاوه ڕه‌سووڵی خوا (د.خ) فه‌رمووی خوێنه‌کانت چ لێ کرد ؟ کوتی خواردمه‌وه تاکوو عیلم و ئیمانم زۆر بێت و شتێک له له‌شی ڕه‌سووڵی خوا (د.خ) له له‌شی مندا بێت و چون له‌شی من له زه‌وی شیاوتره. پێغه‌مبه‌ر (د.خ) مێشک و هۆش و وه‌فاداری عه‌بدوڵڵا سه‌ری سوڕما و پێی فه‌رموو مزگێنیت لێ بێ که ئاگری دۆزه‌خ هه‌رگیز به تۆ ناگات، و تۆ له لایه‌ن خه‌ڵک له ناو ده‌چی و له ڕاستیدا ئه‌وان بۆخاتری تۆ له ناو ده‌چن. له‌وانه‌یه پێغه‌مبه‌ر (د.خ) به‌م چه‌شنه ئاماژه‌ی به‌مه کردووه که عه‌بدوڵڵا ده‌کوژرێ و بكوژی ئه‌ویش جێگای دۆزه‌خه.\nئه‌م پێشبینیه‌یی ڕه‌سووڵی خوا (د.خ) وه‌دی هات چون عه‌بدوڵڵای به ده‌ستی «حجّاج كوڕی یۆسف » شه‌هید كرا.\nله حه‌زره‌تی ئیبنی عه‌بباس سه‌باره‌ت به که‌سایه‌تی حه‌زره‌تی عه‌بدوڵڵای کوڕی زوبه‌یر پرسیار کرا، له وڵامدا کوتی : ئه‌و خوێنه‌ری کتێبی خوا، شوێنكه‌وتووی سوننه‌تی ڕه‌سووڵی خوا، بێ ده‌مار له به‌رامبه‌ر خوا، ڕۆژوه‌وان له ترسی خوا، کوڕی هه‌ڤاڵ و حه‌واری ڕه‌سووڵی خوا (د.خ) بوو. و هیچ که‌س له که‌سایه‌تی و پێگه‌ی ئه‌و غافڵ نه‌بوو مه‌گه‌ر که‌سێک که خوا کوێری کردبێت.\nپارێزکاری و له خوا ترسی\nسابیتی به‌نائی سه‌باره‌ت به‌و ده‌ڵێ : ڕۆژێک چووم بۆ لای عه‌بدوڵڵای کوڕی زوبه‌یر. له پێگه و مه‌قامی ئیبڕاهیم نوێژی ده‌خوێند.جۆرێکی نوێژ ده‌خوێند که ده‌ڵێی دارێکی ڕاوه‌ستاوه و هیچ ناجووڵێته‌وه. که‌سێکی-تر وتویه: عه‌بدوڵڵای کوڕی زوبه‌یر کاتێک سوجده‌ی ده‌برد چۆله‌که‌کان ده‌هاتنه سه‌رپشتی و ده‌چوونه سه‌رێ و خوارێ. وات بیر ده‌کرده‌وه که پاشماوه‌ی دیوارێکه.\nکه‌سێکی تر ده‌یکوت : ئیبنی زوبه‌یر جاری وایه شه‌وێ تا به‌ربه‌یانی له قیام و یا ڕکوع یا سوجده‌ی به‌سه‌ر ده‌برد. که‌سێکی¬تر کوتی : ئیبنی زوبه‌یر ڕکوعی ده‌برد و من سووڕه‌تی «بقره» ،« آل عمران »، « نساء »، و « مائده » م ده‌خوێند ئه‌و هێشتا سه‌ری به‌رز نه‌کردبۆوه .عه‌تا ده‌ڵێ : کاتێک ده‌مبینی که عه‌بدوڵڵای کوڕی زوبه‌یر نوێژ ده‌خوێنێ ده‌ڵێی پێڵاوێكه‌و دانراوه.\nڕۆژێک عومه‌ری کوڕی عه‌بدولعه‌زیز به كوڕی ئه‌بی مه‌لیکه‌ی وت : تایبه‌تمه‌ندییه‌کانی عه‌بدوڵڵای کوڕی زوبه‌یرم بۆ باس بکه! وتی :جارێک به‌ردێكی مه‌نجه‌نیق له نێوان ڕیش و سینگی تێپه‌ڕی به‌ڵام هیچ نه‌ترسا؛ خوێندنه‌وه‌ی قوڕئانی به‌جێ نه‌هێشت و هیچ کات چۆنیه‌تی و باشی ڕکوعی ئه‌و نه‌گۆڕدرا کاتێک ده‌چووه ناو مزگه‌وت هه‌ر شتێکی تری له ناخی خۆی ده‌رده‌هێنا. کاتێک كڕنووشی ده‌برد، باڵنده‌کان له‌سه‌ر پشتی داده‌نیشتن و ئه‌وکات که سوجده‌ی ده‌برد ده‌ڵێی که پارچه‌یه‌کی له‌سه‌ر زه‌وی که‌وتووه و گشت ڕۆژه‌کانی هه‌ینی ڕۆژووی ده‌گرت و له مه‌دینه ڕۆژووی ده‌گرت تا کاتێک که ده‌چوو بۆ مه‌کكه، له مه‌کكه ڕۆژووی ده‌گرت تا کاتێک که ده‌هاته مه‌دینه.حه‌زره‌تی موجاهید فه‌رمووی : هیچ که‌س وه‌ک ئیبنی زوبه‌یر له سه‌ختێکانی عیباده‌ت توانا و خۆڕاگری نه‌بوو.\nئازایه‌تی عه‌بدوڵڵای کوڕی زوبه‌ر (د.خ)\nعه‌بدوڵلآ به‌و جۆره‌ی که خوا ترس و پارێزکار بوو، ئازایه‌تی و بوێریشی هه‌بوو و له کاتی مناڵی نیشانه‌کانی بوێری و سوارکارێکه‌ی دیاری کرا. ڕه‌وایه‌ت کراوه که یه‌كه‌م وته‌ی شمشێر، شمشێر بوو و ئه‌م وشه‌ی واز لێ نه‌هێنا تا ئه‌وه‌ی که باوکی زوبه‌یر ده‌یکوت : ڕۆژێک به شه‌مشیر ده‌گه‌ی. تا ئاخری ئه‌و جۆره‌ی که باوکی کوت بووی، به‌نی ئومه‌ییه‌ی به چۆكدا هێنا و چه‌ند جار ئه‌وانی به‌زاند، به‌نی ئومه‌ییه چه‌ندین له‌شکر و ڕێبه‌ڕایه‌تی به‌رده‌وامی بۆ لای ئه‌وی نارد ؛ به‌ڵام هیچ یه‌ک له به‌رامبه‌ریدا خۆیان نه‌ده‌گرت و بۆ لای شام ڕێده‌که‌وتن و له کۆتاییدا ناهومێدی و شکه‌ستیان قه‌بووڵ ده‌کرد تاکوو «حجاج بن یوسف»یان بۆ نارد ؛ هه‌ر ئه‌و جۆره‌ی که باسی ده‌که‌ین ئه‌گه‌ر خوا بیهه‌وێ.\nکوتویانه : هیچ که‌س له سێ کاردا نه‌یده‌توانی له‌گه‌ڵ عه‌بدوڵڵا به‌ربه‌ره‌کانێ بکات : له به‌ندایه‌تی‌كردن، ئازایه‌تی، ده‌مپاراویی و ڕه‌وانبێژی . و هه‌روه‌تر ڕه‌وایه‌ت کراوه کاتێک که شه‌ڕ توند ده‌بوو، به‌سه‌ر پانسه‌د سوار هێرشی ده‌برد و هه‌رکام له‌وانی بۆ لایه‌ک داویشت و هیچ که‌س توانای ڕووبه‌ڕوویی له‌گه‌ێ ئه‌وی نه‌بوو.\nئیبنی سه‌فوان ده‌ڵێ :عه‌بدوڵڵای کوڕی زوبه‌یر له‌گه‌ڵ هه‌زاران که‌س شه‌ڕی ده‌کرد، کاتێک که به‌شه‌ڕ ده‌هات هه‌موانی ڕاوده‌نا و کۆمه‌ڵی ئه‌وانی لێک هه‌ڵده‌وه‌شاند .\nجارێک به‌ردی مه‌نجه‌نیق له ته‌نیشتی تێپه‌ڕی و هیچ گوێی پێ نه‌دا و پاشان به‌ره‌و دوژمن چووه ده‌ره‌وه و وه‌ک شێر په‌لاماری دان. به کورتی؛ شتێک که خه‌ڵکی تووش سڵ و سه‌رسووڕمان كردبوو، ئازایه‌تیو بوێریه‌كه‌ی عه‌بدوڵڵا بوو.\nحه‌زره‌تی عه‌بدڵڵای کوڕی زوبه‌یر هاوڕێی عه‌بدوڵڵای کوڕی ئه‌بی سه‌رح له شه‌ڕی «بربر» که سه‌ربازه‌کانی «بربر» سه‌د و بیست هه‌زار و موسڵمانان بیست هه‌زار كه‌س بوون به‌شداری کرد، هێزه‌کانی «بربر» له هه‌ر لاوه موسڵمانه‌کانیان گه‌مارۆ كردبوو، کاتێک عه‌بدوڵڵا هه‌ستی به‌و مه‌ترسیه کرد هه‌ر ئه‌و کاته ته‌دبیرێکی کرد. سی که‌سی له سوارکاری هه‌ڵبژراد که گشتیان له‌گه‌ڵ ئه‌و له‌سه‌ر مردن له پێناو ڕزگاری موسڵمانان به‌یعه‌تیان کرد، هاوڕێ له‌گه‌ڵ ئه‌و گرووهه سی که‌سه، بۆ لای پاشای «بربر» که له پشت جیبهه بوو وه‌ڕێ که‌وتن، ئیبنی زوبه‌یر له‌و کاته‌دا زانی که سه‌رکه‌وتنی موسڵمانان جگه به له ناوچوونی پاشای«بربر» ناکرێ.\nهه‌ر بۆیه به چاو تروكانێك گه‌یشته لای و ملی په‌ڕاند و له ناوی برد و به ده‌نگی «الله اکبر» له‌گه‌ڵ ئه‌و موسڵمانانه‌ی که به دووی دا هاتبون، بۆ سه‌ر له‌شکری «بربر» هێرشیان برد؛ تا ئه‌وه‌یکه ئه‌وانیان به‌زاند و ڕاویان نان و له پشت سه‌ری ئه‌وان ئه‌وه‌نده که‌سانێکی کوژراو هه‌بوون که به ئه‌ژمار نه‌ده‌هاتن.\nعه‌بدوڵڵای کوڕی ئه‌بی سه‌رح سه‌رله‌شکری سپای ئیسلامی پاداشتی ئیبنی زوبه‌یریان به‌م جۆره وڵام داوه که مزگێنی ئه‌م سه‌رکه‌وتنه‌ی به خه‌لیفه‌ی ئیسلامی حه‌زره‌تی عوسمان (ر.خ) بگه‌یه‌نێ تا ئه‌و و هه‌موو موسڵمانان دڵخۆش بکات . ئه‌و کات که گه‌ییشته مه‌دینه، حه‌زره‌تی عوسمان (ر.خ) پێی کوت :ئه‌گه‌ر ده‌توانی ئه‌م مزگێنیه له‌سه‌ر مینبه‌ر بڵێی.\nعه‌بدوڵڵای کوڕی زوبه‌یر له‌سه‌ر مینبه‌ر هه‌ستا و پاش حه‌مد و سه‌نای خوای گه‌وره ئه‌و به‌سه‌رهات و چۆنێتی کوشتنی پاشای«بربر» ی گێڕاوه. عه‌بدوڵڵای کوڕی زوبه‌یر وتی : له کاتی گێڕانه‌وه‌ی ئه‌و به‌سه‌رهاته چاوم به بابم که‌وت، کاتێک دڵنیا بووم که بابمه له‌به‌ر ترسی بابم گیرم له زمانی که‌وت زوو بابم تێگه‌ییشت و ئاماژه‌ی کرد که درێژه‌ی وتاره‌که‌ت بده من هه‌ر ئه‌و جۆره وتاره‌که‌م درێژه دا .کاتێک له‌سه‌ر مینبه‌ر هاتمه‌خوارێ باوکم، باوه‌شی پێمدا گرت و وتی : سوێند به خوا وام هه‌ست ده‌کرد که گوێم له وتاری ئه‌بووبه‌کری سددیق (ر.خ) گرتووه.\nکاتێک حه‌زره‌تی معاویه (ڕ.خ) كۆچی كرد، یه‌زیدی كوڕی له جێگای دانیشت، عه‌بدوڵڵای کوڕی زوبه‌یر و حوسه‌ینی کوڕی عه‌لی (ر.خ) له به‌یعه‌ت کردن له‌گه‌ڵ یه‌زید خۆیان پاراست و بۆ لای مه‌کكه ڕۆیشتن و له‌وێ نیشته¬جێ بوون، به‌ڵام حه‌زره‌تی حسه‌ین بۆ لای عێڕاق ڕۆیشت و و شه‌هید كراو خه‌ڵک له‌گه‌ڵ ئیبنی زوبه‌یر بۆ حاکمی وڵاتی مه‌کكه به‌یعه‌تیان کرد که ئه‌م ڕووداوه به‌رانبه‌ر له‌گه‌ڵ ساڵی 64 كۆچی بوو.\nله‌م کاته‌دا یه‌زید نامه‌یه‌کی به‌م شێوه بۆ عه‌بدوڵڵا نووسی : هێندێکم زێڕ و زێو بۆ ناردوی و سوێند ده‌خۆم ئه‌گه‌ر تۆ بێی له‌گه‌ڵ تۆ چاکه بکه‌م و له تۆ داوا ده‌که‌م کۆمه‌ڵگا نه‌شێوێنیت.\nعه‌بدوڵڵای کوڕی زوبه‌یر (ڕ.خ) نامه‌که‌ی خوێنده‌وه و فڕێی دا و کوتی : بۆ حه‌ق نه‌بێ مل دانانه‌وێنم. هێندێک پێیان وت: بڕوا به‌سوێندی ئه‌میری بڕوادارن بکه! کوتی سوێند به خوا زه‌ربه‌ی شه‌مشیر هاوڕێ له‌گه‌ڵ عیززه‌ت بۆم باشتر له زه‌ربه‌ی قامچی هاوڕێ له‌گه‌ڵ زیلله‌ته، که‌وابوو خه‌ڵکی بۆ به‌یعه‌ت له‌گه‌ڵ خۆی بانگهێشت کرد و کێشه‌ی خۆی له‌گه‌ڵ یه‌زید ئاشکرا کرد.\nکاتێک یه‌زید و مناڵه‌که‌ی مردن، کاری عه‌بدوڵڵای کوڕی زوبه‌یر قووڵ بووه‌وه و خه‌ڵک له ته‌واوی مه‌مله‌که‌ته‌کانی ئیسلامی له‌گه‌ڵ ئه‌و بۆ ئه‌میری بڕوادارن بیعه‌تیان کرد .ئه‌و کاته مه‌روانی کوڕی حه‌که‌م له‌گه‌ڵ ئه‌و دژایه‌تی کرد و شام و میسری لێ وه‌رگرت و له‌شکرێکی ئاماده کرد و بۆ لای عێڕاقی نارد که خۆی له‌و ماوه‌دا وه‌فاتی کرد، و پاش ئه‌و عه‌بدولمه‌لیکی کوڕی مه‌روان دژایه‌تی له‌گه‌ڵ عه‌بدوڵڵای به ئه‌ستۆ گرت و کاتێک که عه‌بدولمه‌لیک، حه‌ججاجی بۆ له ناوبردنی عه‌بدوڵڵای کوڕی زوبه‌یر نارد شه‌ڕ قورستر بوو.\nحه‌زره‌تی عه‌بدوڵڵا کوڕی زوبه‌یر (ر.خ) سیاسه‌توانێكی زیره‌ک، زانایه‌کی بێ هاوتا، سوارکارێکی بوێر، سرکرده‌یه‌کی تۆقێنه‌ر، پاشایه‌کی عادڵ و له‌سه‌رخۆ بوو. هه‌موو كات به ڕۆژوو و نوێژ بوو و زۆر له به‌رامبه‌ر خوا خاکه‌ساری و بێ ده‌ماری ده‌کرد، له سه‌رده‌می فه‌رمانڕه‌وایی ئه‌و خزمه‌تانێکی زۆر به ماڵی که‌عبه کرا و پاش چاككردنه‌وه، حه‌ریری تێدا ڕاخست و به ماده‌یه‌کی بۆنخۆش عه‌تراوی ده‌کرد به جۆرێك له دووره‌وه بۆنی خۆشی ده‌هات.\nهێندێک کوتویانه ئه‌و سه‌د به‌رده‌ی هه‌بوو که هه‌ر کام به زمانێک قسه‌یان ده‌کرد و ئیبنی زوبه‌یر له‌گه‌ڵ هه‌ر کامیان به زمانی خۆی قسه‌ی ده‌کرد ئه‌گه‌ر له‌گه‌ڵ ئه‌و سه‌باره‌ت به کاره‌کانی دنیایی قسه‌ت ده‌کرد وات بیر ده‌کرده‌وه که ئه‌و یه‌ک ساتیش به ئه‌ڵڵا و ئیشی دواڕۆژ خه‌ریک نه‌بووه . به‌ڵام ئه‌گه‌ر له ڕوانگه‌ی دواڕۆژه‌وه ده‌تڕوانینه ئه‌و به دڵنیایی ده‌تکوت که ئه‌م پیاوه هیچ کاتێکی بۆ کاره‌کانی ئه‌م دونیایه دانه‌ناوه.سه‌ره‌ڕای ئه‌مه هیچ ویستێکی بۆ فه‌رمانڕه‌وائی نه‌بوو و خه‌ڵکی بۆ به‌یعه‌ت کردن له‌گه‌ڵ خۆی بانگهێشت نه‌کرد؛ به‌ڵام خه‌ڵک بۆخاتری خۆشه‌ویستێک که له‌گه‌ڵ ئه‌ویان هه‌بوو و باوه‌ڕیان پێی هه‌بوو له‌گه‌ڵ ڕێبه‌ر بوونی ئه‌و بیعه‌تیان کرد . که‌وابوو ئه‌و ڕێبه‌ڕێکی یاسایی بوو که پاش معاویه کوڕی یه‌زید، گشت که‌س بۆ خه‌لافه‌تی ئه‌و کۆ بوونه‌وه و به‌یعه‌ت له‌گه‌ڵ ئه‌و له گۆشه‌کان و ده‌ورووبه‌ری کۆمه‌ڵگای ئیسلامی ڕووی دا و کاره‌کانی ژیانی سه‌روسامان پێ دا،هه‌ر بۆیه ئه‌و ئه‌میرێکی عادڵ، ئیمامێکی ڕێنه‌ما، خاوه‌ن ده‌سه‌ڵاتێکی خۆشه‌ویست و سرکرده‌یه‌کی نموونه و مه‌قبووڵ بوو.\nبه‌ره‌نگاری ئه‌و له‌گه‌ڵ «حه‌ججاج»\nحه‌ججاج له لای شامه‌وه به ئه‌مری عه‌بدولمه‌لێکی مه‌روان بۆ شه‌ڕ کردن له‌گه‌ڵ عه‌بدوڵڵای کوڕی زوبه‌یر هات له حاڵێک که سرکرده‌ی سی هه‌زار شه‌ڕکار بوو.و مه‌نجه‌نیقێکی له‌سه‌ر لووتکه‌ی کێوی «ابوقبیس» به‌ست تا له‌وێوه «مسجدالحرام » نیشانه بگرێ .له حاڵێک که ئیبنی زوبه‌یر له حه‌ڕه‌مدا بوو، حه‌ججاج مه‌که‌ی له هه‌ر لاوه گرت بوو و له گه‌ییشتنی که‌ل و په‌لی خوارده‌مه‌نی بۆ ئه‌هلی مه‌که پێشگیری کرد و بۆ عه‌بدوڵڵای کوڕی زوبه‌یر نامه‌یه‌کی نووسی و ئه‌وی له سێ کار سه‌رپشک کرد :1- له‌سه‌ر ڕووی ئه‌رز بۆ هه‌ر جێگایه‌ک که ده‌یهه‌وێ بڕوات 2ـ ته‌سلیم بێت تا ئه‌و تا شام به غل و زنجیر بکشێی 3- شه‌ڕ بکات تا ده‌کوژرێ .ئیبنی زوبه‌یر شه‌ڕ کردنی هه‌ڵبژراد و ته‌سلیم بوون و زه‌لیلی قه‌بووڵ نه‌کرد، کوژران له ڕێگای ئیسلامی به‌سه‌ر ئه‌سیری و ده‌رباز بوونی هه‌ڵبژارد.\nسه‌ر له به‌یانی ڕۆژی سێ شه‌ممه حه‌فده‌ی جمادی الاول ساڵی 73ی هیجری دوایین شه‌ڕی ئه‌و له‌گه‌ڵ حه‌ججاج بوو. ئه‌مه له حاڵێکدا بوو که له‌شکه‌ره‌کانی به هۆی به‌رگرێک که له مه‌که دانرابوو بڵاو بوونه‌وه ؛ چون خوراده‌مه‌نی کۆتایی پێ هات و قاتی و برسێتی زۆر بوو ؛هه‌ر بۆیه به هۆی برسێی وه‌فاتیان کرد و هێندێک چوونه ڕێزی له‌شکری حه‌ججاج و ئه‌مانیان ویست.\nله لای عه‌بدوڵڵا جگه له چه‌ند كه‌س نه‌ماوه به‌ڵام هێشتا هه‌ر بوێرانه و ئازایانه شه‌ڕی ده‌كرد له حاڵێک که ده‌یزانی مردنی ئه‌و نزیک بۆته‌وه و به قه‌د «نێوان دوو برۆ» لێ نزیك بوه‌ته‌وه؛ به‌ڵام بیری ئازادانه‌ی ئه‌و ڕێگه‌ی پێ نه‌ده‌دا ته‌سلیم بێت و ده‌یکوت : سوێند بێ به خوا زه‌بری شه‌مشیری و وره‌به‌رزی بۆم له زه‌بری قامچی و په‌ستی باشتره ؛ هه‌ر بۆیه له‌گه‌ڵ له‌شکری گه‌وره‌ی حه‌ججاج به‌شه‌ڕ ده‌هات.\nله‌م کاته‌دا بوو که له‌شکری حه‌ججاج له ته‌واوی ده‌روازه‌کانی «مسجدالحرام» چوونه ژوورێ و هه‌ر گرووهێک که ده‌چوو ژوورێ ئیبنی زوبه‌یر هێرشی بۆ ده‌بردن تا وه‌ده‌ریان بنێ .له‌م گیر و داره خشتێک له‌سه‌ری عه‌بدوڵڵای کوڕی زوبه‌یر که‌وت. به ڕوودا كه‌وته سه‌ر زه‌وی و دیسان هه‌ستاوه و له‌سه‌ر بازووی چه‌پی پاڵی داوه و هه‌ر که‌س ده‌هاته پێشێ به شمشێره‌که‌ی له‌وی ده‌دا تائه‌وه‌یکه ئاخری که‌سانێکی زۆر هێرشیان بۆ برد و شه‌هید كرد. پاشان سه‌ریان بڕی و هه‌ڵیان واسی به‌دارا. له‌و کاته‌دا دایکی که به ته‌مه‌نی سه‌دساڵی گه‌یشتبوو هات و وتی به‌سه‌ر ئه‌م سوارکاره ئازایه چ هاتووه ؟ حه‌ججاج لێی نزیک بۆوه کوتی کوڕه‌که‌ت مونافیق بوو له ماڵی خوا بێ دینی کرد . و خوا فه‌رموویه‌تی: : (وَمَن یرِدْ فِیهِ بِإِلْحَادٍ بِظُلْمٍ نُّذقْهُ مِنْ عَذابٍ أَلِیمٍ.) (حج-25) «هر که‌س که له‌ودا «مسجدالحرام » ویستی بێ دینی زاڵمانه‌ی هه‌بێت عه‌زابێکی به ئازاری پێ ده‌چێژێنین » ئێستا خوا به کوڕه‌که‌ت عه‌زابێکی پڕ ئازاری چێژاندووه.\nئه‌سماء کوتی : درۆت کرد ! سوێند به خوا کوڕی من مونافیق نه‌بوو به‌ڵکوو زۆربه‌ی كات به‌ڕۆژوو بوو و به‌زۆری نوێژی ده‌خوێند و سیله‌ی ڕحمی به‌جێ دێنا.\nحه‌ججاج کوتی پیرێژن بگه‌ڕێوه که له ڕاستیدا تۆ به هۆی پیریه‌وه گێژ بووی.\nئه‌سما کوتی :سوێند به خوا من گێژ نیم، ڕۆژێک له ڕه‌سوولی خوا (د.خ) بیستم که ده‌یکوت له قه‌بیله‌ی «سه‌قیف» درۆزنێک و خراپه‌کارێک دێته ده‌رێ، دروزنم بینی به‌ڵام خراپه‌کار تۆی.\nله کۆتاییدا ئه‌گه‌ر بمانهه‌وێ پێناسه‌یه‌كی کورت له تایبه‌تمه‌ندییه جوانه‌کانی عه‌بدوڵڵای کوڕی زوبه‌یر (ر.خ) باس بکه‌ین هه‌ر ئه‌وه‌نده به‌سه وته‌ی عه‌بدوڵڵای کوڕی عه‌بباس (د.خ) باس بکه‌ین فه‌رمووی:\nعه‌بدوڵڵای کوڕی زوبه‌یر موسوسڵمانێکی پارسا، قاری قوڕئان، رۆژوه‌وان و نوێژ خوێن بوو، باوکی زوبه‌یر، دایکی ئه‌سماء ،باوه‌گه‌وره‌ی ئه‌بووبه‌کر، خوشکی باوکی خه‌دیجه، خوشکی دایکی عایشه و دایه گه‌وره‌ی سه‌فیه بوو.\nسوێند بێ به خوا جۆرێک سه‌باره‌ت به‌و بیر دکه‌مه‌وه که سه‌باره‌ت به ئه‌بووبه‌کر و عومه‌ر (ره‌زای خوایان لێ بێت) بیرم ده‌کرده‌وه.


“بكوژ”ی دو خوشكەكەی چەمچەماڵ خۆی ڕادەستی هێزەكانی پۆلیس كرد – شکۆی کوردستان\nدەستپێک/کوردستانی/“بكوژ”ی دو خوشكەكەی چەمچەماڵ خۆی ڕادەستی هێزەكانی پۆلیس كرد\nبەڕێوەبەرایەتی پۆلیسی پارێزگای سلێمانی رایگەیاند، لەژێر فشاری هێزەكانی بەشی پۆلیسی چەمچەماڵ، بكوژی دو خوشكەكەی چەمچەماڵ كە باوكی دو كچەكەیە، خۆی ڕادەستی هێزەكانی پۆلیس كرد.\nبەڕێوەبەرایەتی پۆلیسی پارێزگای سلێمانی لەراگەیەندراوێکدا بڵاویکردەوە، “دوای ئەوەی لەسەرەتای مانگی ئەیلولی 2020، دو خوشك لەقەزای چەمچەماڵ كوژران، بەتۆمەتی كوشتنی كچەكان دادوەری لێكۆڵینەوە بڕیاری دەستگیركردنی بۆ باوكی كچەكان دەركرد، بەڵام تۆمەتبار بۆ شوێنێكی نادیار هەڵاتبو، هێزەكانی بەشی پۆلیسی چەمچەماڵ بەردەوامبون لەلێكۆڵینەوەكانیان بۆ دۆزینەوەی شوێنی تۆمەتبار”.\nلەژێر فشاری هێزەكانی پۆلیسدا باوكی دو خوشكەكە خۆی ڕادەستی هێزەكانی پۆلیس كرد\nئاماژەی بەوەشکردوە، سەرئەنجام لەژێر فشاری هێزەكانی پۆلیسدا باوكی دو خوشكەكە خۆی ڕادەستی هێزەكانی پۆلیس كرد.\nلەبەردەم دادوەری لێكۆڵینەوەدا دانی بەتاوانەكەیدا ناوەو لەئێستادا بەبڕیاری دادوەر ڕاگیراوەو لێكۆڵینەوەكان لەگەڵیدا بەردەوامە\nبەڕێوەبەرایەتی پۆلیسی پارێزگای سلێمانی تاسی لەوەشکردوە، تۆمەتبار (ف، ح، ش) لەبەردەم دادوەری لێكۆڵینەوەدا دانی بەتاوانەكەیدا ناوەو لەئێستادا بەبڕیاری دادوەر ڕاگیراوەو لێكۆڵینەوەكان لەگەڵیدا بەردەوامە.\n9ی (ئەیلول/9)ی 2020 تەرمی ئەو دو خوشكە لە نزیك گوندێكی چەمچەماڵ بە كوژراوی دۆزرانەوە\nرۆژی 9ی (ئەیلول/9)ی 2020 تەرمی ئەو دو خوشكە لە نزیك گوندێكی چەمچەماڵ بە كوژراوی دۆزرانەوە، دوای ئەوەی توێكاری پزیشكیان بۆ كرا لە پزیشكی دادی سلێمانی، دەركەوت هەردو تەرمەكە شوێنەواری گوللە و لێدان بە جەستەیانەوە دیاربوە.\nئەو دو خوشكە، تەمەنیان 19 ساڵ و 17 ساڵە، پێشتر ئەو دو كچە دایك و باوكیان لەیەك جیابونەتەوە، لای باوكیان ماونەتەوە\nبەگوێرەی زانیارییەكانی خەندان، ئەو دو خوشكە، تەمەنیان 19 ساڵ و 17 ساڵە، پێشتر ئەو دو كچە دایك و باوكیان لەیەك جیابونەتەوە، دو كچەكە لای باوكیان ماونەتەوە.\nبەر لە کوژرانی ئەو دو خوشکە، سكاڵایان لەسەر باوکی تۆماركردوە بەهۆی خراپ مامەڵەكردن لەگەڵیان، دواتر چونەتە شەڵتەرەكانی تایبەت بۆ پاراستنی ژنان، بەڵام بەر لە روداوەکە باوكیان بەڵێنیداوە كە چیتر بەشێوەی خراپ مامەڵەیان لەگەڵ نەكات و هەردو كچەكەی گەڕاندوەتەوە بۆ لای خۆی.\n[:ckb]چیرۆكی رفاندنی ژنێك و هەڵهاتنی گەنجێك لەهەولێرەوە بۆ ئەوروپا[:]\n[:ckb]قوباد تاڵەبانی پەیامێکی لەبارەی دەستگیرکردنی "بکوژ"ی دو خوشکەکەی چەمچەماڵ بڵاوکردەوە[:]


خوێندنەوەیەک بۆ ھەردوو ڕاپۆرتی ووردبینیکردنی کۆمپانیای دیلۆیت، بۆ بەرھەمھێنان و ھەناردەکردن و فرۆشتنی نەوتی ھەرێمی کوردستان… – Standard Kurd\nخوێندنەوەیەک بۆ ھەردوو ڕاپۆرتی ووردبینیکردنی کۆمپانیای دیلۆیت، بۆ بەرھەمھێنان و ھەناردەکردن و فرۆشتنی نەوتی ھەرێمی کوردستان…\nلەلایەن ستاندار Posted on ئاب 13, 2018 852 جار بینراوە 0 سەرنج\nخوێندنەوەیەک بۆ ھەردوو ڕاپۆرتی ووردبینیکردنی کۆمپانیای دیلۆیت\nبۆ بەرھەمھێنان و ھەناردەکردن و فرۆشتنی نەوتی ھەرێمی کوردستان…\nلەلایەن حکومەتی ھەرێمی کوردستانەوە لە ١٦/١٠/٢٠١٦دا ،ڕێگەدرا بە کۆمپانیای دیلۆیت بۆ ووردبینیکردنی پڕۆسەی بەرھەمھێنان و ھەناردەکردن و بەکاربردن وفرۆشتن وخەرجی و داھاتی نەوتی ھەرێمی کوردستان.بۆ ئەو مەبەستەش گرێبەستێکیان لەگەڵدا واژۆ کردن،بەمەبەستی دەرخستن و شەفافکردنی ئەو پڕۆسە گرنگە لەھەرێمی کوردستاندا،کە زۆرترین ڕەخنە و گلەیی لەسەر دروست بوە ھەر لەسەرەتای دەستپێکردنی سیاسەتی فرۆشتنی نەوتی کوردستان بە سەربەخۆیانە و بێ گەڕانەوە بۆ بەغداد لە مانگی ٥/٢٠١٤وە.\nبەو مەبەستە کۆمپانیای (( دیلۆیت Deloitte و Eernst و Young )) بۆ ووردبینی و ڕاوێژکاری. ھەستاوە بە کاری ووردبینی کردنی ئەو پڕۆسەیە لەساڵی ٢٠١٧دا و دوای نزیکەی ١ ساڵ و٢ مانگ .\nیەکەم ڕاپۆرتی خۆی لە ڕێکەوتی ١٣ کانونی دووەمی ٢٠١٨دا بڵاوکردەوە.\nئەنجامی ووردبینی بۆ ٦ مانگی یەکەمی ساڵی ٢٠١٧ واتە لە ١/١ تا ٣٠/٦/٢٠١٧.. بەم شێوەیەی لای خوارەوە بوە:\n١. کۆی ھەناردەکردنی نەوت لە ڕێگەی (( بۆری و تانکەر و بۆ پاڵاوگەکانی ناوخۆ و بۆ بەرھەمھێنەران و بۆ بەکارھێنانی ناوخۆش)) بریتیە لە ١١٠٨٥٢٢٧٦ بەرمیل نەوتی خاو.\n٢. کۆی بڕی نەوتی فرۆشراو بە بۆری بریتیە لە ٩٥٩٣٧١٠٧ بەرمیل نەوتی خاو.\n٣. کۆی داھاتی ئەو بڕە نەوتە بە بۆری بریتیە لە ٣٩٦١٩٥١٠٩٥ دۆلاری ئەمریکی\n٤. تێکڕای نرخی ١ بەرمیل نەوت بریتی بوە لە ٤١٢٩٧ دۆلاری ئەمریکی\n٥. نەوتی فرۆشراو بە تانکەر بریتی بوە لە ٤٢٣٠٧٩٠ بەرمیل\n٦. کۆی داھاتەکەی بریتی بوە لە ١٠٧٦٨٣٢٤٢ دۆلاری ئەمریکی\n٧. تێکڕای نرخی ١ بەرمیل نەوت بریتی بووە لە ٢٥٤٥٢ دۆلاری ئەمریکی\n٨. کۆی داھاتی نەوتی فرۆشراو بە ((بۆری و تانکەر)) بریتی بوە لە ٤٠٦٩٦٣٤٣٣٧ دۆلاری ئەمریکی\n٩. کۆی داھاتی وەرگیراو لەلایەن حکومەتی ھەرێمی کوردستانەوە بریتی بوە لە ٢٠٧٦١٠٢٥٤٢ دۆلاری ئەمریکی\n١٠. پارەی وەرگیراوی تر لەلایەن حکومەتی ھەرێمەوە پێش وەختە بریتی بوە لە ١٢٥٢١٠٨٥٧٧ دۆلاری ئەمریکی\n١١. واتە حکومەتی ھەرێم بە کۆی گشتی بڕی ٣٣٢٨٢١١١١٩ دۆلاری ئەمریکی وەرگرتوە و بۆتە داھات.\nجوڵەی حەرەکەی نقدی کڕیاران بریتی بوە لە ٥١٣١٧٩٢٩١ دۆلار\nسوود و تێچووی دیکە لەلایەن کڕیارانەوە بریتی بوە لە ١٦٧٨٦٣٨٧ دۆلار\nپارەدان بە بەرھەمھێنەرانی نەوت((کۆمپانیاکان)) بریتی بوە لە ٥٦٨٨١٨٢٣٩ دۆلار\nبڕی تێچووی خزمەتگوزاریەکان بریتی بووە لە ٦٩٢٥٣٣٠٠٦ دۆلار\nپارەدان بە پارێزگای کەرکوک ((پتڕۆ دۆلار)) بریتی بوە لە ٦٢٠٠٠٠٠٠ دۆلار\nپارەدان بە وەزارەتی دارایی حکومەتی ھەرێم بۆ پاراستنی داموزدەزگاکان بریتی بوە لە ٥٠١٦١٩٤٠ دۆلار\nپارەدان بە کۆمپانیای دانە غاز بریتی بوە لە ٩٠٠٥٢٩٣٢ دۆلار\nکۆی گشتی ئەم خەرجیانە بریتیە لە ١٩٩٣٥٣١٧٩٥ دۆلاری ئەمریکی.\nبڕی پارە و داھاتی ێافی کە حکومەتی ھەرێم وەریگرتوە و و بۆی ماوەتەوە بریتیە لە:\n٢٠٧٦١٠٢٥٤٢ دۆلاری ئەمریکی.(( دوو ملیار و حەفتا وشەش ملیۆن وسەدو دوو ھەزار پێنج سەد و دوو دۆلاری ئەمریکی.\nئەنجامی ووردبینی بۆ ٦ مانگی دووەمی ساڵی ٢٠١٧ واتە لە ١/٧ تا ٣١/١٢/٢٠١٧..لە ٣١/٧/٢٠١٨دا بلاوکردۆتەوە بەم شێوەیەی لای خوارەوە بوە:\n١.کۆی ھەناردەکردنی نەوت لە ڕێگەی (( بۆری و تانکەر و بۆ پاڵاوگەکانی ناوخۆ و بۆ بەرھەمھێنەران و بۆ بەکارھێنانی ناوخۆش)) بریتیە لە ٩٠٩٩٧٩١٤ بەرمیل نەوتی خاو.\n٢.کۆی بڕی نەوتی فرۆشراو بە بۆری بریتیە لە ٨٠٨٣٥٨٨١ بەرمیل نەوتی خاو.\n٣.کۆی داھاتی ئەو بڕە نەوتە بە بۆری بریتیە لە ٣٦٤٨٥٩٢٤٠٦ دۆلاری ئەمریکی\n٤.تێکڕای نرخی ١ بەرمیل نەوت بریتی بوە لە ٤٤٥٨٤ دۆلاری ئەمریکی\n٥.نەوتی فرۆشراو بە تانکەر بریتی بوە لە ٥١٤٤٧٢٩ بەرمیل\n٦.کۆی داھاتەکەی بریتی بوە لە ٢٠٥١٨٥٤٥١ دۆلاری ئەمریکی\n٧.تێکڕای نرخی ١ بەرمیل نەوت بریتی بووە لە ٣٩٨٨٣ دۆلاری ئەمریکی\n٨.کۆی داھاتی نەوتی فرۆشراو بە ((بۆری و تانکەر)) بریتی بوە لە ٣٨٥٣٧٧٧٨٥٧ دۆلاری ئەمریکی\n٩. کۆی داھاتی وەرگیراو لەلایەن حکومەتی ھەرێمی کوردستانەوە بریتی بوە لە ١٨١٥٤١٠٦٦٩ دۆلاری ئەمریکی\n١٠.پارەی وەرگیراوی تر لەلایەن حکومەتی ھەرێمەوە پێش وەختە بریتی بوە لە ١٨٣٨٢٥٣٣٣ دۆلاری ئەمریکی\n١١. واتە حکومەتی ھەرێم بە کۆی گشتی بڕی ١٩٩٩٢٣٦٠٠٢ دۆلاری ئەمریکی وەرگرتوە و بۆتە داھات.\nجوڵەی حەرەکەی نقدی کڕیاران بریتی بوە لە ١٢١٢٠٠٧٠٦ دۆلار\nسوود و تێچووی دیکە لەلایەن کڕیارانەوە بریتی بوە لە ٩١٢٢٨١٣٦ دۆلار\nپارەدان بە بەرھەمھێنەرانی نەوت((کۆمپانیاکان)) بریتی بوە لە ٦٢٤٩٩٨٤٧٢ دۆلار\nبڕی تێچووی خزمەتگوزاریەکان بریتی بووە لە ٦٣٨١٧٨٦٤٧ دۆلار\nپارەدان بە پارێزگای کەرکوک ((پتڕۆ دۆلار)) بریتی بوە لە ٣٠٠٠٠٠٠٠ دۆلار\nپارەدان بە وەزارەتی دارایی حکومەتی ھەرێم بۆ پاراستنی داموزدەزگاکان بریتی بوە لە ١٤٥٩٢١٠٠ دۆلار\nپارەدان بۆ چارەسەری ناکۆکی بریتی بوە لە ٥١٨١٦٩١٢٧ دۆلار\nکۆی گشتی ئەم خەرجیانە بریتیە لە ٢٠٣٨٣٦٧١٨٨ دۆلاری ئەمریکی.\nبڕی پارە و داھاتی صافی کە حکومەتی ھەرێم وەریگرتوە و و بۆی ماوەتەوە بریتیە لە:\n١٨١٥٤١٠٦٦٩ دۆلاری ئەمریکی.(( دوو ملیار و حەفتا وشەش ملیۆن وسەدو دوو ھەزار پێنج سەد و دوو دۆلاری ئەمریکی.\nتێبینیەکان لەسەر ھەردوو ڕاپۆرتەکە:\n١. ڕاپۆرتی ٦ مانگی دووەم زانیاری زیاتری تیادایە.\n٢. بەپێی گرێبەستی نێوان حکومەتی ھەرێم و کۆمپانیای دیلۆیت،دەبێت کاری ووردبینی بۆ ساڵانی ٢٠١٤ و ٢٠١٥ و ٢٠١٦ ش بکات.بەڵام ئەو کارەیان نەکردوە و ڕاستەوخۆ لەساڵی ٢٠١٧وە دەستیان پێکردوە.\n٣. لە باسی ھەناردەکردنی نەوت بە بۆری و بە تانکەر تەنھا لەڕێگەی تورکیاوە باس دەکات،بەھیچ شێوەیەک باس لە ڕێگەی ئێر ان ناکات کە ڕۆژانە بە سەدان تانکەر نەوتی خاو دەفرۆشرێت.\n٤.تێکڕای نرخی ١ بەرمیل نەوت لە ٦ مانگی یەکەمدا بە بۆری بە ٢٩٧ر٤١ دۆلار و بەتانکەر ٤٥٢ر٢٥ دۆلار کە بڕی ٨٤٥ر١٥ دۆلار جیاوازیان ھەیە . لە ٦مانگی دووەمیشدا نرخی ١ بەرمیل نەوتی خاو بە بۆری بە ٥٨٤ر٤٤ دۆلار و بە تانکەر ٨٨٣ر٣٩ دۆلارە کە جیاوازیان تەنھا ٧٠١ر٤ دۆلارە.کە ئەم جیاوازیانە جێگەی پرسیار و گومانن.\n٥. لە ٦ مانگی یەکەمدا،حکومەتی ھەرێم بڕی ((٢٠٧٦١٠٢٥٤٢)) دۆلار داھاتی ێافی بۆ ماوەتەوە و خەرجیەکانیش بریتی بوە لە ((١٩٩٣٥٣١٧٩٥))دۆلار.\n٦. لە ٦مانگی دووەمدا،حکومەتی ھەرێم بڕی (( ١٨١٥٤١٠٦٦٩)) دۆلار داھاتی ێافی بۆ ماوەتەوە و خەرجیەکانیشی بریتی بوە لە ((٢٠٣٨٣٦٧١٨٨)) دۆلار.\n٧. کۆی داھاتی حکومەتی ھەرێم لەتەواوی ساڵی ٢٠١٧دا تەنھا لەنەوتی ھەناردەکراو بەبۆری و بە تانکەر بریتی بوە لە (( ٣٨٩١٥١٣٢١١)) دۆلار.\n٨. لە ٦ مانگی یەکەمی ٢٠١٧ حکومەتی ھەرێم بڕی ((١٢٥٢١٠٨٥٧٧)) ملیار دۆلاری پێشەکی لە کۆمپانیاکان وەرگرتوە و بۆتە داھات. و لە ٦ مانگی دووەمی ٢٠١٧شدا بەھەمان شێوە بڕی ((١٨٣٨٢٥٣٣٣)) ملیۆن دۆلاری وەرگرتوە و بۆتە داھات. واتە تەواوی ساڵەکە بڕی ((١٤٣٥٩٣٣٩١٠)) دۆلار پێشەکی وەرگرتوە.\n٩. بەم شێوەیە کۆی داھاتی نەوتی فرۆشراو و پارەی پێشەکی وەرگیراو لە تەواوی ساڵی ٢٠١٧ بریتیە لە ((٥٣٢٧٤٤٧١٢١)) دۆلار.ئەمە بێجگە لە داھاتی فرۆشتنی بەرھەمە نەوتیەکان کە مانگانە بریتیە لە ((١٥٠ ملیۆن دۆلار)) و داھاتی ناوخۆش لە ((گومرک و باجەکان و فڕۆکەخانەکان و …ھتد)) مانگانە بریتیە لە ((١٥٠)) ملیار دینار.\n١٠. خۆ ئەگەر ئەم ھەموو داھاتانە کۆبکەینەوە بەم شێوەیەی لای خوارەوە:\n٥٣٢٧٤٤٧١٢١ دۆلار کە گەر نرخی ١٠٠ دۆلار بریتی بێت لە ١٢٠٠٠٠ دینار ئەوا دەکاتە (( ٦٣٩٢٩٣٦٥٤٥٢٠٠)) دیناری عێراقی.\n١٥٠٠٠٠٠٠٠ دۆلار داھاتی بەرھەمە نەوتیەکان*١٢ مانگ یەکسانە ((١٨٠٠٠٠٠٠٠٠ ))دۆلار کە بەرامبەر(( ٢١٦٠٠٠٠٠٠٠٠٠٠)) دیناری عێراقیە.\n١٥٠ملیار دینار داھاتی ناوخۆ لە ١ ساڵدا یەکسانە بە(( ١٨٠٠٠٠٠٠٠٠)) دیناری عێراقی.\nکۆی گشتی ێافی داھاتەکان یەکسانە بە ((١٠٣٥٢٩٣٦٥٤٥٢٠٠)) تریلیۆن دیناۆری عێراقیە.\n١١. کۆی خەرجیەکانی حکومەتی ھەرێم بۆ (( مووچە و خەرجی دامودەزگاکان))لەساڵی ٢٠١٧ بریتیە لە :\nمانگانە بڕی ٦٢٠ملیار دینار* ١٢ مانگ یەکسانە بە (( ٧٤٤٠٠٠٠٠٠٠٠٠٠)) تریلیۆن دینار.\n١٢.پارەی ماوە بریتیە لە ((٢٩١٢٩٣٦٥٤٥٢٠٠)) تریلیۆن دینار.\n١٣.کۆی خەرجیەکانی حکومەتی ھەرێم لە تەواوی ساڵی ٢٠١٧دا کە لەداھاتی نەوت فرۆشتن دەرچوە بریتیە لە :\n٢٠٣٨٣٦٧١٨٨ ملیار دۆلار ٦ مانگی یەکەم\n١٩٩٣٥٣١٧٩٥ ملیار دۆلار ٦ مانگی دووەم\nکۆی خەرجیەکان بریتیە لە(( ٤٠٣١٨٩٨٩٣٨ )) ملیار دۆلار.\n١٤.حکومەتی ھەرێمی کوردستان لە ساڵی ٢٠١٧دا کۆمەڵێک خەرجی کردوە،بەڵام ئەوەی جێگەی تێبینیە ئەم بڕە خەرجیانەی لای خوارەوەیە:\nقەرزی کۆمپانیاکان ١١٩٣٨١٦٧١١ ملیار دۆلار\nپترۆِ دۆلار بۆ کەرکوک ٩٢٠٠٠٠٠٠ ملیۆن دۆلار\nکۆمپانیای دانە غاز ٩٠٠٥٢٩٣٢ ملیۆن دۆلار\nپارە بۆ چارەسەری ناکۆکی((دادگا)) ٥١٨١٦٩١٢٧ ملیۆن دۆلار\n١٥.لە ڕاپۆرتی ٦ مانگی دووەمدا بە ئاشکرا دەرکەوتوە کە فرۆشتنی نەوتی ھەرێم لە دوای ڕووداوەکانی ١٦/١٠/٢٠١٧وە کەمیان کردوە،چونکە فرۆشتنی نەوتی کەرکوک نەماوە.\n١٦.باس لە شیرینی وەرگرتنی گرێبەستەکان نەکراوە کە وەرگیراون و چۆن خەرجکراون،چونکە نە لەداھات و نە لە خەرجیەکاندا دەرنەکەوتوون.\n١٧.دەبوو ئەم کۆمپانیایە،لەسەرەتای دەستپێکی نەوت دەرھێنان و فرۆشتنیەوە بۆ یەکەم جار لە ساڵی ٢٠٠٢ بەدواوە ووردبینی ھەموو ساڵەکانی بکردایە،چونکە لەساڵی ٢٠٠٢ تا ٢٠١٢ نزیکەی ٤٢ گرێبەستی نەوتی کراوە لەگەڵ زیاد لە ٢٥ کۆمپانیای بیانی جۆراوجۆردا.لە ٥٠ بلۆکی نەوتیدا.\n١٨.حکومەتی ھەرێم دەیتوانی بەو داھاتانە،موچەی تەواوی فەرمانبەران بدات نەک ((١٢))چارەکە مووچە.\nلەکۆتاییدا، ئەوەی لەو دوو ڕاپۆرتەدا نوسراوە،لەزۆر شوێندا دیاریکراوە کە ((نمونە)) وەرگیراوە،ئاشکراشە ھیچ کات نمونە ژمارەی ڕاستەقینە دەرناخات بەڵکو نزیکییە.\nبۆیە ئەم ڕاپۆرتانە تەنھا بریتین لە ڕێکخستنەوەی ژمارەکان بەدڵی حکومەتی ھەرێم و زۆرێک لە گومانەکان وەڵام ناداتەوە.\nبڵاوکراوەی پێشووكارتێكی تری دەستی ئەردۆغان دەكەوێت\nبڵاوکراوەی نوێترسەركردە دەست سورەكان\nPosted on ئازار 1, 2019 0 367\nPosted on ئازار 7, 2019 0 608\nPosted on ئازار 12, 2019 0 687\nPosted on ئازار 16, 2019 ئازار 16, 2019 0 1328\nPosted on شوبات 22, 2019 0 2500


09:59 - 07/04/2021\nسزاکانی ئەمریکا بۆ سەر تورکیا دەچنە بواری جێبەجێکردنەوە\nدوای چەند مانگێک لە بڕیاری سەپاندنی سزا بە سەر تورکیا لەلایەن ئەمریکاوە، بڕیارە ئەمڕۆ ٧ی نیسان سزاکان بچنە بواری جێبەجێکردن و بە کرداری جێبەجێبکرێن. سزاکانیش لەسەر کڕینی سیستمی بەرگری ئێس ٤٠٠ی روسییە لەلایەن ئەنقەرەوە.\nسزای ترەمپ و جێبەجیکردنی بایدن\nسەرەڕای هەموو ناڕەزایەتییەکانی کۆشکی سپی، تورکیا لە سەردەمی فەرمانڕەوایی دۆناڵد ترەمپ سەرۆکی پێشووی ئەمریکا، رووی لە مۆسکۆی دوژمنی واشنتن کرد و سیستمی بەرگری ئێس ٤٠٠ی کڕی، سیستمێک کە ناتۆ و ئەمریکا بە مەترسی و هەڕەشە بۆ سەر فڕۆکەکانیان ناوی دەبەن.\nدوای ئەوەی تورکیا سیتمەکەی کڕی، ئیدارەی دۆناڵد ترەمپ چەند سزایەکی بەسەر ئەو وڵاتەدا سەپاند، زۆربەی سزاکانیش کەسایەتی و دامەزراوە پیشەسازییە بەرگرییەکانی تورکیای گرتەوە.\nدوای چەند مانگێک و لە ئێستادا ئیدارەی جۆ بایدن بڕیاریداوە دەست بە جێبەجێکردنی سزاکان بکات و ئەمڕۆش ٧ی نیسان رۆژی بە کرادرکردنی سزاکانی سەر تورکیایە.\nئەمریکا: سزاکان دەستپێدەکەن\nوەزارەتی دەرەوەی ئەمریکا راگەیەندراوێکی لەبارەی سزاکانی سەر تورکیا بڵاوکردەوە و ئاماژەی بەوە کردووە، بەهۆی کڕینی سیستمی بەرگری ئاسمانیی ئێس ٤٠٠ی روسی، لە ئەمڕۆ ٧ی نیسانی ٢٠٢١وە سزاکانی سەر تورکیا دەچنە بواری جێبەجێکردنەوە.\nلە راگەیەندراوەکەدا هاتووە، لە چوارچێوەی "یاسای وەڵامدانەوەی دوژمنانی ئەمریکا بە سزا"، سزا بەسەر دامەزراوەی پیشەسازی تورکیا و چەند کەسایەتییەکەی ئەم بوارەدا دەسەپێندرێت و جێبەجێدەکرێن.\nبەپێی راگەیەندراوەکەی وەزارەتی بەرگری ئەمریکا، سزا بەسەر سەرۆکایەتیی پیشەسازیی بەرگریی تورکیا، ئیسماعیل دەمیر سەرۆکی سەرۆکایەتیی پیشەسازیی بەرگریی تورکیا و چوار بەرپرسی پلە باڵای دیکەی ئەم دامەزراوەیەدا دەسەپێندرێت.\nلە راگەیەندراوەکەدا بەم جۆرە باس لە هۆکاری سزاکان کراوە، بەهۆی مامەڵەی ئەم دامەزراوە و کەسانەوە لەگەڵ سێکتەری هەواڵگری و بەرگری روسیا، سزا بەسەر ئەم کەس و لایەنانەی تورکیادا سەپێندراوە و لە ئەمڕۆشەوە جێبەجێدەکرێن.\nسزاکانی ئەمریکا بۆ سەر تورکیا لە بەرامبەر کڕینی ئێس ٤٠٠، ئەم دامەزراوە و کەسایەتییانە دەگرێتەوە؛\nسەرۆکایەتیی پیشەسازیی بەرگریی تورکیا.\nئیسماعیل دەمیر سەرۆکی سەرۆکایەتیی پیشەسازیی بەرگریی تورکیا.\nفاروق یغیت جێگری سەرۆکی سەرۆکایەتیی پیشەسازیی بەرگریی تورکیا.\nسەرحەت گەنچئۆغڵو سەرۆکی فەرمانگەی گەردونی و بەرگریی ئاسمانیی تورکیا.\nمستەفا ئاڵپەر دەنیز بەڕێوەبەری گروپی سەرۆکایەتی فەرمانگەی گەردونی و بەرگریی ئاسمانیی تورکیا.\nهەر بەپێی سزاکان، سەرۆکایەتیی پیشەسازیی بەرگریی تورکیا ناتوانێت بڕوانامەی وەرگرتنی هاوردەکردنی کەلوپەلی سەربازی لە ئەمریکا وەربگرێت.\nهەر بەپێی سزاکان، ئەو کەسانەی ناویان لە لیستی سزاکاندا هاتووە، پارە و سەروەتەکانیان کە لە ئەمریکایە بلۆک دەکرێت، پێدانی ڤیزای ئەمریکاش بەم کەسانە سنوردار دەکرێت.\nلە راگەیەندراوەکەی وەزارەتی دەرەوەی ئەمریکادا دەست خراوەتە سەر وردەکاری هۆکاری سزاکە؛ لە ٢ی ئابی ٢٠١٧، بەهۆی مامەڵە لەگەڵ هەواڵگری و سێکتەری بەرگری روسیای فیدراڵ و جێبەجێکردنی ئەو کارەی کە لە بەرژەوەندی دەزگای هەواڵگری و بەرگری روسیایە، لە چوارچێوەی "یاسای وەڵامدانەوەی دوژمنانی ئەمریکا بە سزا" ئەم سزایانە جێبەجێدەکرێن.\nبەهۆی ئەوەی تورکیا هاوپەیمانی ستراتیژی ئەمریکا بوو، سەپاندنی سزا بەسەر ئەنقەرەدا سەخت بوو، بەڵام بەهۆی ئەوەی روسیا نەیاری ئەمریکایە، واشنتن دەبوایە لە بەرامبەر کڕینی ئێس ٤٠٠ ئەنقەرە سزا بدات.\nئەو کاتەی دۆناڵد ترەمپ بڕیاری سزاکانی بەسەر تورکیا دا، لەژێر فشارێکی زۆردا بوو، بەتایبەت لەلایەن دۆستە تورکییەکەی کە رەجەب تەیب ئەردۆغان سەرۆک کۆماری تورکیایە.\nلەگەڵ هاتنە سەر کاری، جۆ بایدن سزادانی تورکیای کرد بە پێشینەی کارەکانی و جێبەجێکردنی سزاکانیش لەم کاتەدا، جدییەت و رەقییەتی ئەمریکا لەگەڵ تورکیا پیشان دەدات.\nلەگەڵ ئەوەی سیستمەکە لەلایەن تورکیاوە چالاک نەکراوە، بەڵام ئەنقەرە و مۆسکۆش باس لەوە دکەن، گفتوگۆکان بۆ کڕینی وەجبەی دووەمی ئێس ٤٠٠ دەستیانپێکردووە.


ئاژانسی ده نگو باسی کوردستان: ڕۆژئاوا لەژێر تەپوتۆزی قەیرانەوە دەناڵێنێت!\nبه‌خۆشیه‌وه له‌و دۆخه‌دا نه‌ته‌وه‌كه‌مان توانی كه‌ڵك له‌و هه‌لومه‌رجه نوێیه وه‌ربگرێت و خۆی ڕێكبخات و هێزی پێشمه‌رگه و گه‌ریلا ناوچه‌كانی كوردستان بخه‌نه ژێر ده‌سه‌ڵات و ڕکێفی خۆیانه‌وه. تا ئه‌و كاته كه خاكی كوردستان له‌و به‌شه‌ی داگیركراوی وڵاتمان كه‌وته‌وه ژێر ده‌ستی پارته‌كانی كوردستان، یه‌كێتی و یه‌كڕیزی له گۆڕێدا بوو و نه‌ته‌وه‌كه‌مان و كۆمه‌ڵگای ڕۆژئاوای كوردستان به هانای یه‌كتره‌وه ده‌چوون و یه‌كێتی و یه‌كڕیزی له گۆڕێدا بوو.\nبه‌ڵام له پاش ئه‌و ده‌ستكه‌وته بێ وێنه‌یه، پارته‌كانی ڕۆژئاوای كوردستان تووشی كێشه و ده‌سه‌ڵاتخوازی بوون و هه‌ركامه‌یان هێزی هه‌بوو، ده‌ستی كرد به پاوانكردن و زاڵكردنی هێز و ئیدۆلۆژی و بیروبۆچوونی خۆی و ئه‌وانی دیكه‌ی وه‌لانا و هه‌وڵی به‌هێزكردنی پێگه‌ی خۆی به چه‌شنێكی نادیموكراتیك دا، ئه‌مه‌ش كێشه‌ی سیاسیی و بوونی بیروبۆچوونی جیاوازی قووڵتر كرده‌وه و دۆخه‌كه گه‌ییشته ئاستێك كه نه‌یارانی نه‌ته‌وه‌كه‌مان و به‌تاییبه‌ت وڵاتانی داگیركه‌ری كوردستان هه‌ستیان به لاوازی كورد له‌و پارچه‌یه كرد و زانیان كه پارته‌كانی كوردستان له‌گه‌ڵ یه‌ك ناته‌بان، ده‌رفه‌تی ئه‌وه‌یان بۆ پێك هات كه بێنه نێو كێشه‌كانه‌وه و هه‌ر كامه‌یان به‌پێی توانا و هێز و پێگه‌ی خۆی هه‌وڵی ئه‌وه‌یدا كه كاریگه‌ری له‌سه‌ر ئه‌و به‌شه له‌و پارتانه دابنێت كه تا ئاستێك بۆچوونی لێیان نزیكه، یانخود ده‌توانن تا ئاستێك به‌رژه‌وه‌ندی یه‌كتر بپارێزن. ئه‌مه به سه‌ره‌تای به ناوچه‌ییبوونی كێشه‌ی سیاسیی ڕۆژئاوای كوردستان پێناسه ده‌كرێت، له‌و كاته‌وه كۆماری ئیسلامیی ئێران و توركیه هه‌ر كامه‌یان به پێی هێز و پێگه‌ی خۆیان له ناوچه‌كه له هه‌وڵی ئه‌وه دان كه كاریگه‌ری له‌سه‌ر ڕۆژئاوا دابنێن، به‌داخه‌وه لاوازی و نه‌بوونی یه‌كێتی نێوان لایه‌نه‌كانی ڕۆژئاوای كوردستان، په‌رژێنی سه‌ربه‌خۆیی سیاسیی ئه‌و به‌شه‌ی كوردستانی تێكشكاند و ده‌ری به‌ڕووی ئاژاوه‌گێڕییه‌كانی ئێران و توركیه‌دا كرده‌وه، له‌و كاته‌وه كه ئه‌و دوو وڵاته خۆیان قوورتاندووه‌ته نێو كاروباری سیاسیی ڕۆژئاوا، تا دێت په‌رته‌وازه‌یی سیاسیی له‌و به‌شه‌ی كوردستان په‌ره ده‌ستێنێت و هێز و وزه‌ی نه‌ته‌وه‌یی كورد به فیڕۆ ده‌چێت و هه‌نووكه وای لێهاتووه كه ڕۆژئاوا بووه‌ته ناوکی به‌ره‌كانی شه‌ڕ و ڕۆژانه چەندین تاكی ڕۆژئاوای كوردستان ده‌بێته قوربانی سیاسه‌ته‌كانی هه‌ڵه‌ی پارته‌كانی ئه‌و پارچه‌یه. مێژووش به‌باشی ئه‌وه‌ی ده‌رخستووه و سه‌لماندووه كه كاتێ هێزه‌كانی نێوخۆی وڵاتێك ناتوانن پێكه‌وه كار بكه‌ن و كێشه‌كانیان چاره‌سه‌ر بكه‌ن، ڕێگه بۆ وڵاتانی دیكه و به‌رژه‌وه‌ندی وڵاتانی دیكه ده‌كرێته‌وه كه له‌و وڵاته‌دا هەوڵی یەکلایی کردنەوەی كێشه‌كانیان دەدەن و ئاشتی و ئارامیی له‌و وڵاته ده‌بڕێت و كۆمه‌ڵگاكه‌ی ئاساییش به‌خۆیانه‌وه نابینن. به‌داخه‌وه هه‌نووكه ڕۆژئاوای كوردستانیش به‌و ئاقاره‌دا ده‌ڕوات و به‌و دۆخه‌دا تێپه‌ڕ ده‌بێت. پێشتر و له ماوه‌ی دوو، سێ ساڵی ڕابردوودا چه‌ندین بابه‌تم له‌و پێوه‌ندییه‌دا نووسیوه، به‌داخه‌وه ئه‌وه‌ی كه لێی ده‌ترسام هه‌نووكه خه‌ریكه ڕوو ده‌دات و سێبه‌ر و تارمایی ڕەش له‌سه‌ر ئازادی ڕۆژئاوای كوردستان داده‌نێت.\nهه‌ر وه‌ك ئاماژه‌م پێدا لاوازی كورد و نه‌بوونی ئیستراتیژی نه‌ته‌وه‌یی و نه‌بوونی یه‌كێتی و یه‌كڕیزی نێوان لایه‌نه‌كانی ئه‌و به‌شه‌ی كوردستان بووه‌ته هۆی ئه‌وه‌كه داعش كه ڕێكخراوێكی تیرۆرستییه و له دژی به‌رژه‌وه‌ندییه‌كانی نه‌ته‌وه‌ی كورده به‌هێز بێت و له‌سه‌ر په‌یكه‌ری ئازادی له ڕۆژئاوای كوردستان سێبه‌ر دانێت و وه‌ك هه‌ور ڕێ له ڕووناكی خۆر بگرێت. داعش له پاش داگیركردنی به‌شێك له خاكی ئه‌و وڵاته‌ی كه ئیستا نێوی ئێراقی له‌سه‌ر دابڕاوه به چه‌ك و چۆڵی پێشكه‌وتوو خۆی ته‌یار كردووه و هه‌نووكه هه‌نگاو به‌ره‌و شه‌ڕێكی گشتگیر له ڕۆژئاوای كوردستان دەنێت و ئه‌و شه‌ڕه‌ش ماڵوێرانی بۆ كورد و گه‌لی ڕۆژئاوای کوردستانی به‌دواوه ده‌بێت. له هه‌ر دوولاشه‌وه كۆماری ئیسلامیی ئێران و توركیه له هه‌وڵی بنكۆڵ كردنی هێز و پێگه‌ی كورد له ڕۆژئاوا دان، توركیه هه‌وڵ ده‌دات كه جارێكی دیكه به‌شێكی دیكه‌ی كوردستان وه‌ك باشووری كوردستان ڕزگاری نه‌بێت و درووست نه‌بێت و له ئاستی نێوده‌وڵه‌تیدا نه‌بێته به‌شێك له ڕووداوەکانی نوێی ڕۆژهه‌ڵاتی نێوه‌ڕاستی ئاڵۆز و پڕ كێشه، كه له ئاكامدا خۆنه‌ویستانه دانی پێدا بنێت، كۆماری ئیسلامیی ئێرانیش تاكوو هه‌نووكه دانی به باشووری كوردستاندا نه‌ناوه و ڕاگه‌یاندنی سه‌ربه‌خۆییش له‌لایه‌ن باشووره‌وه به‌هه‌ر چه‌شنێك بێت ئیدانه ده‌كات و ئیتر چۆن ئیزن ده‌دات كه ناوچه‌یه‌كی دیكه و به‌شێكی دیكه له خاكی كوردستان و گه‌لی كوردستان ڕزگاری بێت و له ده‌ست دواكەو‌توویی سیاسیی و ئایینی و ڕه‌گه‌زپه‌ره‌ستیی ڕزگار ببێت و بندەستی تێپەڕێنێت، چونكه وڵات و ده‌سه‌ڵات و سیسته‌مێكی له‌و چه‌شنه دژی به‌رژه‌وه‌ندییه‌كانی ئێرانه، هه‌روه‌ها كۆماری ئیسلامیی ئێرانیش له هه‌وڵی ئه‌وه دایه كه به‌شار ئه‌سه‌د هێز و پێگه‌ی خۆی به‌ده‌ست بێنێته‌وه، چونكه به‌شار به هاوده‌ستێكی مه‌زنی كۆماری ئیسلامیی ئێران له ئاستی ناوچه‌كه پێناسه ده‌كرێت و لاوازی ڕژیمی ئه‌سه‌د به‌واتای لاوازی كۆماری ئیسلامیی ئێران ئەژمار دەکرێت.\nهه‌ر له‌و پێوه‌ندییه‌دا كۆماری ئیسلامیی ئێران هه‌وڵ ده‌دات كه له نێوان دژبه‌ره‌كانی به‌شار ئه‌سه‌د ئاژاوه بنێته‌وه، چونكه هه‌ركام له دژبه‌ره‌كانی به‌شار ئه‌سه‌د لاواز بێت له قازانجی ده‌سه‌ڵاتی ناوه‌ندیی سووریه‌یه. بۆیه كۆماری ئیسلامیی له‌لایه‌ك ئیزن به‌وه نادات كه هێزه‌كانی كورد له‌و به‌شه‌ی كوردستان واتا ڕۆژئاوا یه‌ك بگرن و یه‌كێتییه‌كی نه‌ته‌وه‌یی ساز بكه‌ن، هاوكات هه‌وڵی ئه‌وه‌ش ده‌دات كه دژەکانی به‌شار ئه‌سه‌د به‌گژی یه‌كدا بدات و یه‌كبه‌یه‌ك لاوازیان بكات و ڕێ بۆ مانه‌وه‌ی به‌شار ئه‌سه‌د و به‌هێزبوونه‌وه‌ی ناوبراو بكاته‌وه. تاكوو هه‌نووكه ئه‌م سیاسه‌ته‌ی کۆماری ئیسلامیی ئێران سه‌ركه‌وتوو بووه و داعش و به‌ره‌ی نووسره تا ئاستێك یه‌كتریان لاواز كرد و زۆریان لەیەک كوشت، هاوكات یه‌كنه‌گرتنی هێزه‌كانی ڕۆژئاوای كوردستان واتای لاوازی ئه‌وان ده‌گه‌یه‌نێت و تێكشكاندنیان ئاسانه و هەروەها واتای ئەوەش دەدات کە تاکوو هەنووکە لە گرینگی و باییخی یەکێتی و یەکڕیزی نەگەییشتوون، ئەمەش لاوازی ئیستراتیژی سیاسیی ئەوان دەگەیەنێت. له لایه‌كی دیكه‌وه له ماوه‌ی یه‌ك دوو ساڵی ڕابردوودا و به‌تاییبه‌ت هه‌نووكه به‌شێك له هێزه‌كانی ڕۆژئاوا كه ده‌سه‌ڵاتیان به‌سه‌ر ڕۆژئاوادا گرتووه له‌گه‌ڵ ڕێكخراوی تیرۆرستی داعش له شه‌ڕدان، ڕێکخراوی تیرۆرستی داعشیش به‌هۆی ده‌ستكه‌وتی به‌ره‌كانی شه‌ڕ له ئێراق هه‌نووكه ئه‌و ڕێكخراوه‌یه له به‌هێزترین دۆخی سیاسیی و سه‌ربازی خۆی دایه و ئه‌گه‌ر به‌سه‌ر هێزه‌كانی ڕۆژئاوای كوردستاندا سه‌ركه‌وێت، ئه‌وا كاره‌ساتی مرۆیی ڕوو ده‌دات. هەمیشە یەکێ لە هۆیەکانی هەرە مەزنی سەرنەکەوتنی شۆڕشەکانی کوردستان و زاڵنەبوون بەسەر داگیرکەردا ئەوە بووە کە یەکێتی و یەکڕیزییان نەپاراستووە، لەگەڵ ئەوەدا کە دەیان سەروەرییان خوڵقاندووە کەچی لە کۆتاییدا و لە کاتێکدا کە لە ئاسۆ نزیک بوونەتەوە تێکشکاون و داگیرکەر و نەیاری کورد سەرکەوتنیان مسۆگەر کردووە. لێرەدا هەوڵ دەدەم کە بە کورتی هۆكاره‌كانی لاوازبوونی هێزه‌كانی ڕۆژئاوای كوردستان و هاوكات به‌هێزبوونی داعش لە ڕۆژئاوای کوردستان لە توێی چەند خاڵدا بخەمەڕوو؛\n· نه‌بوونی یه‌كێتی نێوان هێزه‌كانی ڕۆژئاوای كوردستان.\n· پاوان كردنی ده‌سه‌ڵات و پاشه‌كشه كردنی گه‌ل له به‌شێك له هێزه‌كانی ڕۆژئاوا.\n· داسه‌پاندنی ئیدۆلۆژی سیاسیی و حیزبی به‌سه‌ر كۆمه‌ڵگا و گه‌ل دا.\n· كه‌وتنه ژێر كاریگه‌ری وڵاتانی دراوسێ و به‌تاییبه‌ت ئێران و توركیه.\n· نه‌بوونی ئیستراتیژی نه‌ته‌وه‌یی و بنه‌مایه‌كی ئابووریی دیاریكراو.\n· هاوكاری نه‌كردنی پێویست له‌لایه‌ن پارچه‌كانی دیكه‌ی كوردستان به‌تاییبه‌ت باشوور له ڕۆژئاوا.\n· نه‌ته‌وه‌یی نه‌بوونی كانتۆنه‌كانی ڕۆژئاوای كوردستان.\n· بەرژەوەندیخوازی بەشێک لە پارتەکانی پارچەکانی دیکەی کوردستان و بەتاییبەت هەژموونی پەکەکە بەسەر ڕۆژئاوا دا.\n· دەستبەرنەدانی پەیەدە PYD لە بەشێک لە بڕگەکانی دەسەڵات و بەشداری پێنەکردنی لایەنەکانی دیکە لە دەسەڵات.\n· لەبەرچاو نەگرتنی بەرژەوەندییەکانی ڕۆژئاوای کوردستان لەلایەن پەیەدە و باییخدان بەسیاسەتەکانی پەکەکە کە خزمەتی بنەڕەتی بەگەلی ڕۆژئاوا ناکات.\n· نەبوونی پێوەندی سیاسیی و ئابووری دەسەڵاتی سیاسیی ڕۆژئاوا لەگەڵ باشووری کوردستان و حوکوومەتی هەرێمی کوردستان.\nهۆكاری سه‌ره‌كیی ئه‌و هۆیانه‌ی كه له‌سه‌ره‌وه و له توێی ئه‌و كورته وتاره‌دا ئاماژه‌م پێكرد، بۆ كاریگه‌رییه نه‌رێنییه‌كانی پارتی كرێكارانی كوردستان ده‌گه‌ڕێته‌وه. دیاره پارتی دیموكراتی كوردستانیش كاریگه‌ری له‌سه‌ر به‌شێك له پارته‌كانی ڕۆژئاوای كوردستان هه‌یه، به‌ڵام ئه‌مڕۆ شوێنكه‌وتووانی سیاسیی و سه‌ربازی پارتی كرێكارانی كوردستان ده‌سه‌ڵات دارن و خاكی ڕۆژئاوای كوردستان له‌لایه‌ن پارتی یه‌كێتی دیموكراتیكه‌وه به‌ڕێوه ده‌چێت و هەمیشە ڕه‌خنه‌ی یه‌كه‌م و سه‌ره‌كیی ڕووبه‌ڕووی ئه‌و هێزه دەکرێتەوە كه ده‌سه‌ڵات به‌ده‌سته‌وه‌یه و بڕ‌گه سه‌ره‌كییه‌كانی ده‌سه‌ڵاتی پاوان كردووه و بۆ خۆی دابڕیوه و به‌بێ گه‌ڕانه‌وه بۆ ڕای گشتیی و سیاسیی و به‌بێ له‌به‌رچاو گرتنی ڕای لایه‌نه‌كانی دیكه‌ی ڕۆژئاوا بڕیار له‌سه‌ر پرسه‌کانی هه‌ستیاری گۆڕه‌پانی سیاسیی ڕۆژئاوای كوردستان ده‌دات. پارتی یه‌كێتی دیموكراتیك له پاش ئه‌وه كه حوكوومه‌تی له چوارچێوه‌ی سێ كانتۆنی جیاوازدا ڕاگه‌یاند و بنه‌ما نه‌ته‌وه‌ییه‌كانی نه‌ته‌وه‌ی كوردی له‌به‌رچاو نه‌گرت، هێدی هێدی تووشی هه‌ڵه‌ی مەزنی سیاسیی بوو و ئاسۆی گه‌شی كزی به‌خۆیه‌وه بینی و خاڵه نه‌رێنییه‌كانی ئه‌و پارته پتر خۆی ده‌رخست، پەیەدە بەدەر لەوە کە هیچ پاشگرێکی کوردستانی بەدواوە نییە، سیاسەتەکانیشی نەتەوەیی نەبووە و لەو ڕووەوە لاواز بووە و لەو پێوەندییەدا تارمایی بەجێ هێشتووە.\nهه‌نووكه دوو بۆچوونی جیاواز و دوور له‌یه‌ك له‌نێوان هێزه‌كانی ڕۆژئاوای كوردستان به‌دی ده‌كرێت، هه‌ردوو بۆچوونیش له‌لایه‌ن وڵاتانی ده‌ره‌كییه‌وه ئاره‌سته كراون و تاكوو ئیستاش كاریگه‌ری نه‌رێنی خۆیشی له‌سه‌ر لایه‌نه‌كانی ڕۆژئاوا به‌جێ هێشتووه. بۆچوونی یه‌كه‌م ئه‌وه‌یه كه سیاسه‌ته‌كانی پارتی كرێكارانی كوردستان و بۆچوونی كۆماری ئیسلامیی ئێران و به‌شار ئه‌سه‌د له ئه‌نجامی ئاڵوگۆڕه‌كانی ئه‌م دواییه‌ی ناوچه‌كه بوونه‌ته ئیستراتیژییه‌كی هاوبه‌شی نێوان ئه‌و هێزانه كه له بنه‌ڕه‌تیشدا له‌گه‌ڵ كاریگه‌ری سیاسیی یه‌ك هاوته‌با نین، به‌ڵام ڕابردووی پارتی كرێكارانی كوردستان چ پێش ده‌ستبه‌سه‌ر بوونی به‌ڕێز عه‌بدووڵا ئۆجه‌لان و چ پاش سه‌رده‌می ده‌ستبه‌سه‌ربوونی ناوبراو به‌باشی ئه‌وه‌ی سه‌لماندووه و ده‌سه‌لمێنێت كه هه‌میشه له كۆماری ئیسلامیی ئێران و به‌شار ئه‌سه‌د نزیكتر بووه تاكوو پارته‌كانی دیكه‌ی كوردستانیی. به‌ڵام ئه‌و دوو هێزه‌ش به‌پێی دۆخ و هه‌لومه‌رجی سیاسیی خۆیان كه‌ڵكیان له پارتی كرێكارانی كوردستان وه‌رگرتووه و بگره كاتی خۆی پێش ئه‌وه‌كه به‌شار ئه‌سه‌د تووشی ئه‌و ڕه‌شه‌با بێت ده‌یان ئه‌ندامی پارتی كرێكارانی كوردستانی ڕاده‌ستی هێزه‌كانی توركیه كردووه‌ته‌وه و هاوكات ده‌یان ئه‌ندامی دیكه‌ش له به‌ندیخانه‌كانی ڕژیمی سووریه‌دا ده‌ستبه‌سه‌ر بوون، به‌ڵام هه‌ركه ئه‌سه‌د تووشی ئه‌و دێوزمه‌یه هات، ئیتر ئه‌ندامه ده‌ستبه‌سه‌ر كراوه‌كانی پارتی كرێكارانی كوردستانی ئازاد كرد و هه‌وڵی ئه‌وه‌شیدا كه سه‌ره‌تایه‌كی نوێ له‌گه‌ڵ ئه‌و پارته و لایه‌نگرانی ئه‌و پارته‌دا ده‌ست پێ بكات، ئه‌و هه‌وڵه‌ش سه‌ری گرت و په‌كه‌كه به‌باشی به ده‌م ئه‌و داخوازییه‌ی ئێران و ڕژیمی ئه‌سه‌ده‌وه هات. هه‌نووكه پارتی یه‌كێتی دیموكراتیك له ژێر كاریگه‌ری پارتی كرێكارانی كوردستان و ڕژیمه‌كانی ئێران و سووریه‌دا ئاماده نییه كه ده‌ست له به‌شێك له دەسەڵاتەکانی خۆی هه‌ڵبگرێت و تا ئاستێكی نزمیش بێت له‌گه‌ڵ پلۆرالیسمی سیاسیی و كولتووری فره گه‌ریی و فره ڕه‌نگی ته‌با بێت و خۆی له‌گه‌ڵ ڕه‌نگه‌كانی دیكه ڕێك بخات و بگونجێنێت و هه‌وڵی جێگیر كردنی كولتووری دیموكراتیك بدات و ئه‌م دۆخه ئاڵۆزه تێپه‌ڕێنێت.\nله لایه‌كی دیكه‌وه بۆچوونی پارتی دیموكراتی كوردستان و به‌شێك له‌و لایه‌نانه‌ی ڕۆژئاوا كه خۆیان پابه‌ند به شۆڕش و قوتابخانه‌ی به‌رزانی نه‌مر پێناسه ده‌كه‌ن له‌ئارادا هەیە، پارتی كرێكارانی كوردستان به‌هه‌موو چه‌شنێك خۆی دوور ده‌گرێت له هه‌ر شێوه پێكهاتنێكی سیاسیی له‌گه‌ڵ ئه‌و لایه‌نانه‌ی كه خۆیان پابه‌ند به شۆڕشی به‌رزانی نه‌مر و بزووتنەوەی نەتەوەخوازیی کورد ئه‌ژمار ده‌كه‌ن، توركیه‌ش به‌پێی ئه‌م دۆخه‌ی سیاسیی ئه‌مڕۆ له ناوچه‌كه كه له‌گه‌ڵ حوكوومه‌تی هه‌رێمی كوردستان و به‌تاییبه‌ت له‌گه‌ڵ پارتی دیموكراتی كوردستان پێوه‌ندی و دۆستایه‌تیی هه‌یه و پلانی ئیستراتیژیكی دوور هاوێژیان پێكه‌وه هه‌یه، له هه‌وڵی ئه‌وه دایه كه ڕۆژئاوای كوردستان نه‌بێته پێگه‌یه‌ك بۆ دژایه‌تی كردنی به‌رژه‌وه‌ندییه‌كانی و توركیه‌ش ترسی له‌وه هه‌یه كه پارتی كرێكارانی كوردستان ڕۆژئاوا له دژی ئه‌و وڵاته به‌كار بهێنێت، بۆیه له ڕێگای پارتی دیموكراتی كوردستان و پارته‌كانی دیكه‌ی ڕۆژئاوا كه له ژێر كاریگه‌ری حوکوومەتی هه‌رێمی كوردستان دان، هه‌وڵی ئه‌وه ده‌دات پێش له‌وه بگرێت كه ترسی لێ هه‌یه. بۆیه تا دێت دۆخی سیاسیی ڕۆژئاوا پتر قووڵ ده‌بێته‌وه و قه‌یرانی سیاسیی نێوان لایه‌نه‌كانی ڕۆژئاوا په‌ره ده‌ستێنێت. به‌ڵام كێشه‌كانی ڕۆژئاوای كوردستان ته‌نیا بەم چەشنە لە قەیران كورت نابێته‌وه، به‌ڵكوو پارتی یه‌كێتی دیموكراتیك ئازادییه سیاسییه‌كانی بنبڕ كردووه و ڕێ له ڕۆژنامه‌نووسان دەگرێت كه سه‌ردانی ناوچه‌كانی ژێر ده‌سه‌ڵاتی بكه‌ن، هه‌روه‌ها ئه‌وانه‌ی كه ئه‌ندام و لایه‌نگری پارته‌كانی دیكه‌ی ڕۆژئاوان، ئه‌و ناوچانه به‌ره‌و باشووری كوردستان چۆڵ ده‌كه‌ن و ده‌ڵێن گوشاری سیاسییان له‌سه‌ره و هه‌ر ڕۆژه بیانووێكیان پێ ده‌گرن و ئه‌وانیش خۆنه‌ویستانه ڕۆژئاوا به‌جێ ده‌هێڵن و ئاودێوی سنوورەکانی باشووری کوردستان دەبن. پارتی یه‌كێتی دیموكراتیك كه هه‌نووكه له دۆخێكی سیاسیی ئاڵۆز دایه و ڕۆژئاوای كوردستانیش له‌به‌رده‌م پلانێكی دژه مرۆیی داعش دایه، له‌م كاته‌شدا ئه‌و پارته دیسان ئاماده نییه كه له‌گه‌ڵ دژبه‌ره سیاسییه‌كانی ڕێك بكه‌وێت و به‌ره‌یه‌كی سیاسیی مه‌زن له دژی داعش و نه‌یارانی ڕۆژئاوای كوردستان پێک بهێنن. حوكوومه‌تی هه‌رێمی كوردستانیش بڕیاری له‌سه‌ر ئه‌وه داوه كه ئه‌گه‌ر پارتی یه‌كێتی دیموكراتیك له‌گه‌ڵ لایه‌نه‌كانی دیكه‌ی ڕۆژئاوا ڕێكه‌وتن واژۆ بكات، یانخود ڕێكه‌وتنه‌كه‌ی هه‌ولێر جێبه‌جێ بكات، ئه‌وا ئاماده‌ی هه‌موو هاوكارییه‌ك ده‌بێت. بەڵام پەیەدە خۆی لە زیندوو کردنەوەی ڕێکەوتننامەکەی هەولێر بەدوور دەگرێت و هەوڵی پێکەوەکارکردن لەگەڵ هێزەکانی دیکەی ڕۆژئاوا نادات، ئەمەش حوکوومەتی هەرێمی کوردستانی تووڕە کردووە، چونکە یەکێتی و یەکڕیزی لەبار بردووە.\nله كۆی ئه‌م وتاره‌دا به‌و ئه‌نجامه ده‌گه‌ین كه پارتی كرێكارانی كوردستان ترسی له‌وه هه‌یه كه له داهاتوودا گۆڕه‌پانی ڕۆژئاوای كوردستانی پێ چۆڵ بكرێت و پارته‌كانی لایه‌نگری پارتی دیموكراتی كوردستان ده‌سه‌ڵات به‌ده‌سته‌وه بگرن، به‌ڵام ده‌بێت ئه‌وه‌ش له‌به‌رچاو بگرن كه پارتی یه‌كێتی دیموكراتیك هه‌ر ده‌توانێ یه‌ك و دوو ساڵی دیكه به‌بێ به‌ڕێوه‌چوونی هەڵبژاردن ڕۆژئاوای كوردستان به‌ڕێوه ببات، له ئاكامدا ده‌بێت ده‌سه‌ڵاتی سیاسیی و بڕگه‌كانی ده‌سه‌ڵات له‌لایه‌ن هاوڵاتییانی ڕۆژئاواوه بڕیاری له‌سه‌ر بدرێت و كاتێ كه پارتی یه‌كێتی دیموكراتیك ده‌ڵێت كه زۆربه‌ی خه‌ڵكی ڕۆژئاوای كوردستان پشتگیریمان لێ ده‌كەن، نابێ له بەڕێوەچوون و بەڕێوەبردنی پڕۆسه‌ی هه‌ڵبژاردن ترسیان هەبێت! هەنووکە باس لەو بۆچوونه‌ش دەکرێت كه ده‌ڵێن پارتی یه‌كێتی دیموكراتیك، بۆیه هه‌میشه ئاماژە بەوە ده‌كات كه له ڕۆژئاوای کوردستان پارێزگاری ده‌كات و به‌رده‌وام له‌گه‌ڵ ڕێكخراوه‌كانی تیرۆرستی وه‌ك داعش شه‌ڕ دەکات و به‌ربه‌ره‌كانێیان له‌گه‌ڵدا ده‌كات، بۆ ئه‌وه‌یه كه باسی به‌ڕێوه‌چوونی هه‌ڵبژاردن بە چەشنێکی ئازاد نه‌كرێت و كه‌س له پێوه‌ندی بە بەڕێوەنەچوونی پڕۆسه‌ی هه‌ڵبژاردن لە ڕۆژئاوا ڕه‌خنه ئاره‌سته‌ی په‌یه‌ده PYD و پارتی كرێكارانی كوردستان نه‌كات، بۆیه ئەگەر لەم کاتەدا ئەو ڕەخنەیان ئارەستە بکرێت دەڵێن، له دۆخێكی له‌و چه‌شنه‌دا كاتی هه‌ڵبژاردن نییه كاتی به‌رخۆدان و پارێزگاری كردن له ده‌ستكه‌وته‌كانه.\nهەروەها ئەو هەواڵانەی كه له ڕۆژئاوای کوردستان لە لایه‌ن په‌یه‌ده‌وه بڵاو ده‌كرێته‌وه و ئاماژه به‌وه ده‌كه‌ن كه گوایه ڕۆژانه ده‌یان ئه‌ندامی گرووپه چه‌ته‌كان و داعشی تیرۆرست له‌لایه‌ن شه‌ڕڤانانی په‌یه‌ده‌وه ده‌كوژرێن، ئه‌گه‌ر ئه‌و هه‌واڵانه لانیكه‌م نیوه‌ی درووست بێت، له‌ماوه‌ی ئه‌و دوو ساڵه‌ی دواییدا ده‌بوو كه گرووپی داعش و ده‌وڵه‌تی ئیسلامیی ئێراق و شام له‌ناو چووبان، لەبەر ئەوە سه‌رجه‌می ئه‌و هه‌واڵانه‌ی كه له ڕۆژئاواوه له‌لایه‌ن په‌یه‌د‌ه‌وه بڵاو ده‌كرێنه‌وه و ئاماژه به چه‌ته كوژراوه‌كان ده‌كات، بەپێی بڵاو کراوەکانی ئەوان بێت هەنووکە ژمارەی کوژراوەکانی داعش و ڕێکخراوەکانی دیکەی چەتە له دەیان هه‌زار تێپه‌ڕ دەبوو، بۆیه بڵاو بوونه‌وه‌ی ئه‌و هه‌واڵانه به‌شێكی زۆری ڕاست نییه و مه‌به‌ستداره و بۆ ئه‌وه‌یه كه لایه‌نه‌كانی دیكه‌ی ڕۆژئاوا سه‌ركۆنه بكرێن و بخرێنه‌به‌ر ڕه‌خنه‌ی قووڵ. ئه‌گه‌ر ئه‌م شرۆڤه‌یه‌ی من درووست لە ئاو دەرنەچێت، هۆكاره‌كه‌ی ئه‌وه‌یه كه په‌یه‌ده ئیزن به ڕۆژنامه‌نووسانی سه‌ربه‌خۆ نادات كه سه‌ردانی ئه‌و ناوچانه بكه‌ن كه پێی وایه شه‌ڕی تێدا به‌ڕێوه ده‌چێت و هەواڵی ڕاست و درووست بڵاو بکەنەوە و ڕای گشتیی لە ڕووداوەکانی ڕۆژئاوا ئاگادار بکەنەوە.\nله‌گه‌ڵ هه‌مووی ئه‌وه‌دا كه باسم كرد و ئاماژه‌م پێدا، ڕۆژئاوای كوردستان له‌به‌ر ئه‌وه‌كه هه‌لومه‌رجی ژئۆپلۆتیكی پتر له‌گه‌ڵ باكووری كوردستانه و هاوكات ئه‌و زاراوه كوردییه‌ی كه خه‌ڵكی ئه‌وێ پێی ده‌دوێن به‌شێك له زاراوه‌كانی كورمانجی ژووروو پێك ده‌هێنێت و زۆربه‌ی خه‌ڵكی ڕۆژئاوا و باكووری كوردستان به‌و زاراوه ده‌دوێن، خه‌ڵكی ئه‌و دوو به‌شه‌ی كوردستان پتر له‌گه‌ڵ یه‌ك تێكه‌ڵن، هه‌رچه‌ند پێوه‌ندی نێوان باشوور و ڕۆژئاواش زۆر گه‌رم و گوڕ بووه و به‌شێك له پارته‌كانی ڕۆژئاوا و كۆمه‌ڵگای ڕۆژئاوا هه‌میشه پێوه‌ندیان به شۆڕشی كورد له باشووره‌وه هه‌بووه، به‌ڵام له‌و كاته‌وه كه پارتی كرێكارانی كوردستان درووست بووه و ده‌ستی به خه‌باتی چه‌كداری له دژی ڕژیمی توركیه كردووه، به‌شێكی زۆر له لاوانی ڕۆژئاوا پێوه‌ندیان به‌و پارته‌وه كردووه و بوونه‌ته ئه‌ندامی پارتی كرێكارانی كوردستان، ئه‌مه‌ش بۆخۆی هۆ و هۆكاری تاییبه‌ت به خۆی هه‌یه، له‌به‌ر ئه‌وه ماوه‌یه‌كی زۆر به‌ڕێز ئۆجه‌لان له ڕۆژئاوا ژیانی به‌سه‌ر بردووە و به‌رده‌وام له‌گه‌ڵ كۆمه‌ڵگای ئه‌وێ له پێوه‌ندیدا بووە. هه‌ر ئه‌وه‌ش هۆكاری ئه‌وه‌بوو كه لاوانی ڕۆژئاوا پتر و ئاسانتر له‌گه‌ڵ پارتی كرێكارانی كوردستان ئاشنا بن و له ڕیزه‌كانی ئه‌و پارته‌دا خۆیان ببیننه‌وه، هۆیه‌كی دیكه‌شی ئه‌وه بوو كه ڕۆژئاوای كوردستان پارتی سیاسیی نه‌بوو كه خه‌باتی چه‌كداری بكات، ئه‌مه‌ش هۆكاری خۆی هه‌یه و دۆخی سیاسیی ئه‌وێ وه‌ك ده‌ڵێن بۆ خه‌باتی چه‌كداری له‌بار نەبووە و نییه.\nمن پێم وایه نابێ پارتی كرێكارانی كوردستان ترسی لەوە هەبێت كه له داهاتوودا له رۆژئاوا پێگه‌ی لاواز بکرێت، چونكه ئه‌و خوێنه‌ی كه كوردی ڕۆژئاوا بۆ باكوور داوێتی، باكوور بۆ خۆشی نه‌یداوه و بڵه‌یین و نه‌ڵه‌یین كۆمه‌ڵگای ڕۆژئاوای كوردستان به‌شێكی زۆری تێكه‌ڵ به خه‌باتی باكوور بوونه و لێك دوور ناخرێنه‌وه و جیا ناکرێنەوە و پارتی كرێكارانیش بۆ ماوه‌یه‌كی زۆر ده‌توانێ ئه‌و پێگه‌یه‌ی خۆی بپارێزێت و له‌ده‌ست دانی ئه‌و پێگه‌یه‌ش بۆ هه‌ڵه‌كانی خۆی ده‌گه‌ڕێته‌وه و نابێ بخرێته ئه‌ستۆی پارت و ڕێكخراوی سیاسیی دیكه. بۆیه واباشتره كه پارتی كرێكارانی كوردستان داوا له پارتی یه‌كێتی دیموكراتیك بكات كه له‌گه‌ڵ لایه‌نه‌كانی دیكه‌ی ڕۆژئاوا ڕێکەوتن واژۆ بکات، بۆ ئه‌وەكه كۆتایی به‌و كێشه و قه‌یرانانه بێت كه ته‌نیا نه‌ته‌وه‌ی كورد تێدا زیانی پێ ده‌گات و ماڵی وێران ده‌بێت و ته‌نیا دووژمن و نه‌یاری كوردیش قازانجی لێ ده‌كات و پێی سەرکەوتوو ده‌بێت.\nله لایه‌ن ئاژانسی ده نگو باسی کوردستان ajansknews kl. ۵/۰۸/۱۳۹۳ ۰۱:۴۴:۰۰ قبل‌ازظهر


Kurdipedia - قەسەدە لە رۆژی سێهەمی بەرخۆداندا، 118 سەرباز و چەتەی تورک کوژراون\n📝 قەسەدە لە رۆژی سێهەمی بەرخۆداندا، 118 سەرباز و چەتەی تورک کوژراون | Kategori: Belgeler | Başlık dili: 🏳 کوردیی ناوەڕاست\nقەسەدە لە رۆژی سێهەمی بەرخۆداندا، 118 سەرباز و چەتەی تورک کوژراون\nسوپای تورک بەنیاز بوو لە دیرک سنوور ببەزێنێت، بەڵام بەڕەو ڕووی وڵامی تووندی شەڕڤانشەڕڤانانی قەسەدەقەسەدە بوویەوە و لە نێوان شەڕڤانانی قەسەدە و سوپای تورکدا لە گوندی قەسردیب شەڕێکی سەخت ڕوویدا. لەو شەڕەدا 6 سەربازی سوپای تورک کوژران و 23 سەربازی تریش برینداربوون. لە بەردەوامی شەڕەکەدا لە گوندی دەلاڤێ کەرا زرێپۆشێکی سوپای تورک تێکشکا و دواتر سوپای تورک گوندەکەیان تۆپ باران کرد.\nلە نێوان شەڕڤانانی قەسەدە ولەگوندی جاروودیە و سەربازانی تورک لەو دیوی سنورەوە شەڕ روویدا. شەڕڤانان بارەگای سەربازی سوپای تورکیان لە گوندی بابیلای جەزیرە بۆتان کردە ئامانج، لەئەنجامدا شەڕێکی سەخت هاتە ئاراوە.\nدوینێش لە بەرانبەرگوندی بانوکیە قەرەقۆڵی دژمن کرایە ئامانج و لەئەنجامدا قەرەقۆلەکە بە تەواوی کاول بوو. لەو هێرشەدا 6 سەرڤاز کوژران و 21 سەربازی تریش برینداربوون.\nڕۆژی 12-10-2019 لە بەرانبەرگوندی دێرکی بەرئاو شەڕڤانان خاڵێکی سەربازی سوپای تورک و زرێپۆشێکیان تێکشکاند.\nلە شەری ڕۆژی 11-10-2019 سوپای تورک لە سەرانسەری سنووری ڕۆژئاوا بە تانک، تۆپ و فڕۆکە هێرشی سنووری ڕۆژئاوایان کرد.\nلەئەنجامی بەرخۆدانی شەڕڤانان 118 چەتە کوژران و 90 چەتەی تورک برینداربوون.\nبە گشتی 23 شەڕڤان شەهید بوون و 37شەڕڤانی تریش برینداربوون.\nکە ئەنجامی چالاکی شەڕڤانانی ئێمە سەربازێکی تورک کوژران و سوپای تورک گوندی عەلی شاریان تۆپبارانکرد. شەڕڤانان وڵامیان دایەوە و قەرەقۆلێکی سوپای تورک ڕووخێندرا.\nلە نیوەڕۆدا شاری عامودێ و دێربێسیە تۆپبارانکرا. لەئەنجامدا شەڕڤانێکی ئێمە شەهید بوو و 2 ئەندامی پاراستن برینداربوون. شەڕڤانان وڵامیان دایەوە و قەرەقۆڵی سەر سنوور سوتێندرا و زرێپۆشێکی سوپای تورک تێکشکا.\nهێرشەکانی دوژمن لە سەرتاسەری سنوور بەردەوامە و شەڕڤانانی قەسەدە وڵامی ئەو هێرشانە دەدەنەوە و هێرشەکان تێکدەشکێنن. لەگوندی سێ گرکا زرێپۆشێک تێکشکا و سەربازانی ناو زرێپۆشەکە کوژران.\nلە ئەنجامی بۆردومانی فڕۆکەی سوپای تورک هاووڵاتییەک شەهید بوو.\nهەروەها لەئەنجامی هاوەن باران و تۆپبارانی سوپای تورک 6شەڕڤان و ژمارەیەکی زۆر هاووڵاتی برینداربوون.\nلە تەقینەوەیەکی داعشداعش لە قامیشلوو ژمارەیەک هاووڵاتی شەهید و برینداربوون.\nگرێ سپیگرێ سپی\nلە ناوەدنی سلوک و گرێ سپی شەڕێکی دژوار لە ئارادایە و سەرەڕای هێرشی هەمەلایەنە لە گوندی تل فندر و یاپسێ شەڕ بەردەوامە. لەو شەڕە دا 11چەتە کوژران و 2 شەڕڤان شەهید بوون و5 شەڕڤانی تریش برینداربوون.\nلە ڕۆژی شێیەمی بەرخۆدانی سەریکانی. شەڕڤانان توانیان گەمارۆکە تێکبشکێنن و شەڕ بەسەختی بەردەوامە. لەو شەڕەدا 94 چەتەی تورک کوژران و 81 چەتەی تریش برینداربوون.\nهەروەها لە گوندی تل حەلەف، عەلی زیزێ، تل ئیرقەم، خربەت بنات، تل خنزیر، دیوار شەڕ بەسەختی بەردەوامە.\nلەئەنجامی ئەوشەڕەدا 20 شەڕڤانی شەهید بوون و 24شەڕڤانی تریش برینداربوون. هاوکات زرێپۆشێک تێکشکا و سەربازانی ناوزرێپۆشەکە کوژران.\n#شەڕڤان | #قەسەدە | #داعش | #گرێ سپی |\n 📡 | 🏳 کوردیی ناوەڕاست | ماڵپەری ئەی ئێن ئێف نیوز - 12-10-2019\n🏙 Şehirler: ⚪ Amuda\n➕ Bu başlık Jiwan O Ehmed tarafından Oct 12 2019 5:36PM tarihinde kaydedildi\n👌 Bu makale tarafından gözden geçirilmiş ve yayımlanmıştır (Hawrê Baxewan) tarafından Oct 12 2019 9:21PM\n✍ Bu başlık en son Hawrê Baxewan tarafından Oct 12 2019 9:21PM tarihinde Düzenlendi\n👁 Bu başlık 599 defa görüntülendi


بەرهەم ساڵح: تاوانەکانی تیرۆر هیچ پەیوەندییەکی بە ناوەڕۆکی ئاینی ئیسلامەوە نییە - هيوای کۆرد\nHome هەواڵ عێراق بەرهەم ساڵح: تاوانەکانی تیرۆر هیچ پەیوەندییەکی بە ناوەڕۆکی ئاینی ئیسلامەوە نییە\nلە دیدارێکدا لەگەڵ پاپای ڤاتیکان؛ سەرۆک کۆمار جەختی لە چڕکردنەوەی هەوڵەکان کردەوە بۆ ھێنانەدی ئاشتی و سەقامگیری لە ناوچەکەدا.\nلە کۆتایی دیدارەکەدا گفتوگۆکرا لەبارەی سەردانەکەی پاپا بۆ عێراق.\nوردەکاری كۆبونەوەی نێچیرڤان بارزانی و ترەمپ